ৱিক্টৰ-জুলা আৰু যুদ্ধোত্তৰ পৃথিৱীৰ "ক'ল্ড ৱাৰ" -নিজৰা ৰাজকুমাৰী - সাহিত্য ডট অৰ্গ\n“I knocked, I cried\nshe didn’t want to open\nI had to put my head\nOnastone and slept….”বাদ্যযন্ত্ৰৰ সুৰৰ সৈতে তাল মিলাই পোলেণ্ডৰ দহাচকুৱা গায়কজনে গাই থকা এই গীতটিৰে আৰম্ভ হৈছে পাওৱেল পাৱলিকৱেস্কিৰ ( Paweł Pawlikowski ) কাঁ চলচ্চিত্ৰ মহোৎসৱত শ্ৰেষ্ঠ পৰিচালকৰ সন্মান লাভ কৰা পোলিচ-ফ্ৰেন্স ভাষাৰ পিৰিয়ড চিনেমা “ক’ল্ড ৱাৰ”। ১৯৪৯ চন।দ্বিতীয় বিশ্বযুদ্ধৰ পাছৰ পোলেণ্ড। ১৯৩৯-ত জাৰ্মানী আৰু ছোভিয়েট ইউনিয়নৰ মাজত ভাগ হৈ যোৱা পোলেণ্ড, অতি পৰিশ্ৰমী কৃষক আৰু দেশপ্ৰেমিকৰ দেশ পোলেণ্ড। যুদ্ধোত্তৰ পৃথিৱী দুটা পৰস্পৰ বিৰোধী শিবিৰত (ছোভিয়েট ইউনিয়ন আৰু ইয়াৰ ৰাজনৈতিক, অৰ্থনৈতিক, সুৰক্ষাজনিত নিয়ন্ত্ৰণৰ ভিতৰুৱা ছেটেলাইট ষ্টেটছ্ আৰু আমেৰিকা আৰু ইয়াৰ সহযোগী ৰাষ্ট্ৰ) ভাগ হৈ সৃষ্টি হোৱা ক’ল্ড ৱাৰ অৰ্থাৎ শীতল যুদ্ধৰ সময় সেয়া। শিল্পী ৱিক্টৰ, আইৰিণা আৰু এডমিনিষ্ট্ৰেটিভ মেনেজাৰ কাজমাৰেকৰ নেতৃত্বত দলটোৱে মানুহৰ মাজলৈ গৈ লোক সংগীত ৰেকৰ্ডিং কৰি ফুৰিছে—হাড় ভঙা শ্ৰম কৰি থাকোঁতে গোৱা গান, অমানৱীয় পৰিস্থিতিত বুকু ফাটি ওলাই অহা হৃদয়ৰ গান, চকুলোৰে সিক্ত হাঁহিৰ গান, ককাক-আজোককাকৰ গান, Crude, primitive। গান বিচাৰি পাৰাপাৰহীন বৰফে ঢকা ঠাইৰ মাজেৰে তেওঁলোকে যাত্ৰা কৰিছে। ক্ষন্তেকৰ বাবে ক’ৰবাত ৰৈছে। দৰ্শকৰ সমুখলৈ আহিছে কলাসুলভ প্ৰাচীৰৰ ভঙা-ছিঙা গীৰ্জাৰ ডাঙৰ ভৱন এটা। চৌদিশ নিস্তব্ধ।ঘূৰণীয়া মুধচেৰে ওপৰলৈ চালে লঠঙা গছে ৰহন চৰোৱা দৃষ্টিনন্দন বৃত্ত এটা দেখি। এই বৃত্তটোৱে কেৱল দৰ্শকৰ চকুক তৃপ্তিয়েই দিয়া নাই, বৰঞ্চ কাহিনীটোৰ পৰিভ্ৰমণকালকো সমৃদ্ধি দিছে পৰিণতিক এই একেটা স্থানতে প্ৰোথিত কৰি। সেইকথা পাছলৈ থলোঁ। আকৌ ৱিক্টৰ, আইৰিণাহঁতৰ কামৰ মাজলৈ যাওঁ। তেওঁলোকৰ দ্বাৰা কন্ঠশিল্পী আৰু নৃত্যশিল্পীৰো অনুসন্ধান চলিছে। নিৰ্বাচিত শিল্পীৰে গঠিত দলটোৱে পোলেণ্ডৰ মঞ্চৰ লগতে দেশৰ বাহিৰৰ মঞ্চত অনুষ্ঠান পৰিৱেশনৰ সুবিধা পাব। অন্য প্ৰতিভাবান শিল্পীৰ লগতে ৱিক্টৰহঁতে অতি সুন্দৰ কন্ঠৰ অধিকাৰী সুন্দৰী, স্মাৰ্ট যুৱতী জুলাকো নিৰ্বাচন কৰিছে (জুলাই পিছে অ’ডিশ্যনত পোলেণ্ডৰ গীতৰ পৰিৱৰ্তে ৰাছিয়ান চিনেমাৰ গীতহে গাইছিল,সেয়া সেই সময়ৰ “ৰাছিয়ান পোলেণ্ড”ৰ কাহিনী)। পিছে পিতৃক ক্ৰমণৰ অপৰাধত জুলাই ইতিমধ্যে কাৰাবাস খাটি আহিছে। সঙ্গীতানুষ্ঠানটোৰ পৰিচালক হিচাবে ৱিক্টৰে ঘটনাটো জানিব খুজিছিল। জুলাৰ স্পষ্ট উত্তৰ—“দেউতাই মোৰ মাৰ লগত অন্যায় কৰিছিল, গতিকে এখন চুৰীৰ সহায়েৰে মই তেওঁক তেওঁৰ ভুলটো দেখুৱাই দিলোঁ। ভয় নাখাব, সেই আঘাতত দেউতাৰ মৃত্যু হোৱা নাই।” নি:সন্দেহে সাহসী, প্ৰতিবাদী নাৰী জুলা। এই জুলাৰে প্ৰেমত পৰে ৱিক্টৰ। সিহঁতৰ প্ৰেম যিমান গভীৰ আছিল সিমানেই প্ৰত্যাহ্বান, প্ৰৰোচনাই অগতানুগতিক কৰি তুলিছিল ৱিক্টৰ-জুলাৰ কাহিনী, লগতে ক’ল্ড ৱাৰৰ প্ৰভাৱ তথা ভূ-ৰাজনৈতিক বিভিন্ন ঘটনাৱলীৰ ৰেহ-ৰূপ। উপযুক্ত প্ৰশিক্ষণৰ পাছত পোলেণ্ডৰ ৰাজধানী ৱ’ৰ্শ্ব’ত জুলাহঁতৰ দলটোৱে পৰিৱেশন কৰিছিল এটি অাটকধুনীয়া সঙ্গীত-নৃত্যৰ অনুষ্ঠান। সেয়া ১৯৫২ চন। অনুষ্ঠানটোৰ সফলতা উপভোগ কৰি সহশিল্পীসকল গীতত মছগুল হৈ থাকোঁতে জুলাই একেথৰে কাৰোবালৈ চাই আছিল। পাছৰ দৃশ্যটোত জুলা-ৱিক্টৰৰ শাৰীৰিক মিলনে বুজাই দিলে ক্ষন্তেক আগৰ জুলাৰ মৰমসনা চাৱনি আছিল ৱিক্টৰৰ বাবে। চলচ্চিত্ৰীয় ভাষাৰ ওপৰত দখল তথা সংলাপতকৈ কেমেৰা, সম্পাদনাত বিশ্বাসী এনেবোৰ পৰিচালকৰ চিনেমাই বিশ্বজুৰি দৰ্শক লাভ নকৰিবনো কিয়? এইখিনিতে কাহিনীৰ বাহিৰৰ কথা অলপ কৈ লওঁ। পোলেণ্ডৰ মিনিষ্ট্ৰি অৱ কালচাৰ এণ্ড অাৰ্টে ১৯৪৮ চনত স্থাপন কৰিছিল পৰম্পৰাগত সংগীত-নৃত্যৰ দল Mazowsze (Mazovia)। পোলেণ্ডৰ মধ্য উত্তৰ-পূৱৰ ঐতিহাসিক অঞ্চল Mazovia-ৰ নামেৰে গঠিত এই দল গঠনৰ উদ্দেশ্য আছিল অঞ্চলটোৰ পৰম্পৰাগত লোকসংগীত-নৃত্যৰ সৌন্দৰ্য-বৈচিত্ৰতাক সংৰক্ষণ কৰা। পাছলৈ অৱশ্যে অন্যান্য অঞ্চলৰ গীত-মাতো দলটোৰ অনুষ্ঠান কাৰ্যসূচীত অন্তৰ্ভূক্ত কৰা হৈছিল। ১৯৬৩ চনৰ পোলিচ চিনেমা “ৱাইফ ফৰ এন অষ্ট্ৰেলিয়ান”, ১৯৯৯-ৰ “দ্য লাষ্ট ফৰ এন লিথুৱেনিয়া”তো এই মাজ’ভিয়া দলটোৰ অনুকৰণত কিছু দৃশ্য অন্তৰ্ভূক্ত কৰা হৈছিল। এই দলটোৰ লগত মিল থকা বহু কথাৰে পৰিচালক-চিত্ৰনাট্যকাৰ পাৱলিকৱেস্কিয়ে “ক’ল্ড ৱাৰ”ৰ কাহিনী নিৰ্মান কৰিছে। কাহিনীটো পোলেণ্ড, বাৰ্লিন, পেৰিছ, যুগোশ্লাভিয়া হৈ ১৫ বছৰত অৰ্থাৎ ১৯৪৯-ত আৰম্ভ হৈ ১৯৬৪-ত শেষ হৈছে। ১৯৫২-ৰ ৱ’ৰ্শ্ব’ৰ সফল অনুষ্ঠানটোৰ পাছত দলটো গৈছে বাৰ্লিনলৈ, যুৱ মহোৎসৱত অংশগ্ৰহণৰ বাবে। কাজমাৰেক প্ৰচুৰ আশাবাদী–“বাৰ্লিনৰ পাছত মস্কো যাম, তাৰপাছত যে ক’লৈ ক’লৈ নাযাম আৰু এনেকৈয়ে শক্তিশালী ছোভিয়েট ষ্টেটৰ লগত আমাৰ ভাল বন্ধুত্ব গঢ়ি উঠিব। “বাৰ্লিনমুখী ৰেলত তেওঁ দলটোক সাৱধানবাণী শুনাইছে— “আজিৰ বাৰ্লিন সমাজবাদ আৰু সাম্ৰাজ্যবাদৰ মাজৰ ফ্ৰন্ট লাইন। আৰু তোমালোকেতো জানাই ফ্ৰন্ট লাইনত যিকোনো আচৰিত ঘটনাই ঘটি যাব পাৰে। সেয়ে চকু-কাণ খোলা ৰাখিবা। জাৰ্মানী জাৰ্মানীয়েই।” বাল্টিক সাগৰৰ মাছ চোবাই চোবাই বাৰ্লিনৰ অনুষ্ঠানৰ পাছত আয়োজক আৰু কাজমাৰেকে পাৰ্টিত পোলেণ্ড-জাৰ্মানীৰ কমিউনিষ্ট বন্ধুত্বৰ কথা পাতিলেও দেশবোৰৰ মাজত বিশ্বাস ঘূৰি আহিবলৈ তেতিয়াও বহু বাকী। সাহসী জুলায়ো এবাৰ নিজৰ ওপৰত বিশ্বাস হেৰুৱাইছিল, সেয়ে দলটোৰ পৰা ফালৰি কাটি বাৰ্লিনৰ ছোভিয়েট চেক্টৰৰ শেষত তাইৰ বাবে অপেক্ষা কৰি থকা ৱিক্টৰৰ ওচৰলৈ যাবলৈ তাইৰ সাহস নহৈছিল। ৱিক্টৰে তাইক কমিউনিষ্ট পোলেণ্ডৰ পৰা ফ্ৰান্সলৈ লৈ যাব বিচাৰিছিল। এই ঘটনাৰ পাছত সিহঁতৰ সাময়িক বিচ্ছেদ ঘটিল। ২ বছৰৰ পাছত ১৯৫৪ চনত পেৰিছতহে পুনৰ দুয়োৰে দেখাদেখি হ’ল। সময় অাৰু সীমাই ইজনৰ সিজনৰ প্ৰতি থকা প্ৰেমক তিলমানো ম্লান কৰিব পৰা নাছিল। পেৰিছৰ এটা ক্লাবত মিউজিক এৰেঞ্জাৰ, সংগীতকাৰ তথা বাদ্যযন্ত্ৰী হিচাপে কাম কৰি থকা ৱিক্টৰক এবছৰৰ পাছত দেখা গ’ল যুগোশ্লাভিয়াত অনুষ্ঠিত জুলাহঁতৰ গ্ৰুপটোৰ সংগীতানুষ্ঠানৰ দৰ্শকৰ আসনত। মঞ্চত থকা দলটোৰ তাৰকা শিল্পী জুলাৰ দুচকুৱে প্ৰেমাস্পদক হঠাৎ দেখাৰ আশ্চৰ্য মিহলি সুখানুভূতি চম্ভালি লোৱাৰ আগতেই ৱিক্টৰক নাগৰিকত্ব আৰু সঘনাই দেশবোৰৰ সীমা পাৰ হৈ থকা সংক্ৰান্তীয় অপৰাধত তাৰপৰা লৈ যোৱা হ’ল। অৱশেষত ১৯৫৭ চনত পেৰিছত দুয়ো একেলগে থাকিবলৈ ল’লে। দুই উৰণীয়া পখীয়ে সুখৰ স্থায়ী ঠিকনা বিচাৰি পালে বুলি ভাবিব লওঁতেই দেখিলোঁ ৱিক্টৰৰ পূৰ্বৰ প্ৰেয়সী কবি জুলিয়েটক লৈ জুলাৰ মনত বাহ বান্ধিছে তীব্ৰ ঈৰ্ষাই। সেই ঈৰ্ষাৰ দাবানলে পুৰি চাই কৰি আনিছে সকলো। “মৃত্যুলৈকে সকলোতে মই তোমাৰ সৈতে থাকিম” বুলি কথা দিয়া অতি আদৰৰ সংগীৰ প্ৰতি জুলাৰ মুখেৰে জুই বৰষিছে—“পোলেণ্ডত থাকোঁতে তুমি ভাল আছিলা। এতিয়া তুমি বেলেগ মানুহ হৈ গ’লা, নতুবা ময়েই চাগে মূৰ্খ আছিলোঁ তোমাক ভাল বুলি ভাবিছিলোঁ।” জুলাৰ প্ৰচণ্ড ঈৰ্ষাই ডেমিয়েন জিফ্ৰানৰ স্পেনিছ এন্থ’লজি ছবি “ৱাইল্ড টেলছ্”ৰ “টিল ডেথ ডু আছ পাৰ্ট”লৈ মনত পেলাই দিয়ে। এইবাৰ ৱিক্টৰ নিৰূপায়। “চোৱা আমাৰ প্ৰথম সন্তান” বুলি জুলাৰ গানৰ এলবামটো তাইৰ হাতত দিওঁতে তাই “বাষ্টাৰ্ড” বুলি বাটৰ কাষলৈ দলিয়াই দিয়াৰ পাছতে পুনৰ দুয়ো দুয়োৰে পৰা বিচ্ছিন্ন হয়। দুখী, আহত ৱিক্টৰে পোলেণ্ডলৈ ফোন কৰিও জুলাৰ অনুসন্ধান কৰে। ইফালে ৱিক্টৰৰ নাগৰিকত্ব বিষয়ক সমস্যা লগত লাগিয়েই অাছে। পাছৰ দৃশ্যত ১৯৫৯-ৰ পোলেণ্ড। অবৈধভাবে দেশবোৰৰ সীমা পাৰ হৈ থকা আৰু চোৰাংচোৱাগিৰি কৰাৰ অপৰাধত জেলত থকা ৱিক্টৰক জুলাই দেখা কৰিবলৈ আহিছে। গাৰ্ডক ভেটী দি একান্তই নিজাকৈ পোৱা দহটা মিনিটত জুলাই তেওঁক জেলৰ পৰা উলিয়াই নিয়াৰ আশ্বাস দিছে। ইতিমধ্যে আঘাতত হাতৰ আঙুলি ক্ষত বিক্ষত হোৱা ৱিক্টৰৰ মিউজিকৰ কেৰিয়াৰো ধ্বংস হৈছে। ৱিক্টৰৰ ওচৰলৈ যাবলৈ ভিছাৰ বাবে অন্য পুৰুষক বিয়া কৰোৱা জুলাই এইবাৰ ৱিক্টৰক জেলৰ পৰা মোকলাবলৈ কাজমাৰেকক বিয়া কৰাইছে, তাইৰ এটা পুত্ৰ সন্তানো হৈছে। এক অসম্ভৱ প্ৰেমৰ মায়াজৰীত আৱদ্ধ ৱিক্টৰ-জুলা অৱশেষত উপস্থিত হৈছেগৈ লেখাটোৰ আৰম্ভণিতে উল্লেখ কৰি অহা লঠঙা গছে ৰহন চৰোৱা দৃষ্টিনন্দন বৃত্তটো থকা কলাসুলভ প্ৰাচীৰৰ ভঙা-ছিঙা গীৰ্জাটোলৈ। মম এডাল জ্বলাই, বিবাহৰ প্ৰতিজ্ঞা আওৰাই দুয়োয়ে খাই পেলাইছে শুধ বগা কিছুমান বিষাক্ত বড়ি। ভৰুণ পথাৰ এখনৰ কাষত হাতৰ মুঠিত ৱিক্টৰৰ হাত এখন সুমুৱাই বহি থকা জুলাই কৈছে “ব’লা সিপাৰলৈ যাওঁ, তাৰপৰা দৃশ্যবোৰ বেছি ভালকৈ দেখি। “বড়িবোৰ খোৱাৰ পাছত জুলাই “সিপাৰ” মানে যি বুজাইছে সেয়াই চিনেমাখনৰ পৰিণতিক অদ্ভূত কাৰুণ্যৰে সেমেকাই তুলিছে । পাৱলিকৱেস্কিয়ে পিতৃ-মাতৃৰ নামত উৎসৰ্গা কৰা ছবিখনত আচলতে জুলা-ৱিক্টৰৰ ৰূপেৰে পৰিচালকে তেওঁলোককে অংকন কৰিছে –“the most interesting dramatic characters I’ve ever come across, both strong, wonderful people, but asacouple of never-ending disaster”. বিশ্ব যুদ্ধোত্বৰ ভূ-ৰাজনৈতিক চাপ, অবিশ্বাসৰ ভেটিত সংগীত-নৃত্যৰ দল অাৰু শিল্পীৰ প্ৰেম-প্ৰণয় আধাৰিত “ক’ল্ডৱাৰ”ত স্বাভাৱিকভাবেই সংগীত-নৃত্য অতি সুন্দৰ, বহুল, অৰ্থবহ ৰূপত ব্যৱহৃত হৈছে। আইৰিনাই লোকজীৱনৰ লোকসঙ্গীতত বিশ্বশান্তি, উন্নয়ন, নেতৃত্ববিষয়ক গানৰ স্থান নাই বুলি প্ৰতিবাদ কৰাৰ পাছতো চৰকাৰী পক্ষৰ হেঁচাত এইবোৰ বিষয় দলটোৰ অনুষ্ঠানত অন্তৰ্ভূক্ত হৈছে, মঞ্চত ষ্টেলিনৰ বৃহদাকাৰ পোষ্টাৰ উঠিছে ।\nক’লা-বগা “ক’ল্ডৱাৰ”ৰ অপূৰ্ব চিনেমাট’গ্ৰাফীয়ে মন তৃপ্তিৰে ভৰাই তোলে। এটা বছৰৰ পৰা অান এটা বা কেইবাটাও বছৰলৈ জপিয়াই থকা নেৰেটিভ ভাবোদ্দীপক। এটা দৃশ্যত বতাহত কঁপি থকা ফুলা ঘাঁহনিত প্ৰণয় সুখত চকু মুদি পৰি অাছে ৱিক্টৰ, কাষতে কিলাকুটিত ভেজা দি জুলা। হঠাৎ কিবা এটা কথাত লাগি ৱিক্টৰ উচাৎ মাৰি উঠি গৈছে, তাক বকি বকি হ্ৰদৰ পানীত জুলাই জাপ মাৰি দিছে। জপংকৈ হোৱা শব্দটোত সি উভতি অাহিছে, ওপৰমুৱাকৈ ওপঙি গীত এটা গাই গাই পেনিং শ্বটত পানীত থকা চৰাই এজনীৰ দৰে জুলা গৈ অাছে। কি মনোৰম দৃশ্য! যেন সেই নৈত উটি উটি গীত গাই গাই গীততেই পমি মৰি থকা ৰাজহাঁহজনীহে! কাঁৰ শ্ৰেষ্ঠ পৰিচালকৰ সন্মান লাভৰ লগতে এইবছৰৰ অস্কাৰত শ্ৰেষ্ঠ বিদেশী ভাষাৰ ছবি, পৰিচালনা আৰু চিনেমাট’গ্ৰাফী শিতানত মনোনয়ন লাভ কৰা “ক’ল্ডৱাৰ”এ বৃটিছ ইণ্ডিপেণ্ডেন্ট ফিল্ম এৱাৰ্ডছ্, চিকাগো ফিল্ম ক্ৰিটিকছ্ এছ’চিয়েশ্যন, গয়া এৱাৰ্ডছ্, ইউৰোপিয়ান ফিল্ম এৱাৰ্ডছ্, টৰ’ন্টো ফিল্ম ক্ৰিটিকছ্ এছ’চিয়েশ্যন ইত্যাদি অনেক অনুষ্ঠানত বিভিন্ন শাখাত মনোনীত আৰু পুৰস্কৃত হৈছে। “লাষ্ট ৰিজ’ৰ্ট” (২০০০), “মাই ছামাৰ অৱ লাভ”(২০০৪) আদি চিনেমাৰ পৰিচালক পাৱলিকৱেস্কিৰ “ইডা”ই ২০১৫-ত লাভ কৰিছে শ্ৰেষ্ঠ বিদেশী ছবিৰ অস্কাৰ বঁটা। শেহতীয়া ‘ক’ল্ড ৱাৰ’এ চলচ্চিত্ৰীয় ভাষাৰ মাধুৰ্য, প্ৰেম-সংঘাতৰ লগে লগে সোঁৱৰাই দিয়ে আইৰিণা কাৰ্টেইনকে ধৰি দ্বিতীয় বিশ্ব যুদ্ধোত্তৰ পৃথিৱীখনৰ কথা।\n← জঁই পৰা শেৱালিৰ সুগন্ধি — খনিন্দ্ৰ ভূষণ মহন্ত\nআঘোণ মাহৰ মহো হো উৎসৱ – ৰূপলেখা দেৱী →


শাসকৰ বিদেশ ভ্ৰমণ বনাম লাষ্টগেটৰ শিক্ষা\nআজিৰে পৰা অসমৰ বিধান সভাৰ বাজেট অধিবেশন আৰম্ভ হৈছে। বিধান সভাত যি কোনো অধিবেশন আৰম্ভ হোৱাৰ লগে লগেই ৰাজ্যখনৰ মুখ্য প্ৰতিবাদ স্থলী লাষ্টগেটতো খদম-দম লাগেই, এইবাৰো তাৰ ব্যতিক্ৰম নহয়। লাষ্টগেটক আচলতে অসমৰ গণতান্ত্ৰিক প্ৰতিবাদ তথা মত প্ৰকাশৰ এক পবিত্ৰ স্থলী বুলি কলেও অতুক্তি কৰা নহব। বিভিন্ন কোণৰ পৰা বিভিন্ন ৰাজনৈতিক, অৰাজনৈতিক তথা সামাজিক সংগঠন, স্বেচ্ছাসেৱী সংগঠনে গণতান্ত্ৰিক প্ৰক্ৰিয়াৰ নিজৰ সমস্যা, মতামত আদি তুলি ধৰা আৰু নিৰ্বাচিত গণ প্ৰতিনিধিৰ দৃষ্টি আকৰ্ষণ কৰাই লাষ্টগেটৰ প্ৰতিবাদস্থলীৰ মূল লক্ষ্য বা উদ্দেশ্য!\nপিছে এই প্ৰতিবাদলৈ সঁচাই কান দিয়েনে শাসক বা প্ৰশাসনে। দিল্লীত জন্তৰ-মন্তৰৰ দৰে হৈ পৰা প্ৰতিবাদস্থলীত প্ৰতিবাদ, শ্লোগান, বেনাৰৰ লিখন আদিলৈ শাসক বা প্ৰশাসন যন্ত্ৰই কেৰেপ কৰেনে? আচলতে কেৰেপ কৰিব লাগেনে নালেগে, সিও এক প্ৰশ্নই!\nগণতান্ত্ৰিক শাসন ব্যৱস্থাত যেনেকৈ মত প্ৰকাশৰ অধিকাৰ আছে, সেইদৰে শান্তিপূৰ্ণ প্ৰতিবাদৰো। কোনো নীতি, অনীতি, ব্যৱস্থা-অব্যৱস্থাৰ ওপৰত যি কোনো নাগৰিক তথা সংগঠনৰ নিজা মত উপস্থাপন কৰাটো এক অধিকাৰ। লাষ্টগেটে আচলতে এই অধিকাৰকেই সুনিশ্চিত কৰা নাইনে? ইও আচলতে গণতান্ত্ৰিক শাসক ব্যৱস্থাক পৰিপূৰ্ণ কৰাৰ বাবে এক পৰিপূৰক ভূমিকা পালন কৰা নাইনে! পিছে এই বিষয়ে শাসকৰ মনোভাৱ দেখিলে আপোনাৰ অনুভৱ নঞাৰ্থকহে হবলৈ বাধ্য।\nআচলতে কি হব লাগিছিল? লাষ্ট গেটত শান্তিপূৰ্ণ ভাৱে নিজৰ মত-দাবী-সমস্যাক উত্থাপন কৰি ৰাজ্যৰ সেই সমূহ সমস্যাক সমাধানৰ বাটলৈ অনাৰ বাবে সামাজিক সংগঠন সমূহক এক "গঠনমূলক" মনোভাৱেৰে "গ্ৰহণমূলক" মানসিকতাৰে চোৱাতোৱেই শাসকৰ বাবে কাম্য নাছিলনে। অন্ততঃ বাতৰি কাকত বা সংবাদ মাধ্যমৰ দৰে ইও এক অসন্তুষ্টি প্ৰকাশৰ গ্ৰহণযোগ্য মাধ্যমেই নহয় জানো! তেন্তে লাষ্টগেটত ৰ'দে-বৰষুণে প্ৰতিবাদ কৰিবলৈ অহা লোকসকলক নাগৰিকৰ যোগ্য মৰ্যদা দিয়া নহয় কিয়? তেওঁলোক বহিব পৰাকৈ উন্নত আন্তঃগাঁথনিৰে এক প্ৰতিবাদীস্থলী আজিও নিৰ্মাণ হোৱা নাই কিয়? বিশেষ ৰাজনৈতিক দললৈ আঙুলিয়াব নুখুজিও, সৰ্বদলীয় বৈঠকেই বা চৰকাৰ প্ৰশাসনক ইয়াৰ বাবে দাবী কিয় তোলা নাই, বা কাৰ্যকৰী কৰাব পৰা নাই তাকে লৈ প্ৰশ্ন নিশ্চয় জাগিবই। আজি শাসক, কাইলৈ বিৰোধী বা পদপথৰ প্ৰতিবাদকাৰীওটো হব পাৰে, এই গণতন্ত্ৰত!\nআমাৰ দৃষ্টিত বিশ্বৰ গণতান্ত্ৰিক ব্যৱস্থাৰ সৰ্ব-বৃহৎ গৱেষণাগাৰটোত এতিয়া যি মতেই প্ৰকাশ নকৰক লাগিলে, নাগৰিকৰ প্ৰতি সহানুভূতি হোৱাটো, সহানুভূতিৰে আবেদন নিবেদন আদি গ্ৰহণ কৰাটো অতিশয় গুৰুত্বপূৰ্ণ কথা। বিধান সভাৰ নাতি-দূৰত্বত জনপ্ৰতিনিধি সকলৰ দৃষ্টি আকৰ্ষণৰ বাবে অহা নাগৰিক সকলে অন্তত বহি, নিজৰ প্লেকাৰ্ড, বেনাৰ আদি প্ৰদৰ্শনেৰে মত প্ৰকাশৰ নুন্যতম সা-সুবিধা প্ৰশাসনে কৰা উচিত। পানী, টয়লেট, ৰ'দ-বৰষুণৰ পৰা বাচিব পৰাকৈ ওপৰত এখন টিন বা চালিৰ ব্যৱস্থা আদিও নাগৰিক সকলৰ বাবে প্ৰশাসনে কৰা উচিত। অন্ততঃ যি কোনো এজন নাগৰিকেই যি কোনো স্থানত থিয় হৈ থাকিলেও পাব লগা নুন্যতম সা-সুবিধাকন প্ৰতিবাদী স্থলীতো প্ৰদান কৰা উচিত। লগতে সুৰক্ষাও, কাৰণ প্ৰয়োজনীয় সুৰক্ষা ব্যৱস্থা অবিহনে প্ৰতিপক্ষ বা দুষ্ট পক্ষ বা দুৰ্বৃত্তই সামগ্ৰীসহ প্ৰৱেশ কৰি শান্তিপূৰ্ণ প্ৰতিবাদকো হিংসাত্মক কৰি তোলাৰ উদাহৰণ অসমতো সহজ লভ্যই।\nএইদৰে ধৰ্ণা, প্ৰতীকি ধৰ্মঘট, সমদল আদি কৰি নিজৰ সমস্যাক তুলি ধৰিবলৈ অহা সংগঠনবোৰৰ পৰা স্মাৰক পত্ৰ আদি নিবলৈ বা প্ৰতিবাদ স্থলীত খা-খবৰ লবলৈ কোনো ৰাজ-প্ৰতিনিধি আহেনে?বিভাগীয় মন্ত্ৰী বা পাত্ৰ-বিষয়া ওলাই আহি আলোচনাত ভাগ লয়হি নে? কিন্তু বহু কেইগৰাকী বিশিষ্ট তথা জ্যেষ্ঠ নাগৰিকে জনোৱা মতে এনে কোনো ব্যৱস্থা চৰকাৰে গ্ৰহণ কৰা নাই। ফলত পৰিস্থিতি উত্তপ্ত হোৱা, হিংসাত্মক অৱস্থালৈ গতি কৰা আদি ঘটনাৰ সূত্ৰপাত হয়। পৰিস্থিতি বেয়ালৈ ঢাল খোৱাত আগতেই সমস্যাক লৈ বিপৰ্যস্ত হোৱা লোক সকলক ধৈৰ্যহীন কৰিবলৈ শাসকেই প্ৰৰোচিত কৰে।\nবিধান সভাৰ নাতিদূৰৈত থকা এই স্থানত কোনোবা বিদেশী বা শত্ৰু আহি বহি থাকেহি নে? নে কোনোবা অকাৰণে স্ফুৰ্তিত ৰ'দে বৰষুণে বহি থাকেহি। হাজাৰ হাজাৰ জনতাই উত্তাল শ্লোগান দি পুলিচৰ দমনকাৰী নীতিৰো মুখামুখি হয়হি। আনকি গুলীত বুকু পৰ্যন্ত পাতি দিয়াৰ উদাহৰণ দিছপুৰ লাষ্টগেটৰ বুকুতেই আছে।\nআচলতে শাসকীয় দলেই হওক বা বিৰোধী দলেই হওক, বিধান সভালৈ যোৱাৰ আগতে বা বিধান সভাৰ বিৰতিৰ সময়ত দলে-বলে ওলাই আহি সুৰক্ষিত ৰূপত সেই প্ৰতিবাদী নাগৰিক সকলৰ দুখ-দুৰ্দশাৰ খবৰ লবহি লাগে। তেহে স্মাৰক পত্ৰত প্ৰতিফলিত সমস্যাবোৰে অন্তত সদনৰ মজিয়াত উচ্ছাৰিত হবলৈ সুযোগ পাব। আৰু শাসনত থকা শাসকেই নিজৰ প্ৰশাসনৰ প্ৰতিবাদ স্থলীত সমবেত হবলৈ অনুমতি দিয়া সংগঠনৰ দাবীৰ প্ৰতি লক্ষ্য ৰাখি নিজে ওলাই আহি স্মাৰক-পত্ৰ গ্ৰহণ তথা আলোচনাৰ বাবে মতা বা আশ্বাস প্ৰদান কৰাৰ ব্যৱস্থা হব লাগে। বিশেষ কাৰণত কোনো মন্ত্ৰী ওলাই আহিব নোৱাৰিলে উচ্চ পৰ্যায়ৰ সচিব জাতীয় আমোলাই বিভাগীয় স্মাৰকপত্ৰ গ্ৰহণ কৰাৰ ব্যৱস্থা গ্ৰহণ কৰিব লাগে। যিটো শান্তিপূৰ্ণ প্ৰতিবাদ আৰু গণতান্ত্ৰিক পৰম্পৰা দুয়োটাৰ বাবেই অতিশয় গুৰুত্বপূৰ্ণ কথা।\nকিন্তু বাস্তৱত হয় কি, যে ৰ'দে বৰষুণে বাট-কুৰি বাই দীৰ্ঘদিন বঞ্চনা তথা সমস্যাৰে ভাৰাক্ৰান্ত লোকসকল আহি লাষ্টগেটৰ বাকৰিত গোট খায়হি। পিয়াহত পানীকণ পৰ্যন্ত আতুৰ হৈ থকা মানুহখিনিৰ অভাৱ অভিযোগ শুনিবলৈ, শ্লোগান শুনিবলৈ, বেনাৰ, পোষ্টাৰ পঢ়িবলৈ জনপ্ৰতিনিধি আৰু প্ৰশাসন যন্ত্ৰৰ যেন কোনো দ্বায়িত্বই নাই তেনে মনোভাৱহে প্ৰদৰ্শিত হয়। ফলত ক্ৰমাত অস্থিৰ হৈ পৰা মানুহখিনিৰ মন-মগজু উত্তাল হবলৈ ধৰে আৰু যিয়ে মানুহক হিংসাত্মক হবলৈ প্ৰৰোচিত কৰে। এনেদৰে চিৰদিন কোনোৱেই দুখ-দুৰ্দশাৰ কথা শুনিবলৈ জানিবলৈ নহাৰ ফলতেই অতি ক্ৰুদ্ধ হোৱা সকলে অস্ত্ৰ পৰ্যন্ত হাতত তুলি ঘৰ এৰি ওলাবলৈকো বাধ্য হৈ পৰে।\nএনে সকলো পৰিস্থিতিক জানি-বুজিও নিদ্ৰাৰ ভেশচন ধৰি থকা শাসকৰ ব্যৱহাৰে নাগৰিক সকলক ক্ষুদ্ধৰ পৰা ক্ষুধাতুৰ কৰি তোলে। যিটো সময়ত এটি সহানুভূতিৰ মাতে ৰাজনৈতিকভাৱে নেতাসকলক বিচক্ষণতাৰ পৰিচয় দিয়াৰ সুযোগ দিয়ে, তথাপি তেওঁলোক ওলাই নাহে। তাৰ সলনি ক্ষুদ্ধ হোৱা জনতাৰ ওপৰত লাঠি-চাৰ্জ, পানীৰ টোপ, গুলীবৰ্ষণ আদিৰ নিৰ্দেশ দিয়াৰহে উদাহৰণ দেখা যায়। আনকি বিগত সময়চোৱাত প্ৰতিবাদস্থলীকে সুৰক্ষা-ভীতিৰ নামত তাৰ পৰা উঠাই দিয়া পৰ্যন্ত প্ৰস্তাৱ দিয়াৰ কথা জনা যায়। ই বৰ্তমানৰ শাসকৰ অসহনশীলতা আৰু দাম্ভিকতাই প্ৰকাশ নকৰেনে।\nএটা কথা শুনিবলৈ বেয়া লগা, কিন্তু এয়াই বাস্তৱ যে, প্ৰতীকি অনশন, ধৰ্ণা ধৰ্মঘট আদি সাংবাদিকে বাতৰি-কাকতত ফটোসহ বাতৰি প্ৰকাশ কৰিলে প্ৰচাৰ পোৱা বাদে আচলতে প্ৰকৃতাৰ্থত কোনো কাৰ্যকৰী ফলদায়ক নহয়। ইয়াৰ দ্বাৰা সংগঠন একোটাৰ অস্তিত্ব প্ৰদৰ্শন তথা সমস্যাটো মেডিয়াত তুলি ধৰাটোৱেই আজিৰ তাৰিখত ধৰ্ণা, প্ৰদৰ্শনেৰে কৰিব পৰা কাম। যি এশ মিটাৰ আৰক্ষীৰ বাধা অতিক্ৰম কৰিলে হিমালয়ৰ শিখৰ পাব যেন লগা আন্দোলনৰ মুহূৰ্তৰ মনোভাৱ তথা সেই মুহূৰ্তৰ সংঘৰ্ষবোৰৰ মূল্য হিচাবে জীৱন গলেও প্ৰকৃতাৰ্থত এয়া অসহনশীল শাসকৰ সমুখত আচলতে নিৰৰ্থক কুচ-কাৱাজ স্বৰূপহে!\nনিজৰ দুৱাৰডলিত ৰাজ্যৰ সমস্যাবোৰ জনাবলৈ অহা সাধাৰণ নাগৰিক তথা সংগঠন সমূহৰ কথা শুনিবলৈ আহৰি নোপোৱা শাসকে, আমোলাই বাৰে বাৰে সমস্যাৰ সমাধানৰ বাবে বাট বিচাৰি হেনো অধ্যয়ন কৰিবলৈ বিদেশ ভ্ৰমণলৈ যায়। আচলতে বিদেশত গৈ কৰা নাটকবোৰে শাসকৰ নগ্ন চৰিত্ৰহে উদঙাই দিয়ে। তাতোকৈ অধিক জ্ঞান, ৰাইজৰ সমস্যাৰ সমাধানৰ পথ, ৰাইজৰ মাজত জনপ্ৰিয়তা আদিৰ শিক্ষা লাষ্টগেটত স্মাৰকপত্ৰ পঢ়িবলৈ আহিলেই পাব, সেয়াও এক স্পষ্ট কথা!\nদিল্লীত অতি কম সময়ৰ বাবে মুখ্যমন্ত্ৰী পদত থকা অৰবিন্দ কেজৰীৱালে কিন্তু প্ৰতিবাদকাৰী সকলক সেই সময়ত প্ৰতিবাদস্থলীতে আহি আলোচনাত মিলিত হৈ সমস্য়া সমাধানৰ বাবে প্ৰতিশ্ৰুতি দিছিল তথা প্ৰচেষ্টাও হাতত লৈছিল। এয়া এক ইতিবাচক ব্যতিক্ৰম ৰূপে দেশত জিলিকি ৰবই।\nজুই নজ্বলালৈকে গম গতি নোলোৱা, অনশনৰ দহ দিনৰ পাছতো খবৰ নোলোৱা আদি দাম্ভিকতা এৰিবৰ সময় আহিল। ৰাইজে সকলো প্ৰত্যক্ষ কৰি আছে আৰু গণতন্ত্ৰত জনতাই জনাৰ্দন, সেই কথাও শাসকে মনত ৰখাটো প্ৰয়োজনীয়।\nসেয়ে সকলো দিশ অনুধাৱন কৰি দিছপুৰৰ লাষ্টগেটতো বৰ্তমানৰ শাসক, আজিৰ বিৰোধী, ভৱিষ্যতৰ শাসক সকলে নাগৰিক সকলৰ প্ৰতি সহানুভূতিশীলতা প্ৰদৰ্শন কৰিবলৈ আৰম্ভ কৰক। গণতান্ত্ৰিক ব্যৱস্থাক সন্মান কৰিবলৈ নিশিকিলে, নাগৰিকক সন্মান কৰিবলৈ নিশিকিলে যে গণতন্ত্ৰ বা তাত শাসক ৰূপে টিকি থকাটো এক অবাস্তৱ কথা সেই কথাও শাসক শ্ৰেণীয়ে বুজি লওক আৰু ইতিবাচক কৰ্মপন্থা গ্ৰহণ কৰক।


spoon-coins-laddle-get-sticked-to-magnetic-man-from-bongaigaon-manju-b– News18 assam\nকোভিড-১৯ৰ ভেকচিন ল'লে সচাকৈ চুম্বকীয় শক্তি আহৰণ কৰে নেকি? এইবাৰ এইখন অসমতে ওলাল এনে এজন লোক! গাত লাগি ধৰিছে চামুচ, মুদ্ৰা, খন্তি আদি।\nবিজনীৰ কাউৱাটিকাৰ শিৱশংকৰ অধিকাৰী নামৰ লোক জনৰ দেহত চামুচ, হেতা, মুদ্ৰা, খন্তি আদি লাগি ধৰাত তীব্ৰ চাঞ্চল্যৰ সৃষ্টি হৈছে ৷\nবিগত কেইদিনমানত এনে কেইবাটাও খবৰ আমি লাভ কৰিছিলোঁ যে কওভিড ভেকচিন গ্ৰহণ কৰাৰ পাছতে একাংশ লোকৰ দেহত চিম্বকীয় শক্তি দেখা দিছে। এনে বহু ফটো ভিডিঅ ছচিয়েল মিডিয়াত ভাইৰেল ঙৈছে। শেহতীয়াকৈ অসমতো এনে চুম্বকীয় শক্তিৰ অধিকাৰী লোক এজনৰ সম্ভেদ পোৱা গৈছে।\nবিজনীত এইজন লোকৰ গাতো দেখা গৈছে চুম্বকীয় শক্তি ৷ বিজনীৰ কাউৱাটিকাৰ শিৱশংকৰ অধিকাৰী নামৰ এই লোক জনৰ দেহত চামুচ, হেতা, মুদ্ৰা, খন্তি আদি লাগি ধৰাত তীব্ৰ চাঞ্চল্যৰ সৃষ্টি হৈছে ৷ এই কাণ্ড দেখি স্থানীয় লোকো হতভম্ব হৈ পৰে।\nভেটাগাঁও নৱাৰূপ স্কুলৰ বিজ্ঞান শিক্ষক অধিকাৰীয়ে কিছু দিন পূৰ্বে কোভিড-১৯ৰ ভেকচিন গ্ৰহণ কৰিছিল ৷ ভেকচিন গ্ৰহণৰ পিছত বিভিন্নজনৰ গাত চুম্বকীয় শক্তি লাভ কৰা বুলি খবৰ লাভ কৰাৰ পাছত নিজে পৰীক্ষা কৰি চোৱাত এই কথা জানিব পাৰে ৷\nঅৱশ্যে প্ৰায় সাত বছৰ পূৰ্বেও বিজ্ঞান শিক্ষকজনৰ গাত এনে চুম্বকীয় শক্তি ধৰা পৰিছিল বুলি জানিব দিয়ে। সেয়ে ভেকচিনেচনৰ কাৰণে এই চুম্বকীয় শক্তি লাভ কৰাৰ কথা অস্বীকাৰ কৰে তেঁও ৷ কিছুু সংখ্যক লোকৰ দেহত চুম্বকীয় শক্তি থাকে বুলি দাবী কৰে বিজ্ঞান শিক্ষক শিৱশংকৰ অধিকাৰীয়ে ৷\nBongaigaonCorona VaccineMan got magnetic powers


প্ৰতিদিনে ৩৫টকা জমা কৰি হওক কোটিপতি! কেনেদৰে কৰিব এই কাম? জানক সবিশেষhow-to-become-a-crorepati-at-a-young-and-mid-age-check-details– News18 assam\nপ্ৰতিদিনে মাত্ৰ ৩৫টকা জমা কৰি হওক কোটিপতি! কেনেদৰে কৰিব এই কাম? জানক সবিশেষ\nযদি আপুনি কোটিপতি হ'ব বিচাৰে (How to beacrorepati), আপুনি অলপ বুজাবুজিৰে অধিক বিনিয়োগ কৰিব লাগিব।\nLast Updated : April 10, 2021, 12:04 IST\nকোটিপতি হোৱাৰ সুবৰ্ণ সুযোগ! যদি আপুনি কোটিপতি হ'ব বিচাৰে (How to beacrorepati), আপুনি অলপ বুজাবুজিৰে অধিক বিনিয়োগ কৰিব লাগিব। যদিও কোটিপতি হোৱাৰ সপোন সহজ নহয়, এই সপোনটো বাস্তৱায়িত কৰিব পাৰি, যদিহে কিছুমান বিশেষ দিশৰ প্ৰতি মনোযোগ দিয়া হয় আৰু সঠিক বিনিয়োগ ৰণনীতি (proper planning and constant saving) প্ৰস্তুত কৰা হয়।\nকি কৰিব লাগে জানি লওঁক:\nবজাৰ বিশেষজ্ঞসকলৰ মতে, যদি এজন যুৱকে ২০ বছৰ বয়সত চাকৰি আৰম্ভ কৰে, তেন্তে তেওঁ ৬০ বছৰ বয়সত অৱসৰ ল'লে সহজে কোটিপতি হ'ব পাৰে। বিশেষজ্ঞসকলে কয় যে, দীৰ্ঘম্যাদী সময়ত ইকুইটি মিউচুৱেল ফাণ্ড (Equity Mutual Fund)ত ধন বিনিয়োগ কৰিলে কোটিপতি হোৱাৰ সপোন লাভ কৰিব পাৰে।\nবিশেষজ্ঞসকলৰ মতে, আপুনি দৈনিক ৩৫ টকা ৰাহি কৰি কোটিপতি হোৱাৰ লক্ষ্য প্ৰাপ্ত কৰিব পাৰে। যেতিয়াই শ্বেয়াৰ বজাৰত ডাঙৰ সংশোধন হয় তেতিয়াই সেই স্তৰৰ পৰা এছ.আই.পি. (Systematic Investment Plan- SIP) প্ৰৱৰ্তন কৰিব লাগে।\nবিনিয়োগকাৰীসকলে চাকৰিৰ প্ৰাৰম্ভিক দিনৰ পৰা দীৰ্ঘম্যাদী সময়ৰ বাবে বৈচিত্ৰ্যময় ইকুইটি মিউচুৱেল ফাণ্ডত (Diversified Equity Mutual Funds)ত বিনিয়োগ আৰম্ভ কৰিব লাগে। দীৰ্ঘম্যাদী সময়ত, যদি আপুনি বাৰ্ষিক গড় ১২ শতাংশ হাৰত ৰিটাৰ্ণ বিবেচনা কৰিও আপুনি কোটিপতি হ'ব পাৰে। অৱশ্যে, ইয়াৰ বিনিয়োগকাৰীয়ে প্ৰতিদিনে মাত্ৰ ৩৫ টকা বা প্ৰতি মাহে প্ৰায় ১,০৫০ টকা ৰাহি কৰা আৰম্ভ কৰিব লাগিব।\nযদি আপুনি ২০ বছৰ বয়সত চাকৰি এটা আৰম্ভ কৰে আৰু ৬০ বছৰ বয়সত অৱসৰ ল'ব বিচাৰে, আপুনি প্ৰতি মাহে ১,০৫০ টকা এছ.আই.পিত বিনিয়োগ কৰিব লাগিব। তেওঁ ১২ শতাংশৰ চক্ৰবৃদ্ধি হাৰত ১ কোটিতকৈ অধিক টকা অৰ্জন কৰিবলৈ সক্ষম হ’ব।\nঅধিক বয়সৰ লোকসকলো কোটিপতি হ'ব পাৰেঃ\nবয়সীয়াল বিনিয়োগকাৰীসকলো কোটিপতি হ'ব পাৰে। ৩৫ বছৰ বয়সত চাকৰি আৰম্ভ কৰা এজন বিনিয়োগকাৰীয়ে অৱসৰ লোৱাৰ সময়ত কোটিপতি হ'ব বিচাৰিলে প্ৰতি মাহে ৫,৮৭৫ টকা বিনিয়োগ কৰিব লাগিব। বিনিয়োগকাৰীজনে ১২ শতাংশ চক্ৰবৃদ্ধি হাৰত প্ৰায় ১ কোটি টকা উপাৰ্জন কৰিব।\nFirst published: April 10, 2021, 12:02 IST\nHow to beacrorepatihow to earn moneyinvestmentmoneyRetirement


‘জাতিধ্বংসী’ বিধেয়কৰ পক্ষতে প্ৰতিবেদন দাখিল কৰিব জেপিচিয়ে!\nঅসমীয়াৰ আন্দোলনক উপেক্ষা : ‘জাতিধ্বংসী’ বিধেয়কৰ পক্ষতে প্ৰতিবেদন দাখিল কৰিব জেপিচিয়ে!\nনাগৰিকত্ব সংশোধনী বিধেয়কৰ বিৰুদ্ধে অসমত প্ৰতিবাদ। ফাইল ফটো\n‘জাতিধ্বংসী’ নাগৰিকত্ব সংশোধনী বিধেয়ক ২০১৬’ বাতিলৰ দাবীত অসমত চলা তীব্ৰ আন্দোলনক সম্পূৰ্ণৰূপে উপেক্ষা কৰি বিধেয়কখনৰ সপক্ষতে যুটীয়া সংসদীয় সমিতিয়ে প্ৰতিবেদন দাখিল কৰাৰ পথ এক প্ৰকাৰ প্ৰশস্ত হৈছে।\nআজি নতুন দিল্লীত অনুষ্ঠিত যুটীয়া সংদীয় সমিতিৰ বৈঠকত বিৰোধী দলৰ সদস্য সকলে অনা বিধেয়কখনৰ সংশোধনীৰ আটাইকেইটা প্ৰস্তাৱেই নাকচ হয়। ইয়াৰ লগে লগে শাসকীয় বিজেপিয়ে বিচৰাধৰণেই নাগৰিকত্ব সংশোধনী বিধেয়ক গৃহীত কৰাৰ ক্ষেত্ৰত এখোজ আগুৱাই গ’ল।\nএই সন্দৰ্ভত জেপিচিৰ অসমৰ সদস্য তথা ৰাজ্যসভাৰ সাংসদ ভূৱনেশ্বৰ কলিতাই কয়, ‘’আমি বিৰোধী দলৰ সদস্য সকলে বিধেয়কখন সন্দৰ্ভত প্ৰায় ১৫ টা সংশোধনী প্ৰস্তাৱ আনিছিলো। আজিৰ বৈঠকত এই প্ৰস্তাৱ সমুহ ভোটৰ দ্বাৰা গৃহীত কৰাৰ সিদ্ধান্ত হয়। যিহেতু যুটীয়া সংসদীয় সমিতিত শাসকদলৰ সদস্যৰ সংখ্যাই সৰ্বাধিক গতিকে আমি অনা প্ৰস্তাৱ সমুহ অগ্ৰাহ্য হয়।‘’\nতেওঁ লগতে অহা ৩ জানুৱাৰিত খচৰা বিধেয়কখন সন্দৰ্ভত আলোচনাও হ’ব বুলি জানিবলৈ দিয়ে।\nইপিনে, অসমৰ বিভিন্ন জাতীয়-জনগোষ্ঠীয় দল-সংগঠনে নাগৰিকত্ব সংশোধনী বিধেয়কৰ বিৰুদ্ধে ধাৰাবাহিকভাৱে প্ৰতিবাদ সাব্যস্ত কৰি থকাৰ পাছতো বিজেপি চৰকাৰে চলে বলে কৌশলে বিধেয়কখন গৃহীত কৰিব বিচৰা কাৰ্যত জাঙুৰ খাই উঠিছে ৰাজ্যৰ দল সংগঠন।\nএই সন্দৰ্ভত প্ৰতিক্ৰিয়া প্ৰকাশ কৰি সদৌ অসম ছাত্ৰ সন্থাৰ সভাপতি দীপাংক কুমাৰ নাথে কয়, ‘’এয়া এক ষড়যন্ত্ৰ। নাগৰিকত্ব সংশোধনী বিধেয়কৰ বিৰুদ্ধে অসমৰ ৰাইজে সৰ্বাত্মক প্ৰতিবাদ কৰি আছে। কিন্তু বিজেপি নেতৃত্বাধীন চৰকাৰখনে অসমৰ ৰাইজৰ মতামতক সম্পূৰ্ণৰূপে উপেক্ষা কৰি বিধেয়কখন গৃহীত কৰাৰ বাবে উঠি পৰি লাগিছে।‘’\nতেওঁ লগতে বিধেয়কখনৰ বিৰুদ্ধে সংগ্ৰাম তীব্ৰতৰ কৰাৰ কথা কৈ এই বিধেয়ক বাতিল নকৰা পৰ্যন্ত আন্দোলন চলাই নিব বুলিও জানিবলৈ দিয়ে। ইয়াৰ উপৰিও মুখ্য মন্ত্ৰী সৰ্বানন্দ সোণোৱালকো মৌনতা ভংগ কৰি জাতিৰ স্বাৰ্থত নিজৰ স্থিতি স্পষ্ট কৰাৰ দাবী জনায়।\nএকেদৰে বিধেয়কখনৰ বিৰুদ্ধে গৰজি উঠে কৃষক মুক্তি সংগ্ৰাম সমিতিৰ উপদেষ্টা অখিল গগৈয়েও। তেওঁ ‘’কোনো কাৰণত এই বিধেয়কক সহ্য কৰা নহ’ব’’ বুলি সংবাদমাধ্যমৰ আগত মন্তব্য প্ৰকাশ কৰে।\nকাইলৈৰ পৰাই নাগৰিকত্ব সংশোধনী বিধেয়কৰ বিৰুদ্ধে কৃষক মুক্তি সংগ্ৰাম সমিতিয়ে তীব্ৰ প্ৰতিবাদ আৰম্ভ কৰিব বুলিও অখিল গগৈয়ে জানিবলৈ দিয়ে।\nইপিনে, আজি সংশোধনী প্ৰস্তাৱ সমুহ নাকচ হোৱা বিষয়টো দুৰ্ভাগ্যজনক আখ্যা দিয়ে অসম বিধান সভাৰ বিৰোধী দলপতি দেৱব্ৰত শইকীয়াই।\n‘’বিজেপিয়ে অসমৰ খিলঞ্জীয়া ৰাইজৰ স্বাৰ্থৰ পৰিপন্থী কাম কৰাৰ চেষ্টা কৰি আহিছে। আমি সকলো থলুৱা জাতীয়-জনগোষ্ঠীয় দল সংগঠনক অসমৰ বৃহত্তৰ স্বাৰ্থত ঐক্যবদ্ধভাৱে এই বিধেয়কৰ বিৰুদ্ধে প্ৰতিবাদ কৰাৰ আহ্বান জনাইছো’’,- দেৱব্ৰত শইকীয়াই কয়।


সপোনৰ চৰ্চা ১ - Jeevan Magazine\nসপোনৰ চৰ্চা ১\nসপোন October 30, 2016\nজীৱনকালত কি কি কৰিব খোজে আপুনি? কোনবোৰ সপোন পূৰণ নহ’লে আপোনাৰ জীৱন আধৰুৱা হৈ ৰ’ব? এটাই জীৱন, তাকো তেনেই চুটি ৷ সপোনৰ চৰ্চা কৰোঁ আহক ৷ সমস্যাৰ কথা পাতিম বাৰু ৷\nসমীৰণ বৰগোঁহাই : সকলোৰে আশা থাকে; থাকে সপোন। মোৰো এটা সপোন আছে, পৃথিৱী চোৱাৰ। এৰা, এদিন মই পৃথিৱীখন হেঁপাহ পলুৱাই চাম। শুকুলা ডাৱৰৰ সৈতে লুকা-ভাকু খেলি; দুহাত মেলি আঁকোৱালি ল’ম ৰ’দজাক। চুই চাম মোৰ আশাৰ আকাশখন। সাগৰতীৰত শামুক বুটলিম। কিনকিনিয়া বৰষুণত তিতি সুঘ্ৰাণ ল’ম পাহাৰৰ বনৰীয়া ফুলৰ। গভীৰ অৰণ্যৰ কোমল বননিত বহি চিঞৰি চিঞৰি পাঠ কৰিম জন কীটছৰ বা হীৰুদাৰ কবিতা-‘A thing of beauty isajoy forever’ বা ‘প্ৰেম নিশ্চয় এনেকুৱাই, আৱৰণ খুলি হৃদয় জুৰায়’ । নতুবা আকৌ কোনো প্ৰাণচঞ্চলা জান বা জুৰিৰ কাষৰ মসৃণ শিলত বহি দুহাতেৰে পানী উচালি শূণ্যত আঁকিম হেঁপাহৰ সাতোৰঙী ৰামধেনু। জোনৰ বুকুত সপোন ৰচিম ; জোনাকত সাজিম এখন ঘৰ। নিশা যেতিয়া গভীৰ হ’ব , তাতেই জিৰাম অলপ নিয়ৰ সেমেকা দূবৰিৰ বুকুৰ মিঠা উমত !\nঅম্লানজ্যোতি দেউৰী : খুব ঘূৰি ফুৰাৰ সপোন এটা আছে৷ এই দিনবোৰ বাদ দি নতুনকৈ৷\nপ্ৰশান্ত বল্লভ হাজৰিকা : সপোন? সৰুতে সপোন দেখিছিলোঁ ডিটেক্টিভ অফিচাৰ মানে চি আই ডি অফিচাৰ হোৱা বা সাংবাদিক হোৱাৰ৷ এবাৰ ঘটনাক্ৰমে মনস্তাত্ত্বিক অধ্যয়নেৰে দুজনমান লোক বিশেষ অপৰাধত জড়িত থকা বুলি আৰক্ষীক কৈছিলোঁ আৰু মোৰ ধাৰণাই সঁচা বুলি প্ৰমাণিত হৈছিল৷ কিন্তু চি আই ডি অফিচাৰ নহ’লোঁ, হ’লোঁ সাংবাদিক ৷ সপোন পূৰ্ণ হ’ল৷ কিন্তু আজি ১৮ বছৰে সাংবাদিকতাৰ বৃত্তিটোৱে বিনিময়ত একোৱেই নিদিলে৷ কাৰণ কাম কৰি পোৱা দৰমহাৰ টকাকেইটাৰ বাদে উপৰুৱাকৈ অৰ্থাগমনৰ কোনো বাট খুলি ৰখা নাই আৰু নিবিচাৰোঁও (মা-দেউতাৰ পৰা পাই থাকোঁ অৱশ্যে)৷ তেনেকৈ আন এটা বৃত্তি বুলিবলৈও নাই৷ গতিকে, সপোনৰ পূৰ্ণতাই খন্তেকীয়া সন্তুষ্টি দিলে৷\nপংখী প্ৰিয়া শৰ্মা : সপোন৷ আচলতে আমি সৰুৰে পৰা সপোনৰ পিছে পিছে দৌৰি ফুৰোঁ। কিছুমান অলীক, অবাস্তৱ সপোন যি কোনোদিনেই সাৰ্থক নহয়। আনহাতে কিছুমান সপোন বাস্তৱ আধাৰিত। সৰুতে সপোন দেখিছিলোঁ মই এগৰাকী পাইলট হ’ম কিন্তু সেয়া বাস্তৱ নহ’ল অৰ্থাৎ সেয়া এতিয়া এক অবাস্তৱ কল্পনা মাত্ৰ। কিন্তু মোক লৈ মা-দেউতাই দেখা সপোনবোৰ মই বাস্তৱায়িত কৰিব বিচাৰোঁ। এগৰাকী ভাল অধ্যাপক হোৱাৰ লগতে সমাজত নিজকে সৎ মানুহ হিচাপে প্ৰতিষ্ঠা কৰিব বিচাৰোঁ। দুৰাৰোগ্য ৰোগত বহু মানুহৰ প্ৰতিদিনেই মৃত্যু ঘটে। ভৱিষ্যতৰ সময়ত তেনে মানুহক সাধ্যানুযায়ী সহায় কৰাৰ মই সপোন দেখিছোঁ। অৱশ্যে সময়ে ক’ব মোৰ সপোন কিমান সঁচা হয়।\nঅপূৰ্ব জোনাক দত্ত : সপোন, সপোন নহয়৷ মই ৰাতি দেখা সপোনৰ কথা কোৱা নাই যাৰ বাস্তৱিকতা নাথাকে৷ সপোন মানে জীৱনৰ লক্ষ্যহে৷ সৰুতে বহুবাৰ ‘মোৰ জীৱনৰ লক্ষ্য’ বুলি ৰচনা লিখিলোঁ৷ কিন্তু প্ৰতিবাৰেই পৰীক্ষা অনুযায়ী বেলেগ বেলেগ আছিল৷ এবাৰ শিক্ষকে ষষ্ঠ শ্ৰেণীত ‘জীৱনৰ লক্ষ্য কি’ বুলি সোধাত পোনেই ‘শিক্ষক’ বুলি কৈ পালোঁ৷ আৰু আজি সেই শিক্ষকেই হ’লোঁ৷ অৱশ্যে কি কাৰণত শিক্ষক হ’ম বুলিছিলোঁ সেয়াহে বুজি নাপালোঁ৷ সি যি কি নহওক, শিক্ষকৰ বাদেও অন্য সপোন নথকা নহয়৷ নিজৰ নামত প্ৰকাশন গোষ্ঠী নিৰ্মাণ কৰা সপোন এটাই আজিও খেদি ফুৰে৷ কিছু বছৰ সময় লাগিব৷ নিশ্চয় ফলপ্ৰসূ হ’ব, মোৰ বিশ্বাস৷\nসুশান্ত কৃষ্ণ শৰ্মা : সপোন দেখোঁ ৷ দেউতা শিক্ষক গতিকে সদায় শিক্ষক হোৱাৰ সপোন আছিল, সেয়া পূৰ্ণ হৈছে। মোৰ ছাত্ৰ-ছাত্ৰী যিসকল মূলতঃ শিশু আৰু কিশোৰ-কিশোৰী, তেওঁলোকৰ বাবে জীৱনমুখী চিন্তাৰ কেতবোৰ লেখা লিখাৰ আৰু সেইবোৰ কিতাপ আকাৰে সিহঁতক বিলাই দিয়াৰ সপোন দেখোঁ৷ চৰ অঞ্চলৰ জীৱনচৰ্যা ওচৰৰ পৰা দেখিলোঁ, তেওঁলোকৰ জীৱনক তুলি ধৰিব পৰা কেতবোৰ গল্প লিখাৰ সপোন দেখোঁ৷ সপোন দেখোঁ নিঃস্ব মানুহৰ জীৱনবোৰ জুমি চাই তেওঁলোকক উত্তৰণৰ পথ দেখুওৱাৰ। সপোন দেখোঁ অঞ্চলটোৰ নৱপ্ৰজন্মৰ বাবে এটা স্মাৰ্ট পুথিভড়াল স্থাপনৰ৷ ‘অন্য পথ গোষ্ঠী’ নামৰ এটি অনুষ্ঠানৰ জৰিয়তে আমি কবিতাক জনমুখী কৰাৰ বাবে ৰাজপথৰ কবিতা, শাৰদীয় গ্ৰন্থমেলা আৰু আড্ডা, জ্যোতি-বিষ্ণুৰ দিৱসতকৈ স্মৰণ অনুষ্ঠান আদি পতা, বিজ্ঞানমনষ্কতাৰ প্ৰচাৰ আৰু প্ৰসাৰৰ বাবে কাম-কাজ তথা এটি যুক্তিবাদী প্ৰজন্ম গঢ়াৰ সপোন কিছুমান সাৰ্থক কৰাৰ প্ৰয়াস কৰিছোঁ। জানো যে এই চুটি জীৱনটোত এইবোৰৰ ফলাফল হয়তো নেদেখিম, কিন্তু স্বপ্নদ্ৰষ্টা পথিক সদায়ে হৈ থাকিম আৰু ঢিমিক-ঢামাক পোহৰকণতে হ’লেও উত্তৰ পুৰুষক বাট দেখুৱাবলৈ চেষ্টা কৰি যাম।\nপ্ৰতিভা টেৰণ : জীৱনৰ সঁচা অৰ্থৰ অনুভৱ ইয়াতেই কৰি যাব বিচাৰোঁ৷ , কি আছে জীৱনত, আজি আছোঁ, কালি নাই ৷ জীৱনৰ নাটক সামৰি এদিন যাব লাগিব নিজৰ আপোন ঘৰলৈ। থকা দিনকেইটাত মানুহৰ মনত ৰৈ যাবলৈ চেষ্টা কৰি যাওঁ।\nজিতু হাজৰিকা : বহু সপোন আছিল। তাৰ কিছুমান সপোন হৈয়ে থাকিল। কিন্তু তাৰ বাবে অকণো দুখ নাই। চাকৰি জীৱনটো শেষ হ’বলৈ আৰু মাত্ৰ ৬/৭টা মান বছৰ বাকী। গাঁৱৰ ডেকা-গাভৰু সকলোকে সংগঠিত কৰি হাতত কোনো মূলধন নোহোৱাকৈ কেনেকৈ সৎ উপায়েৰে উপাৰ্জন কৰি জীৱনক সজাব পাৰি তাৰ বাবে হাতে-কামে লাগি যোৱাৰ এক সপোন পুহি ৰাখিছোঁ।\nহেমন্ত ৰাজখোৱা : আমাৰ অসমীয়া সমাজ ব্যৱস্থাৰ ত্ৰুটীসমূহ দূৰ কৰি যোগাত্মক চিন্তাৰ উদ্ৰেকৰ বাবে কাম কৰাৰ সপোন দেখোঁ। নৱপ্ৰজন্মক আধ্যাত্মিক শিক্ষাৰে শিক্ষিত কৰি এখন সুন্দৰ সমাজ গঢ়াৰ সপোন দেখোঁ। নিজৰ চিন্তাধাৰা লেখাৰ জৰিয়তে সমাজক জনাব খোজোঁ।\nকৃষ্ণা বৰা ফুকন : সপোনবোৰ, হেঁপাহবোৰ আছে বাবেই আমি আছোঁ, পৃথিৱীখন আছে।সপোনৰ শেষ নাই। মানুহ মাত্ৰেই সপোনৰ ভিন্নতা। কাৰোবাৰ বাবে দুবেলা দুসাঁজ খাবলৈ পোৱাটো যদি সপোন, কাৰোবাৰ আকৌ নতুন মডেলৰ গাড়ীৰে ঘৰ সজোৱাটো সপোন! সকলোচোন নিজৰ নিজৰ সপোনৰ পিছত দৌৰাতেই ব্যস্ত।\nনিৰূপমা তাঁতী : বিদেশ ভ্ৰমণৰ সপোন মোৰ সৰুৰ পৰা৷ সেই সুযোগ নাই পোৱা এতিয়ালৈ৷বহুবাৰ দেশ ভ্ৰমণ কৰিলোঁ অৱশ্যে৷\nপ্ৰফুল্ল দাস : চিনেমা জগতক এখন ব্লকবাষ্টাৰ ছুপাৰ ডুপাৰ হিট চিনেমা দি যাব খোজোঁ৷\nৰুমী দাস : সপোন দেখিআহিছোঁ। শৈশৱৰ পৰা। পিছে সপোনবোৰ সপোন হৈয়ে থাকি গ’ল৷\nদীপালী দেৱী চৌধুৰী : এই চমু অথচ ইমান সুন্দৰ জীৱনটো এৰি মোৰ যাবলৈ মন নাই। এটাই সপোন- আকৌ মই হৈ, একে হৃদয়খন লৈ, একে অনুভৱ-অনুভূতিৰে পুনৰ উপজিম এই দেশ, এই মাটিতে।\nঅঞ্জুমণি চেতিয়া : পৃথিৱী চোৱাৰ সপোন ! অৰঙে-দৰঙে ঘূৰি বিভিন্ন লোকৰ ভিন্ন বৈচিত্ৰ্যৰ মাজত ভুমূকিয়াই চোৱাৰ সপোন ! চৰাই ভাল পাওঁ, প্ৰকৃতি ভাল পাওঁ, আৰণ্যক হৈ জীৱনৰ শেষ কালছোৱা কটোৱাৰ সপোন !\nপ্ৰাঞ্জল বৰা : সপোন তেনেকৈ নেদেখোঁ। কিন্তু মোৰ জীৱন কালত এটি শিশুক নিজৰ কৰি লৈ পিতৃত্বৰ গৌৰৱ অৰ্জন কৰিব খোজোঁ। কথাটো দুই-এক বন্ধুক কোৱাত ইতিকিং কৰিলে। তথাপি ইতিকিং আৰু তুচ্ছ সমালোচনাৰ শিলনি পাৰ হৈ সপোনটো বাস্তৱ কৰিব বিচাৰোঁ।\nবিবেক পাটৰ : সকলোৰে থকাৰ দৰে মোৰো আছে অলেখ সপোন। প্ৰধানতঃ মই মানুহ হৈ থাকিব বিচাৰোঁ। মানুহৰ মাজত সমৰ্পণ কৰিব বিচাৰোঁ নিজকেই। ভাল কবিতা লিখিব তথা এখন ভাল কবিতাৰ সংকলন কৰাৰ সপোন পুহি ৰাখিছোঁ যি কবিতাই মানুহক দিব পাৰে শান্তিপূৰ্ণ জীৱন জীয়াৰ কিটিপ!\nমনজিত কুমাৰ ৰায় : সপোন বহু থাকে৷পুৱা শুই উঠাৰ পৰাই আৰম্ভ হয় সপোনৰ এখন দুনিয়া … প্ৰকৃতি মাতৃৰ সৈতে একাত্ম হৈ নিজৰ লগতে আন দহজনৰ বাবে যাতে কিবা এটা কৰিব পাৰোঁ, সৰু সৰু বা অনাথ শিশুসকলৰ বাবে কিবা এটা কৰাৰ সপোন ইত্যাদি৷ জানো, সপোনবোৰ ডাঙৰ৷ চাওঁচোন কিমান দূৰ সফল হওঁ৷\nবিজিত হাজৰিকা : সপোনবোৰ বাস্তৱত প্ৰাণৱন্ত কৰিব বিচাৰোঁ।\nবনশ্ৰী চৌধুৰী : হেঙুলীয়া ৰং সানিব বিচাৰোঁ জীৱন আকাশত৷ সুখবোৰ, আনন্দখিনি ভগাই ল’ব খোজোঁ৷\nAug 1, 2017 12037\nAug 1, 2017 8722\nOct 30, 2016 7936\nOct 30, 2016 7692\nOct 30, 2016 7411


শিক্ষাৰ্থীয়ে স্কুলৰ বাথৰুমত দেৱালৰ পিছফালে দেখিলে গোপন সুৰংগ !– News18 assam\nশিক্ষাৰ্থীয়ে স্কুলৰ বাথৰুমত দেৱালৰ পিছফালে দেখিলে গোপন সুৰংগ ! ভিতৰলৈ যোৱাৰ লগে লগে কি হ'ল ?\nএটা শিশুৰ ক্ষেত্ৰ এক আচৰিত ঘটনা ঘটিছিল যেতিয়া সি স্কুলৰ বাথৰুমত কিবা এটা দেখিছিল, (Student saw secret room in toilet) যাৰ ফলত সি জ্ঞান হেৰুৱাইছিল।\nLast Updated : November 24, 2021, 08:36 IST\nপ্ৰতিটো শিশুৱে স্কুলত পঢ়াতকৈ বন্ধুবৰ্গৰ সৈতে অধিক আনন্দ কৰিবলৈ যায়। যিসকলে স্কুল এৰিছে তেওঁলোকে সদায় বিদ্যালয়ৰ সৈতে সম্পৰ্কিত বহুতো আমোদজনক বস্তু হেৰুৱায়। কিন্তু বিদ্যালয়ৰ ধেমালিয়ে কেতিয়াবা এনেকুৱা এটা দৃষ্টি লয় যিয়ে যিকোনো লোকক আচৰিত কৰিব পাৰে। অলপতে এটা শিশুৰ ক্ষেত্ৰতো একেই ঘটনা ঘটিছিল যেতিয়া সি স্কুলৰ বাথৰুমত কিবা এটা দেখিছিল (Student saw secret room in toilet) যাৰ ফলত সি জ্ঞান হেৰুৱাইছিল।\nডেইলী ষ্টাৰৰ মতে, হণ্ডুৰাছ (Honduras News)ৰ এজন শিক্ষাৰ্থী Eduardo Melendez শেহতীয়াকৈ টিকটকত এটা ভিডিঅ' শ্বেয়াৰ কৰিছে যিটো মাত্ৰ ৪ দিনত ২৫ বিলিয়নৰো অধিক লোকে চোৱা হৈছে। ভিডিঅ'টোত ছাত্ৰজনে তেওঁৰ বাথৰুমত প্ৰৱেশ কৰে (Secret room in school toilet) আৰু কুমোডৰ কাষত এটা কিউবিকল দেখুৱায়। শিশুটোৱে লক্ষ্য কৰিছিল যে কংক্ৰিটটো দেৱালত পৰি আছিল আৰু এখন সৰু দুৱাৰ খোলা আছিল।\nশিশুটোৱে দুৱাৰখন খোলাৰ লগে লগে, তাৰ ভিতৰত এটা টোকা লিখা হৈছিল, যিটোৱে তেওঁক হতবাক কৰি দিছিল। কাগজৰ টুকুৰাটো 'এণ্টাৰ'ত লিখা হৈছিল। সৰু দুৱাৰখনেৰে ভিতৰত যোৱাৰ লগে লগে শিশুটোৱে জ্ঞান হেৰুৱালে কিয়নো ইয়াত এটা খালী সুৰংগ আছিল যিটো সম্পূৰ্ণ আন্ধাৰ আছিল। শিশুটোৱে সুৰংগটো (secret tunnel in bathroom) দেখি আচৰিত হৈছিল।\nমানুহে সামাজিক মাধ্যমতো প্ৰতিক্ৰিয়া প্ৰকাশ কৰিছে। বহুলোকে কৈছে যে এইটো সম্ভৱ যে প্ৰথমতে এখন কাৰাগাৰ আছে য'ত এখন বিদ্যালয় আছে আৰু কোনোবাই কাৰাগাৰৰ পৰা পলাই যাবলৈ সেই সুৰংগটো নিৰ্মাণ কৰিছে। এজন ব্যক্তিয়ে ধেমেলীয়াকৈ লিখিছিল যে বিদ্যালয়খন নিজেই এখন কাৰাগাৰ আৰু সুৰংগটো শিশুসকলে পলাই যাবলৈ নিৰ্মাণ কৰা হ'ব পাৰে। ভিডিঅ'টোৰ শেষ অংশত, সুৰংগটোৰ ভিতৰৰ দৃশ্য যথেষ্ট দৰ্শনীয় আছিল। তেওঁৰ ভিতৰত একো দৃশ্যমান হোৱা নাছিল, কিন্তু ছ'চিয়েল মিডিয়া ব্যৱহাৰকাৰীসকলে কিবা ভয়ানক পাইছিল। কোনোবাই লিখিছিল যে এণ্টাৰ চাইনত কোনোবাই হাত লক্ষ্য কৰিছে? আনহাতে আন এজন ব্যক্তিয়ে লিখিছিল যে প্ৰৱেশ চিহ্নৰ তলত এখন হাত আছিল।\nWorld News In Assamese\nFirst published: November 24, 2021, 08:28 IST\najab gajabOMGPublic ToiletSchool StudentWorld News\nSapna Choudhary Video : স্বপ্না চৌধুৰীৰ এইটো গানৰ বাবে বলিয়া অনুৰাগী, ৪৭ কোটিতকৈও অধিক ভিউ হৈছে ভিডিঅ'টোৰ


অসমৰ কৃষি যান্ত্ৰিকীকৰণৰ প্ৰাসংগিক দিশসমুহ — Vikaspedia\nকৃষি যান্ত্ৰিকীকৰণ কি?\nযন্ত্ৰৰ ব্যৱহাৰৰ দ্বাৰা জটিল কৃষিকৰ্মসমূহ সৰল কৰি কম বয়সতে অধিক গুণগতভাৱে কৃষিকাৰ্য সম্পাদন, কৃষকৰ কায়িক শ্ৰম লাঘৱ, কৃষিত উৎপাদন ব্যয় হ্ৰাস, কৃষিৰ উৎপাদন বৃদ্ধি আৰু বৰ্ধিত উৎপাদনৰ লাভজনক ব্যৱহাৰকেই কৃষি যান্ত্ৰিকীকৰণ বুলিব পাৰি। কৃষিৰ উন্নতিৰ বাবে যান্ত্ৰিকীকৰণ অপৰিহাৰ্য। সাধাৰণতে ভবাৰ দৰে কৃষি যান্ত্ৰিকীকৰণে গ্ৰামাঞ্চলত নিবনুৱাৰ সৃষ্টি নকৰে, বৰঞ্চ পৰিকল্পিত যান্ত্ৰিকীকৰণে বহুতৰপীয়া কৃষি আৰু উৎপাদন বৃদ্ধিৰ জৰিয়তে অধিক কৰ্মদিনৰ সৃষ্টিহে কৰে। তথ্যই প্ৰতিপন্ন কৰিছে যে ট্ৰেক্টৰৰ সংখ্যা বঢ়াৰ লগে লগে ভাৰতৰ গ্ৰামাঞ্চলত কৃষিক্ষেত্ৰত নিয়োগৰ পৰিমাণ প্ৰায় ৭ শতাংশ বৃদ্ধি পাইছে।\nঅসমত কৃষিক্ষেত্ৰত এতিয়াও হাড়ভগা পৰিশ্ৰম কৰিবলগা হয়। সেয়েহে শিক্ষিত যুৱকৰ বাবে কৃষি বৰ আকৰ্ষণীয় জীৱিকা নহয়। ‘একো কৰিব পৰা নাই কাৰণে খেতিকে কৰি আছে’- এনে ভাবত খেতি কৰি থকা কৃষকৰ সংখ্যাই বেছি। কৃষি যান্ত্ৰিকীকৰণে নতুনচাম শিক্ষিত যুৱকক কৃষিৰ প্ৰতি আগ্ৰহী কৰি তোলাৰ লগতে বৰ্তমান কৃষকসকলৰ কৃষিকৰ্ম সহজ কৰি বৌদ্ধিক চিন্তা- চৰ্চাৰ বাবে অৱসৰ প্ৰদান কৰিব।\nঅসমৰ কৃষি জলবায়ু, মাটি- পানীৰ গুণাগুণ, মানুহৰ শাৰীৰিক গঠন আদি অনেক কথা ভাৰতৰ অন্যান্য প্ৰদেশতকৈ সম্পুৰ্ণ সুকীয়া। সেয়েহে অসমৰ কৃষিক্ষেত্ৰত যান্ত্ৰিকীকৰণৰ কথা আলোচনা কৰাৰ আগতে ইয়াৰ লগত জড়িত কেইটামান আনুষংগিক তথ্য বিবেচনা কৰাটো যুগুত হ’ব। ১ নং তালিকাত অসমৰ কৃষিক্ষেত্ৰৰ কেইটামান গুৰুত্বপুৰ্ণ তথ্য দাঙি ধৰা হৈছে।\nতালিকা নং ১: থোৰতে অসমৰ কৃষিজগতখন\n২৪.৯০ লাখ হেক্টৰ (মুঠ মাটিকালিৰ ৩১.৭৪%)\n১৫৪.৩৪% (১৯৫% অগভীৰ নলী-নাদেৰে জলসিঞ্চন কৰা অঞ্চল)\nট্ৰেক্টৰ বা পাৱাৰ টিলাৰৰ সংখ্যা\nপ্ৰতি ৬৪০ হেক্টৰ কৃষিভূমিৰ বাবে এখন\nঅগভীৰ নলীনাদ বা নিম্ন উত্তোলন পাম্পছেট\nপ্ৰতি ১২ হেক্টৰত এটা\nজনমূৰি কৃষিভূমিৰ পৰিমাণ\nক্ষুদ্ৰ (১.২ হেক্টৰ) আৰু উপান্ত (হেক্টৰতকৈ কম)কৃষক\n২২.৩০ (মুঠ কৃষকৰ ৮৩.১২ শতাংশ)\nকৃষিক্ষেত্ৰত প্ৰগতি অষ্টম পৰিকল্পনা, নৱম পৰিকল্পনা, দশম পৰিকল্পনা(-)\nএকাদশ পৰিকল্পনা (লক্ষ্য)\nএকাদশ পৰিকল্পনাৰ লক্ষ্য\nকৃষি যান্ত্ৰিকীকৰণ, জলসিঞ্চন, উদ্যানশস্য, ৰাজসাহায্য কৰ্তন, সম্প্ৰসাৰণৰ পৰিৱৰ্তন\nঅসমৰ কৃষি বুলি ক’লে খাদ্যশস্যই প্ৰধান আৰু খাদ্যশস্যৰ ভিতৰত ধানেই প্ৰধান। যোৱা পাঁচটা দশকত কৃষিক্ষেত্ৰত যথেষ্ট পৰিৱৰ্তন পৰিলক্ষিত হ’লেও অসমৰ বেছিভাগ খেতিপথাৰত এতিয়াও বছৰি এটা খেতিয়েই কৰা হয় আৰু মুঠ খেতিৰ প্ৰায় ৭০-৮০ শতাংশ ধানেই। অসমৰ কৃষি জলবায়ু ধানখেতিৰ বাবে অনুকুল সেয়েহে অসমত বিকল্প খাদ্যশস্য উৎপাদনৰ সম্ভাৱনা ক্ষীণ। বৰঞ্চ জলসিঞ্চনকে আদি কৰি কৃষিকাৰ্যৰ প্ৰয়োজনীয় উপাদানসমুহ সহজলভ্য হ’লে ভৱিষ্যতে ধানখেতিৰ ব্যাপকতা বৃদ্ধি পোৱাৰ সম্ভাৱনাহে আছে। ২০০৭-০৮ চনত এই বৃদ্ধিৰ পৰিমাণ আছিল ৩.০৮ শতাংশ। অসমত তিনিধৰণৰ ধানখেতি কৰা হয়- শালি, বৰো আৰু আহু। এই তিনিধৰণৰ ধানখেতিৰ কৃষিকৰ্মৰাজিও বেলেগ বেলেগ। শালি খেতিত মাটি চহ কৰা, বোকা দিয়া, ভূঁই ৰোৱা, শস্য কটা আৰু মৰণা মৰা প্ৰধান কৃষিকৰ্ম। আহু খেতিত অপতৃণ নিয়ন্ত্ৰণ আৰু বৰো খেতিত জলসিঞ্চন ওপৰঞ্চি হিচাপে থকা উল্লেখযোগ্য কৃষিকৰ্ম। বৰ্তমান নতুনকৈ উদ্ভাৱন কৰা কমদিনীয়া অধিক উৎপাদনক্ষম ধানৰ জাতেৰে জলসিঞ্চনৰ ব্যৱস্থা থকা পথাৰত বছৰত তিনিটা খেতি কৰিব পৰা হৈছে। তথাপি অঞ্চলবিশেষে (বিশেষকৈ অগভীৰ নলীনাদ থকা পথাৰত) বছৰত দুটা ধানখেতি কৰা দেখা গৈছে যদিও সমগ্ৰ অসমত ধানখেতিৰ বিশেষ লক্ষণীয় পৰিৱৰ্তন হোৱা নাই। ধানৰ বাহিৰে অসমৰ উল্লেখযোগ্য আন শস্যবোৰ হ’ল মাহজাতীয় শস্য (বুট, মগু, মটৰ আৰু মচুৰ) ঘেঁহু, সৰিয়হ, মৰাপাট, কুঁহিয়াৰ, গোমধান, শাক-পাচলি অৰু ফলমুল (নেমু, কমলা কল, তামোল, আনাৰস) আদিয়েই প্ৰধান। অসম খাদ্যশস্যৰ উৎপাদনত কোনো বছৰ সামান্য ৰাহি বা কোনো বছৰ সামান্য ঘাটি, মাহ আৰু তৈলজাতীয় শস্যত ঘাটি, ফলমুল আৰু মছলাজাতীয় শস্যত সামান্য ৰাহি আৰু শাক-পাচলিৰ ক্ষেত্ৰত ৰাহি ৰাজ্য বুলি যোৱা কেইটামান বছৰৰ তথ্যৰ পৰা জনা গৈ ছে।\nতালিকা নং ১ ত উল্লিখিত তথ্যৰ পৰা দেখা গৈছে, অসমৰ কৃষিক্ষেত্ৰত উন্নতিৰ বাবে কৃষি যান্ত্ৰিকীকৰণ আৰু জলসিঞ্চনে যথাযোগ্যভাৱে সৰ্বাধিক প্ৰাধান্য লাভ কৰিছে। জলসিঞ্চন আৰু যান্ত্ৰিকীকৰণৰ প্ৰকৃততে ওত:প্ৰোত সম্বন্ধ আছে।\nজলসিঞ্চন হ’ল কৃষি যান্ত্ৰিকীকৰণৰ প্ৰাক-কৰণীয়। জলসিঞ্চনৰ ব্যৱস্থা থাকিলে বতৰৰ ওপৰত নিৰ্ভৰ নকৰাকৈ গোটেই বছৰজুৰি একেডৰা মাটিতে কেইবাটাও শস্য কৰিব পৰা হয়। এনেদৰে খেতি কৰোঁতে দুটা শস্যৰ মাজত অন্তৱৰ্তীকালীন সময়তে মাটি চহ কৰি উলিয়াব লাগিব। মাটি চহ কৰা, শস্য চপোৱা আদি কাম যান্ত্ৰিক পদ্ধতিৰে কৰিলে এনেদৰে বহুতপৰীয়া খেতি কৰিবলৈ সুবিধা হয়। জলসিঞ্চন ব্যৱস্থা কৃষি যান্ত্ৰিকীকৰণৰ প্ৰথম পদক্ষেপ বুলিব পাৰি। কাৰ্যকৰী জলসিঞ্চন ব্যৱস্থা নথকা অসম ৰাজ্যৰ কৃষকে সেয়েহে হয়তো কৃষি যান্ত্ৰিকীকৰণৰ অন্যান্য পদ্ধতিৰ কথা চিন্তা কৰাৰ আগতে জলসিঞ্চনৰ বাবে পাম্পছেটৰ কথাহে চিন্তা কৰে। অসমৰ কেইখনমান জিলাত আগভীৰ নলীনাদ আৰু পাম্পছেটৰ জৰিয়তে কৰা জলসিঞ্চনে একপ্ৰকাৰ সেউজ বিপ্লৱৰ সুচনা কৰিছেই বুলিব পাৰি। আগভীৰ নলীনাদ তথা পানীৰ অন্যান্য উৎস- য’ত পানীৰ স্তৰ পাম্পৰ পৰা ৬ মিটাৰতকৈ কম উচ্চতাত পোৱা যায়, তেনেক্ষেত্ৰত জলসিঞ্চনৰ বাবে অপকেন্দ্ৰিক পাম্প অতি উপযোগী। এনেবোৰ পাম্প অন্তৰ্দহন ইঞ্জিন (ডিজেল, পেট্ৰ’ল, কেৰাচিন ইন্ধযুক্ত) চালিত, বিদ্যুৎশক্তিচালিত বা সৌৰশক্তিচালিত হ’ব পাৰে। বৰ্তমান সময়ত বিদ্যুৎশক্তিচালিত এনে পাম্পেৰে জলসিঞ্চন কৰিবলৈ আটাইতকৈ কম খৰচ পৰে। অসমৰ খেতিপথাৰত বিজুলী যোগান ব্যৱস্থা এতিয়াও সুবিধাজনক নহয়। সেয়েহে ৩ ৰ পৰা ৫ অশ্বশক্তিসম্পন্ন ডিজেল ইঞ্জিনচালিত অপকেন্দ্ৰিক পাম্পছেট অসমৰ কৃষকৰ মাজত অতি জনপ্ৰিয়। বৰ্তমান অৱশ্যে ওজন কম হোৱা বাবে পেট্ৰ’লেৰে চালু কৰা আৰু কেৰাচিন দি চলোৱা অপকেন্দ্ৰিক পাম্পছেটৰ জনপ্ৰিয়তাও বৃদ্ধি পাইছে। কিন্তু ইন্ধনৰ সঘন মূল্যবৃদ্ধিৰ বাবে জলসিঞ্চনৰ ক্ষেত্ৰত ইঞ্জিনচালিত পাম্পছেটসমুহেৰে জলসিঞ্চন কৰাটো যথেষ্ট ব্যয়বহুল হৈ পৰিছে। খেতিপথাৰত বিদ্যুৎ যোগান তথা বিদ্যুৎশক্তিচালিত অপকেন্দ্ৰিক পাম্পছেটৰ ব্যৱহাৰে কৃষকসকলক যথেষ্ট সকাহ দিব পাৰিব।\nঅগভীৰ নলীনাদ, পুখুৰী, নদী আদিৰ পৰা জলসিঞ্চন কৰিব নোৱৰা অঞ্চলৰ বাবে গভীৰ নলীনাদ জলসিঞ্চনৰ অন্যতম উৎস। গভীৰ নলীনাদৰ পৰা পানী উঠাবলৈ বিদ্যুৎশক্তিচালিত পানীত বুৰ গৈ থকা (Submerinible pumpset) বা জেট পাম্পছেট ব্যৱহাৰ কৰা হয়। পানীত বুৰ গৈ থকা পাম্পছেটৰ পাম্প আৰু মটৰ দুয়োটা নলীনাদৰ তলত পানীত বুৰ গৈ থাকে। বৈদ্যুতিক মটৰটো পানী সৰকিব নোৱৰাকৈ ৰখা হয়। জেট পাম্পৰ সহায়ত প্ৰায় ১২ মিটাৰৰ পৰা ১৮ মিটাৰ পৰ্যন্ত তলৰ পৰা পানী উঠাব পাৰি। গভীৰ নলীনাদৰ জৰিয়তে জলসিঞ্চন কৰাটো অগভীৰ নলীনাদৰ পৰা জলসিঞ্চন কৰাৰ তুলনাত ব্যয়বহুল।\nশালি খেতিৰ বতৰত অসমৰ প্ৰায়বোৰ পথাৰতে পানী সহজতে (যেনে- খাল, পুখুৰী) পোৱা যায়। এই সময়ত ক্ষন্তেকীয়া খৰাং বতৰৰ জোৰা মাৰিবলৈ প্ৰপেলাৰ পাম্প ব্যৱহাৰ কৰিব পাৰি। এনেবোৰ পাম্পছেট কম গভীৰতাৰ পৰা কম সময়তে অধিক পানী উত্তোলন কৰাৰ বাবে উত্তম। ভৰিৰে ঢেঁকী দিয়াৰ নিচিনাকৈ চলাব পৰা নাইবা গৰুহাল দি চলাব পৰা পিষ্টনযুক্ত পাম্পছেট ক্ষুদ্ৰ আৰু উপান্ত কৃষকৰ বাবে খৰচতে জলসিঞ্চন কৰাৰ ভাল আহিলা হ’ব পাৰে।\nউদ্যানশস্যত জলসিঞ্চন কৰিবলৈ এটা উত্তম জলসিঞ্চন পদ্ধতি হ’ল ড্ৰিপ জলসিঞ্চন পদ্ধতি। এই পদ্ধতিৰ জৰিয়তে গছজোপাৰ প্ৰয়োজনীয় পানীভাগ সময়মতে গছৰ গুৰিত টোপাল আকাৰে, স্প্ৰে’ আকাৰে নাইবা জিৰজিৰকৈ দিব পাৰি। অসমত শাক-পাচলি (যেনে- বিলাহী, ব্ৰুক’লি, কেপচিকাম, পিঁয়াজ), ফলমুল (কল, সুমথিৰা, নেমুটেঙা, মধুৰি-আম, তামোল) আৰু সেউজগৃহৰ ভিতৰত কৰা শাক-পাচলি আৰু ফুলৰ খেতিৰ বাবে এই জলসিঞ্চন পদ্ধতি ব্যৱহাৰ কৰিব পাৰি। এই পদ্ধতিৰ খৰচ বিশেষকৈ দুজোপা গছৰ মাজৰ ব্যৱধানৰ ওপৰত নিৰ্ভৰ কৰে। শাক-পাচলিৰ খেতিত এনে জলসিঞ্চন পদ্ধতি ব্যৱহাৰ কৰিলে প্ৰতি হেক্টৰত ৩ অশ্বশক্তিৰ পাম্পছেট আৰু আন উদ্যানশস্যৰ বাবে প্ৰতি হেক্টৰত ১ অশ্বশক্তিৰ পাম্পছেটৰ প্ৰয়োজন হয়। এই পদ্ধতিত জলসিঞ্চনৰ লগতে পানীত দ্ৰৱণীয় আৰু শস্যৰ প্ৰয়োজনীয় সাৰ, অণুসাৰ আদিও প্ৰয়োগ কৰিব পাৰি। অসমত ৰবিশস্যত জলসিঞ্চনৰ বাবে এক সম্ভাৱনাপুৰ্ণ জলসিঞ্চন পদ্ধতি হ’ল স্প্ৰিংকলাৰ জলসিঞ্চন পদ্ধতি। এই জলসিঞ্চন পদ্ধতিৰে শালিধান আৰু মৰাপাটৰ বাহিৰে আন প্ৰায় সকলো শস্যতে জলসিঞ্চন কৰিব পাৰি।\nপৰিকল্পিত কৃষি যান্ত্ৰিকীকৰণ -\nজলসিঞ্চন ব্যৱস্থা সুনিশ্চিত হোৱাৰ পাছত কৃষি যান্ত্ৰিকীকৰণৰ আনবোৰ উপাদান, যেনে- মাটি চহ কৰাৰ বাবে যান্ত্ৰিক সঁজুলি, শস্যৰক্ষাৰ যান্ত্ৰিক সঁজুলি, শস্যৰক্ষাৰ যান্ত্ৰিক সঁজুলি ইত্যাদিৰ কথা আহি পৰে। জলসিঞ্চন সুনিশ্চিত নহ’লে কিন্তু যান্ত্ৰিকীকৰণৰ সুফল আশানুৰুপ নহ’বও পাৰে। কৃষি যান্ত্ৰিকীকৰণৰ বাবে এক সুচিন্তিত পৰিকল্পনাৰ নিতান্তই প্ৰয়োজন। জধে মধে কৰা কৃষি যান্ত্ৰিকীৰণে কেতিয়াবা সমস্যাৰহে সৃষ্টি কৰে। এইখিনিতে আফ্ৰিকা মহাদেশৰ এখন দেশ জাম্বিয়াৰ কথা উনুকিয়াব পাৰি। ১৯৭০ ৰ দশকত জাম্বিয়াত খাদ্যশস্যৰ উৎপাদন বঢ়াবলৈ এক অভিলাষী আঁচনি ৰুপায়িত কৰা হয়। এই আঁচনিৰ জৰিয়তে সমগ্ৰ দেশতে চৰকাৰৰ ফালৰ পৰা কিছুমান কৃষি যান্ত্ৰিকীকৰণ কেন্দ্ৰ খোলা হয় আৰু এইবোৰৰ জৰিয়তে ৰেহাই মুল্যত কৃষকসকলক নতুন মাটি উলিয়াবলৈ আৰু ইতিমধ্যে খেতি কৰি থকা মাটিত চহ কৰিবলৈ ট্ৰেক্টৰ আৰু আন যান্ত্ৰিক সঁজুলি ভাড়ালৈ দিয়াৰ ব্যৱস্থা কৰে। সেই সময়ত জাম্বিয়াত প্ৰায় আঠ লাখ ক্ষুদ্ৰ খেতিয়ক আছিল আৰু তেখেতসকলেই দেশখনৰ খাদ্য উৎপাদনৰ মেৰুদণ্ডস্বৰুপ আছিল। সস্তাতে ট্ৰেক্টৰ ভাৰালৈ পোৱা বাবে কৃষকসকলে তেতিয়ালৈকে ব্যৱহাৰ কৰি অহা গৰুহাল আৰু আনুষংগিক সঁজুলিবোৰ বাদ দি ট্ৰেক্টৰ ভাৰালৈ লোৱা আৰম্ভ কৰিলে। লাহে লাহে গৰুৰে চলোৱা সঁজুলিবোৰ এলাগী হৈ পৰিল। এই ৰেহাই আঁচনিখন প্ৰথম কিছুবছৰ ভালেই চলি আছিল। কিন্তু সময় বাগৰাৰ লগে লগে চৰকাৰৰ ঋণগ্ৰস্ততা, ট্ৰেক্টৰৰ মেৰামতিৰ অভাৱ, ইন্ধনৰ মূল্যবৃদ্ধি আৰু প্ৰশিক্ষিত কাৰিকৰী লোকৰ অভাৱ আদি কাৰণত এই কেন্দ্ৰবোৰ এটা এটাকৈ বন্ধ হ’বলৈ ধৰিলে। এসময়ত জাম্বিয়াৰ গ্ৰামাঞ্চলৰ খেতিপথাৰ শুৱনি কৰি থকা এই ট্ৰেক্টৰবোৰৰ এখনো বৰ্তমান কাম কৰাৰ উপযুক্ত হৈ থকা নাই। জাম্বিয়া দেশৰ ক্ষুদ্ৰ কৃষকসকল পুনৰাই সেই গৰুহাল আৰু পুৰণা সঁজুলিলৈকে ঘুৰি যাবলগা হয়। সু-চিন্তিত কৃষি যান্ত্ৰিকীকৰণৰ পৰিকল্পনাৰ বাবে সেয়েহে বৰ্তমান স্থিতিৰ পৰ্যালোচনা, শক্তিৰ উৎস তথা উপলব্ধতা, কৃষকৰ আৰ্থ-সামাজিক স্থিতি, স্থানীয় জলবায়ু, কৃষিভুমি, শস্যক্ৰম আদি বহুখিনি তথ্য বিবেচনা কৰাৰ প্ৰয়োজন। কৃষি যান্ত্ৰিকীকৰণৰ শিক্ষা আৰু গৱেষণাত জড়িত বিজ্ঞানী, চৰকাৰৰ কৃষি বিভাগ আৰু কৃষক ৰাইজৰ প্ৰতিনিধি, স্বেচ্ছাসেৱী অনুষ্ঠান আৰু মহিলা কৃষিকৰ্মীৰ প্ৰতিনিধিৰ এনে পৰিকল্পনা অধিক বাস্তৱসন্মত হ’ব। পাছলৈ কৃষি যান্ত্ৰিকীকৰণ সঁজুলিৰ নিৰ্মাতাসকলেও এনে পৰিকল্পনাত অংশগ্ৰহণ কৰাটো উচিত।\nপশুশক্তি আৰু যান্ত্ৰিকশক্তিৰ সমন্বিত ব্যৱহাৰ -\nঅসমৰ কৃষি যান্ত্ৰিকীকৰণৰ ক্ষেত্ৰত পশুশক্তিৰ (বিশেষকৈ গৰুহালৰ) ব্যৱহাৰ উলাই কৰিব নোৱাৰি। পশুশক্তি পাৰিপাৰ্শ্বিকতাৰ ফালৰ পৰা প্ৰদুষণমুক্ত আৰু সহজলভ্য। গৰুহাল ব্যৱহাৰ কৰি কৃষিকৰ্ম কৰিবলৈ অসমৰ কৃষকক বেলেগকৈ প্ৰশিক্ষণ দিয়াৰ প্ৰয়োজন নহয়। অসমৰ সৰহ সংখ্যক কৃষকেই ক্ষুদ্ৰ আৰু উপান্ত কৃষক আৰু গৰুহালেই তেখেতসকলৰ কৃষিশক্তিৰ মূল উৎস। সেয়েহে গৰুহালক বাদ দি কৰা যিকোনো কৃষি যান্ত্ৰিকীকৰণ পৰিকল্পনা সফল হোৱাৰ সম্ভাৱনা ক্ষীণ। কি পৰ্যায়ৰ কৃষি যান্ত্ৰিকীকৰণ অসমৰ বাবে উপযুক্ত হ’ব সেয়া নিৰ্ধাৰণ কৰি লোৱাটো বিশেষ গুৰুত্বপূৰ্ণ । ট্ৰেক্টৰ, পাৱাৰটিলাৰ আদি যান্ত্ৰিক ব্যৱস্থাৰ জৰিয়তে কম সময়ত আৰু কম আয়াসতে অধিক গুণমানবিশিষ্ট কৃষিকৰ্ম কৰিব পৰা যায়। আনহাতে অসমৰ কৃষকৰ বাবে এতিয়াও পশুশক্তি সহজলভ্য আৰু কম বিঘিনিযুক্ত। গতিকে অসমৰ কৃষি যান্ত্ৰিকীকৰণৰ বাবে দুয়োবিধ প্ৰযুক্তিৰে প্ৰাসংগিকতা আছে। ট্ৰেক্টৰ আৰু পাৱাৰটিলাৰ বেছি কঠিন কাম, যেনে- মাটি ভাঙি উলিওৱা, বহুতৰপীয়া কৃষিৰ বাবে কম সময়ত মাটি চহ কৰি উলিওৱা আদি কামৰ বাবে উপযুক্ত হ’ব। অলপ লঘু কাম, যেনে- দ্বিতীয় পৰ্যায়ৰ চহ, মাটি সমান কৰা আদি কামত গৰুহাল ব্যৱহাৰ কৰিব পাৰি। যিবোৰ কামত অত্যধিক শাৰীৰিক পৰিশ্ৰম লাগে আৰু কম সময়ত কৰি উলিয়াব লাগে, তেনেবোৰ কামহে যান্ত্ৰিকীকৰণৰ বাবে নিৰ্বাচন কৰিব লাগে। এনেদৰে কৰা যান্ত্ৰিকীকৰণক নিৰ্বাচিত যান্ত্ৰিকীকৰণ (Selective Mechanization) বুলি কোৱা হয়। অসমৰ শালি খেতিৰ কাৰণে মাটি চহ কৰা, কঠীয়া পৰা, বোকা দিয়া, কঠীয়া উঠোৱা, কঠীয়া ৰোৱা, আলি দিয়া, শস্যৰক্ষা কৰা, অপতৃণ নিয়ন্ত্ৰণ, ধান দোৱা, মৰণা মৰা ইত্যাদি এলানি কৃষিকৰ্ম আছে। ইয়াৰ ভিতৰত কঠীয়া ৰোৱা আৰু ধান দোৱা কাম দুটা কম সময়ত কৰিব লগা আৰু অধিক কৰ্মদিনৰ প্ৰয়োজন হোৱা (labour intensive) কাম। গতিকে শালি খেতিৰ কৃষি যান্ত্ৰিকীকৰণৰ বাবে নিৰ্বাচিত যান্ত্ৰিকীৰণত এই দুটা কৃষিকৰ্মই প্ৰাথমিকতা পোৱা উচিত।\nওপৰৰ আলোচনাৰ পৰা এইটো কথা প্ৰতীয়মান হয় যে অসমৰ বাবে নিৰ্বাচিত যান্ত্ৰিকীকৰণহে বেছি উপযোগী হ’ব। এনে যান্ত্ৰিকীকৰণৰ দ্বাৰাহে ইতিমধ্যে ব্যৱহাৰ হৈ থকা পশুশক্তি আৰু আধুনিক যান্ত্ৰিকশক্তিৰ সমন্বিত আৰু সন্তুলিত ব্যৱহাৰ সম্ভৱ হ’ব। ইয়াৰ লগতে হস্তচালিত আৰু পশুশক্তিচালিত উন্নত সঁজুলিৰ ব্যৱহাৰ হোৱাটোও সুনিশ্চিত হোৱা উচিত।\nপশুশক্তিচালিত উন্নত সঁজুলি -\nউন্নত সঁজুলিৰ ধাৰণাটো তুলনামুলক। এবিধ সঁজুলি আন এবিধ সঁজুলিতকৈও উন্নত বুলি তেতিয়াহে কোৱা হ’ব যেতিয়া নতুন সঁজুলিবিধৰ দ্বাৰা সময় ৰাহি, শ্ৰম, লাঘৱ, ব্যয় ৰাহি আৰু কামৰ মানৰ উন্নতি- এই চাৰিটা সুফলৰ যিকোনো এটা বা একাধিক সুফল লাভ কৰিব পৰা যায়। পশুশক্তিৰ ভিতৰত অসমত প্ৰধানকৈ গৰু আৰু ম’হেই কৃষিকাৰ্যত ব্যৱহাৰ কৰা হয়। অসমৰ গৰুৰ শাৰীৰিক গঠন ভাৰতৰ অন্যান্য প্ৰদেশতকৈ সুকীয়া। সেয়েহে আন প্ৰদেশৰ গৰুৰে চলোৱা সঁজুলি আমাৰ থলুৱা গৰুৰ বাবে উপযুক্ত নহ’বও পাৰে। অসমৰ খেতিৰ কাৰণে উপযোগী আৰু থলুৱা গৰুৱে টানিব পৰা কেইবিধমান সঁজুলি তলত উল্লেখ কৰা হ’ল।\nএম বি নাঙল: এইবিধ এবিধ উন্নত নাঙল আৰু ই সীৰলু এটা মাটিৰ পৰা কাটি লৈ যতদুৰ সম্ভৱ ঢিলা আৰু গুড়ি কৰি লুটিয়াই যায় যাতে বন-বাত মাটিৰ তলত পোত গৈ পচি যায়। সীৰলুটোৰ প্ৰস্থই এম বি নাঙলৰ আকাৰ সুচায়। ৭৫ মি.মি. আকাৰৰ এম বি নাঙল অসমৰ থলুৱা গৰুৰ বাবে উপযোগী। এইবিধ নাঙলৰ কাৰ্যক্ষমতা ০.০৩ হেক্টৰ প্ৰতিঘণ্টাত। অসম চৰকাৰৰ কৃষি অভিযান্ত্ৰিক বিভাগে এইবিধ নাঙল সময়ে সময়ে ৰেহাই মূল্যত কৃষকক যোগান ধৰি আহিছে।\nউন্নত যুৱলি: গৰুহালৰ শ্ৰম লাঘৱৰ জৰিয়তে কৰ্মকুশলতা বৃদ্ধি কৰিবলৈ যুৱলিখন ভাল হোৱাটো নিতান্তই প্ৰয়োজনীয়। যুৱলিখনৰ উপযোগিতা গৰুৰ কান্ধত লাগি থকা অংশৰ পৰিসৰৰ ওপৰতে ঘাইকৈ নিৰ্ভৰ কৰে। পৰিসৰ বৃদ্ধি পালে শক্তি আহৰণৰ ক্ষমতাও বৃদ্ধি পায়। অসম কৃষি বিশ্ববিদ্যালয়ৰ কৃষি অভিযান্ত্ৰিক বিভাগত থকা ‘পশুশক্তিৰ বৰ্ধিত ব্যৱহাৰৰ সৰ্বভাৰতীয় সুসংহত গৱেষণা প্ৰকল্প’ৰ পৰা থলুৱা গৰুৰ উপযোগীকৈ এবিধ যুৱলিৰ আৰ্হি সাজি উলিয়াইছে। কাঠেৰে নিৰ্মিত এই যুৱলবিধ দীঘে ১৩০ চে.মি., বহলে ৭.৫ চে.মি. আৰু ওজন ৪.৫ কিলোগ্ৰাম। এই যুৱলিবিধৰ শক্তি আহৰণৰ ক্ষমতা পৰম্পৰাগত যুৱলিতকৈ প্ৰায় ১৮.০১ শতাংশ অধিক। এই সঁজুলিবিধ বনাবলৈ সহজ আৰু কৃষকে নিজে ঘৰতে বনাই ল’ব পাৰে।\nকাঁহী আকৃতিৰ হেৰ’ -\nএইবিধ দ্বিতীয় পৰ্যায়ৰ মাটি চহ কৰা সঁজুলি। ইয়াত অবতল কাঁহীসদৃশ লোহাৰ চাৰিখন ডিস্ক থাকে। দুখন দুখনকৈ ডিস্ক দুটা ঠোৰাত লগোৱা থাকে। এহাল গৰুৱে টনা এইবিধ সঁজুলিৰ কাৰ্যক্ষমতা ০.০৩ হেক্টৰ প্ৰতিঘণ্টাত। গৰুহালে টানি নিয়াৰ লগে লগে আটাইকেইখন ডিস্ক একেলগে ঘুৰে আৰু আগতে প্ৰথম চহ সম্পুৰ্ণ হোৱা মাটিডৰাত থাকি যোৱা ডাঙৰ চপৰাবিলাক ভাঙি যায়। ধাৰ থকা কাঁহি আকৃতিৰ ডিস্ককেইখনে ঘাঁহ-বন কটাৰ লগতে মাটিডোখৰ সমান কৰি যায়। অসম কৃষি উদ্যোগ উন্নয়ন নিগমে এসময়ত এইবিধ সঁজুলি কৃষকক ৰেহাই মূল্যত যোগান ধৰিছিল যদিও নিগম বন্ধ হোৱাৰ লগে লগে এইবিধ সঁজুলিৰ উপলব্ধতা নোহোৱা হ’ল। পাৱাৰটিলাৰ বৰ্ধিত ব্যৱহাৰে এইবিধ সঁজুলিৰ প্ৰাসংগিকতা হ্ৰাস কৰিছে যদিও এতিয়াও একেবাৰে নোহোৱা হৈ যোৱা নাই।\nগৰুৱে টনা বোকা দিয়া সঁজুলি -\nঅসমৰ কৃষকে ধানখেতিৰ বাবে বোকা দিবলৈ প্ৰধানকৈ দেশীয় নাঙল আৰু মৈয়েই ব্যৱহাৰ কৰে। এনেদৰে বোকা দিওঁতে খৰচ বেছি হোৱাৰ লগতে বোকাৰ গুণাগুণো বৰ ভাল নহয়। ভাৰতৰ অন্যান্য প্ৰদেশত গৰুৱে টনা বোকা দিয়া সঁজুলি ব্যৱহাৰ কৰে যদিও তেনে সঁজুলি অসমৰ থলুৱা গৰুৱে টানিব নোৱাৰে, কিয়নো অসমৰ থলুৱা গৰুৰ গড় ওজন ভাৰতৰ আন প্ৰদেশৰ গৰুৰ প্ৰায় আধা। অসম কৃষি বিশ্ববিদ্যালয়ৰ কৃষি অভিযান্ত্ৰিক বিভাগে অসমৰ থলুৱা গৰুৰ উপযোগীকৈ বোকা দিয়া সঁজুলি এবিধৰ আৰ্হি সাজি উলিয়াইছে। এইবিধ সঁজুলিত ৮ খন পকোৱা আকৃতিৰ ব্লেড থকা এটা ঘূৰ্ণীয়মান অংশ থাকে। ব্লেডকেইখন ঘুৰ্ণীয়মান অংশৰ পৰিধিত লগোৱা থাকে আৰু ইয়াক এটি আয়তাকাৰ ফ্ৰেমত সংযোগ কৰা হয়। এই লোহাৰ ফ্ৰেমটো কাঠৰ বিম (Beam) এটাৰ জৰিয়তে যুৱলিৰ লগত সংযোগ কৰা হয়। পিছফালে আন এটা আয়তাকাৰ ফ্ৰেমত নাঙলৰ মুঠিৰ লেখীয়া মুঠি মাৰিবৰ ব্যৱস্থা থাকে। এইবিধ সঁজুলিৰে ঘণ্টাত ০.০৪ হেক্টৰ মাটি বোকা দি উলিয়াব পাৰি। বোকা দিয়াৰ খৰচ আৰু সময় পৰম্পৰাগত পদ্ধতিতকৈ কম আৰু বোকাৰ গুণাগুণ পাৱাৰটিলাৰেদি বোকা দিয়াৰ সমকক্ষ। অসমৰ ধানখেতিৰ বাবে এইবিধ এবিধ যথেষ্ট সম্ভাৱনাপুৰ্ণ সঁজুলি।\nবহু উপযোগী বীজ দিয়া সঁজুলি:\nশাৰী শাৰীকৈ বীজ দিলে পাছত শস্যৰক্ষা, নিৰণি কৰা আৰু শস্য চপোৱা আদি কাম বহুখিনি সহজ হয়। অসমত এতিয়াও বীজ দিয়া সঁজুলিৰ ব্যৱহাৰ নিচেই কম। এহাল গৰুৱে টানিব পৰা ত্ৰিশ কেজি ওজনৰ বহু উপযোগী বীজ দিয়া সঁজুলি মাহেজাতীয় শস্য, তৈলজাতীয় শস্য, ঘেহু, মাকৈ আদি শস্যৰ বীজ দিবলৈ ব্যৱহাৰ কৰিব পাৰি। একেলগে দুশাৰী বীজ আৰু বীজৰ লগতে সাৰ প্ৰয়োগ কৰা ব্যৱস্থা থকা এই সঁজুলিবিধেই ঘণ্টাত প্ৰায় এবিঘা মাটিত বীজ দিব পৰা যায়।\nওপৰত উল্লেখ কৰা সঁজুলিকেইবিধৰ উপৰি গৰুৰে চলাব পৰা বিভিন্ন প্ৰকাৰৰ সঁজুলি উদ্ভাৱন কৰা হৈছে। এইক্ষেত্ৰত ভুপালত থকা কেন্দ্ৰীয় কৃষি অভিযান্ত্ৰিক প্ৰতিষ্ঠান আৰু অসম কৃষি বিশ্ববিদ্যালয়কে ধৰি ভাৰতৰ বিভিন্ন প্ৰদেশৰ কৃষি বিশ্ববিদ্যালয়সমুহে অগ্ৰণী ভূমিকা লৈছে। শেহতীয়াভাৱে পশুশক্তি ব্যৱহাৰ কৰি পানী উত্তোলন, ধান মৰাণ মৰা, আটা পিচা আদি কাম কৰিব পৰা সঁজুলি উদ্ভাৱিত হৈছে। ২ নং তালিকাত পশুশক্তি ব্যৱহাৰ কৰি চলাব পৰা কেইবিধমান যান্ত্ৰিক সঁজুলিৰ তালিকা দিয়া হৈছে।\nঅসমৰ কৃষকে এতিয়াও কৃষিৰ লগত জড়িত বহুখিনি কাম দুইহাত ব্যৱহাৰ কৰিয়েই কৰিবলগা হয়। পৰম্পৰাগত হস্তচালিত সঁজুলিৰ ভিতৰত দা, কোৰ, কাঁচি, দলিমাৰি, বিৰিয়া, হোলোঙা, ওখোন আদিয়েই প্ৰধান। উন্নত হস্তচালিত সঁজুলিয়ে মানুহৰ কায়িক শ্ৰম পোনপটীয়াভাৱে আৰু যথেষ্ট পৰিমাণে লাঘৱ কৰিব পাৰে। হস্তচালিত সঁজুলিবোৰ সাজি উলিয়াওঁতে মানুহৰ শাৰীৰিক গঠন (ওজন, উচ্চতা), পুৰুষৰ নে মহিলাৰ বাবে আৰু আৰ্থ সামাজিক পৰিস্থিতি আদি ভালেখিনি কথা বিবেচনা কৰা উচিত। অসম তথা উত্তৰ-পুৰ্বাঞ্চলৰ মানুহৰ শাৰীৰিক উচ্চতা ভাৰতৰ অন্যান্য প্ৰদেশতকৈ কম, সেয়েহে সেইবোৰ ঠাইত ব্যৱহৃত হস্তচালিত সঁজুলিবোৰ আমাৰ ইয়াত পোনপটীয়াকৈ ব্যৱহাৰ কৰিব নোৱাৰি। পুৰুষ আৰু মহিলা কৃষিকৰ্মীৰ কাম কৰিব পৰা ক্ষমতা বেলেগ বেলেগ (পুৰুষ কৰ্মীৰ ৬০ ৱাটৰ বিপৰীতে মহিলা কৰ্মীৰ ৪৮ ৱাট), সেয়েহে পুৰুষ আৰু মহিলাৰ বাবে সঁজুলিও বেলেগ বেলেগ হোৱা উচিত। অসমৰ কৃষিৰ বাবে উপযোগী কেইবিধমান হস্তচালিত সঁজুলিৰ বিৱৰণ তলত দিয়া হ’ল।\nহস্তচালিত ভূঁই ৰোৱা সঁজুলি:\nঅসমৰ অগভীৰ নলীনাদৰ জৰিয়তে জলসিঞ্চন ব্যৱস্থাৰ সম্প্ৰসাৰণ হোৱা পথাৰত শালি খেতিৰ উপৰি বৰো আৰু আগতীয়া আহুধানৰ খেতিও বৃদ্ধি পাইছে। এই পৰিপ্ৰেক্ষিতত কম সময়তে আৰু প্ৰণালীবদ্ধভাৱে শাৰী শাৰীকৈ ভূঁই ৰোৱাৰ বাবে যান্ত্ৰিক সঁজুলিৰ আৱশ্যকতা আহি পৰিছে। পঞ্জাৱ কৃষি বিশ্ববিদ্যালয়ৰ আৰ্হিৰ ওপৰত ভিত্তি কৰি অসম কৃষি বিশ্ববিদ্যালয়ে অসমৰ কৃষকৰ বাবে উপযোগীকৈ এটি হস্তচালিত ভূঁই ৰোৱা সঁজুলি সাজি উলিয়াইছে। একে সময়ত চাৰি শাৰীকৈ ভূঁই ৰুব পৰা এইবিধ সঁজুলিৰ কাৰণে কঠীয়া পাৰিবলৈ ‘মেট পদ্ধতি’ ব্যৱহাৰ কৰিব লাগে। এই সঁজুলিবিধৰ লগত দুটুকুৰা সমান জোখৰ নাৱৰ তলিৰ লেখীয়া চেপেটা কাঠ এনেভাৱে লগোৱা থাকে যাতে সঁজুলিটো অনায়াসে বোকাৰ ওপৰেদি চোঁচৰাই নিব পাৰি। ইয়াৰ ওপৰত এটা ফ্ৰেমত কঠীয়া হেলনীয়াকৈ ৰাখিবৰ কাৰণে ট্ৰ’, কঠীয়া ৰোৱাৰ বাবে আঙুলি সদৃশ অংশ আৰু দুহাতেৰে টানি চলোৱাৰ বাবে হেণ্ডেল লগোৱা থাকে। ভূঁই ৰুবৰ বাবে ট্ৰে’খনত কঠীয়া জোখমতে ভৰাই এজন মানুহে হেণ্ডেলৰ সহায়ত সঁজুলিবিধ নিজৰ শৰীৰৰ ফালে বোকাৰ ওপৰেদি চোঁচৰাই আনে আৰু একে সময়তে নিৰ্দিষ্ট অন্তৰালত হেণ্ডেলডাল তললৈ হেঁচা মাৰি যায়। এনে কৰোঁতে ট্ৰে’ৰ পৰা কঠীয়া লোহাৰ চাৰিযোৰা আঙুলিসদৃশ অংশই বুটলি আনি বোকাত লগাই যায়। এইবিধ সঁজুলিৰে ঘণ্টাত ০.০৩ হেক্টৰ মাটিত ভূঁই ৰুব পাৰি আৰু ইয়াৰ জৰিয়তে শাৰী শাৰীকৈ হাতেৰে ভূঁই ৰোৱাৰ তুলনাত ৭৫% সময় ৰাহি হয়। ভূঁই ৰোৱা খৰচো হাতেৰে ভূঁই ৰোৱাৰ প্ৰায় আধা। অসমৰ ধানখেতিৰ বাবে ই এবিধ অতি উপযোগী সঁজুলি বুলি ক’ব পাৰি।\nতালিকা নং ২: পশুশক্তিচালিত যান্ত্ৰিক সঁজুলি\nঅসমৰ বাবে উপযোগিতা\nএম বি নাঙল\nপ্ৰথম পৰ্যায়ৰ চহ\n০.০৩ হেক্টৰ প্ৰতি ঘণ্টাত\nবোকা দিয়া সঁজুলি\n০.০৪ হেটৰ প্ৰতি ঘণ্টাত\nকাঁহী আকৃতিৰ হেৰ’\nদ্বিতীয় পৰ্যায়ৰ চহ\nকেন্দ্ৰীয় অভিযান্ত্ৰিক প্ৰতিষ্ঠান, ভূপাল\n০.০৩ হেক্টৰ প্ৰতি হেক্টৰত ৪\nউপযোগী (সামান্য ডাঙৰ ডাঙৰ আকৃতিৰ গৰু)\nগৰুৰ বাবে যুঁৱলী\nকেন্দ্ৰীয় অভিযান্ত্ৰিক প্ৰতিষ্ঠান\n০.১৫ হেক্টৰ প্ৰতি ঘণ্টাত\nউপযোগী (সামান্য ডাঙৰ আকৃতিৰ গৰু)\nবহু উপযোগী বীজ দিয়া সঁজুলি\n০.৩৫ হেক্টৰ প্ৰতি ঘণ্টা\nশস্য কটা যন্ত্ৰ\nশস্য কটা (ঘেঁহু, ধান)\n১.৫ লিটাৰ প্ৰতি ছেকেণ্ডত\nপৰীক্ষাৰ কাম চলি আছে\nভালকৈ শস্য কাটিবলৈ কাঁচি এখন নিৰ্দিষ্ট মানত ঘোৰ খোৱা আৰু নিৰ্দিষ্ট হাৰত দাঁত থকা হোৱা উচিত। ভাল কাঁচি এখনে কম আয়াসতে আৰু কম সময়তে শস্য চপোৱা কামত ভালেখিনি অৰিহণা যোগায়। ভাৰতৰ বিভিন্ন কৃষি গৱেষণা প্ৰতিষ্ঠানত চলোৱা গৱেষণাৰ অন্তত কাঁচিৰ যথেষ্টকেইটি উন্নত আৰ্হি ওলাইছে আৰু তাৰে কেইখনমান ব্যৱসায়িক উৎপাদনো হৈছে।\n৩ নং তালিকাত কেইখনমান উন্নত কাঁচিৰ বিৱৰণ দিয়া হৈছে-\n(কি: গ্ৰা: )\n( হেক্টৰ/ প্ৰতিঘণ্টাত)\n৩ নং তালিকা: উন্নত কাঁচি\nঅপতৃণ নিয়ন্ত্ৰণৰ হস্তচালিত সঁজুলি -\nঅসমত যিহেতু বৰষুণ বেছি হয়, সেয়েহে অপতৃণৰ সমস্যাও বেছি। পৰম্পৰাগতভাৱে আমাৰ কৃষকে খন্তি, তিনিসৰীয়া খন্তি, হাঁকোটা, বিন্ধা, গুটিকোৰ আৰু তিনিসৰীয়া কোৰ আদি সঁজুলি অপতৃণ নিয়ন্ত্ৰণৰ বাবে ব্যৱহাৰ কৰি আহিছে। এই সঁজুলিবোৰ নি:সন্দেহে অতি উপযোগী আৰু শতকৰা এশভাগ অপতৃণ নিয়ন্ত্ৰণত সক্ষম। হ’লেও এইবোৰ যথেষ্ট কষ্টদায়ক আৰু এবিঘা মাটিৰ বাবে প্ৰায় ২৭ ঘণ্টা সময়ৰ প্ৰয়োজন হয়। অপতৃণ নিয়ন্ত্ৰণৰ হস্তচালিত উন্নত সঁজুলি প্ৰধানকৈ তিনি প্ৰকাৰৰ-\nক) পিছলৈ টনা (pull)\nখ) অগা-পিছাকৈ চলোৱা (push-pull) আৰু\nগ) আগলৈ ঠেলি নিয়া (push)\nহস্তচালিত উন্নত নিৰণি সঁজুলি কেইবিধমান ৪ নং তালিকাত দিয়া হৈছে।\n৪ নং তালিকা : হস্তচালিত উন্নত নিৰণি সঁজুলি\nওজন (কি: গ্ৰা:)\nত্ৰিশলাযুক্ত নিৰণি সঁজুলি তিনিকোণীয়া ব্লেডযুক্ত নিৰণি সঁজুলি\nউদ্যানশস্য, নাৰ্চাৰী আদিৰ বাবে শাক-পাচলিৰ বাবে বিশেষভাৱে উপযোগী\nপ্ৰায় ১১ ঘণ্টা প্ৰতি বিঘা\nঅগা-পিছা কৈ চলোৱা\nজাপানী নিৰণি সঁজুলি\nএখন ব্লেডযুক্ত নিৰণি সঁজুলি\nপানী থকা কোমল মাটি। ধানখেতিৰ বাবে বিশেষ উপযোগী উদ্যানশস্যৰ বাবে\nআগলৈ ঠেলি দিয়া\nচকাযুক্ত নিৰণি সঁজুলি ক’ন নিৰণি সঁজুলি\nওখ, শুকান মাটি উদ্যানশস্য পানী থকা কোমল মাটি। ধানখেতিৰ বাবে বিশেষ উপযোগী\n০.১৮ হেক্টৰ প্ৰতিদিনে\nমহিলাৰ বাবে উপযুক্ত কৃষি সঁজুলি -\nঅসমৰ কৃষিক্ষেত্ৰত মহিলাসকল ওত:প্ৰোতভাৱে জড়িত। মাটি চহ কৰাৰ বাহিৰে বাকী প্ৰায় আটাইবোৰ কামতে মহিলাসকলে পুৰুষৰ সমানে কাম কৰে। কিন্তু কৃষি সঁজুলি নিৰ্মাণৰ ক্ষেত্ৰত মহিলাসকলৰ কাৰণে উপযুক্ত হ’বনে নহয় এই কথাটো ভালকৈ বিবেচনা কৰা নহয়। যিহেতু মহিলাসকলৰ শাৰীৰিক গঠন পুৰুষতকৈ সুকীয়া সেয়েহে হস্তচালিত সঁজুলি নিৰ্মাণ কৰোঁতে এই কথাটো বিশেষভাৱে মন কৰাটো প্ৰয়োজন।\nযোৱা কেইবছৰমানৰ ভিতৰতে অসমৰ কৃষকসকলে পাৱাৰটিলাৰ বহুলভাৱে আদৰি লোৱা দেখা গৈছে। ইয়াৰ প্ৰধান কাৰণসমূহ হ’ল সহজলভ্য ৰাজসাহায্য, গৰু-ম’হৰ পোহ-পালনৰ বৰ্ধিত খৰচ, কৃষিক্ষেত্ৰত সময়ৰ উপযুক্ত ব্যৱহাৰ, বছৰেকত কেইবাটাও খেতি কৰা ইত্যাদি। পাৱাৰটিলাৰ এখনে ট্ৰেক্টৰে কৰিব পৰা সকলোবোৰ কাম সুচাৰুৰপে কৰিব পাৰে, যেনে- হালবোৱা, নিৰণি কৰা, লোৰ খন্দা, চহ কৰা, গুটি দিয়া, পানী সিঁচা, শস্য চপোৱা, মৰণা মৰা, পৰিবহণ ইত্যাদি। অৱশ্যে এই কামবোৰৰ বাবে বেলেগ বেলেগ সঁজুলিৰ প্ৰয়োজন হয়। পাৱাৰটিলাৰখন বিভিন্ন কামত ব্যৱহাৰ কৰিলেহে ইয়াৰ বাৰ্ষিক ব্যৱহাৰ কাল বৃদ্ধি পাব আৰু তাৰ জৰিয়তে আৰ্থিক লাভ সুনিশ্চিত হ’ব। পাৱাৰটিলাৰ ব্যৱহাৰ কৰি কৰিব পৰা কাম, তাৰ বাবে প্ৰয়োজনীয় সঁজুলি আৰু কাৰ্যক্ষমতাৰ তথ্য তালিকা নং ৫৩ ত দিয়া হৈছে। তালিকা নং ৬ ত পাৱাৰটিলাৰ ব্যৱহাৰ কৰি কৰা কেইবিধমান কৃষিকৰ্মৰ এটা থূলমূল হিচাপ দাঙি ধৰা হৈছে। এইটো এটা পৰিতাপৰ বিষয় যে অসমৰ কৃষিক্ষেত্ৰত পাৱাৰটিলাৰৰ বহুল ব্যৱহাৰ হৈছে যদিও মাটি চহ কৰা আৰু পৰিবহণ- এই দুয়োটা কামৰ বাহিৰে বহু-ব্যৱহাৰ সম্ভৱ হোৱা নাই। যথাযথ জ্ঞানপ্ৰাপ্তিৰ অভাৱ আৰু ৰাজসাহায্যৰ (সঁজুলিৰ ক্ষেত্ৰত) অভাৱেই হয়তো ইয়াৰ কাৰণ। যান্ত্ৰিকীকৰণৰ পৰা আৰ্থিক লাভ পাবলৈ বহু- ব্যৱহাৰ সুনিশ্চিত কৰিবই লাগিব।\n৫ নং তালিকা: পাৱাৰটিলাৰৰ বহু-ব্যৱহাৰ\nপাৱাৰটিলাৰ চালিত সঁজুলি\nমাটি চহ কৰা\n০.১২ হেক্টৰ প্ৰতিঘণ্টাত\n০.০৬ হেক্টৰ প্ৰতিঘণ্টাত\nলোৰ খন্দা যতন\nবীজ দিয়া সঁজুলি\n৪০০ লিটাৰ প্ৰতিমিনিটত\n(৫ মিটাৰ তলৰ পৰা)\nশস্য চপোৱা যন্ত্ৰ\nআলু খন্দা সঁজুলি\nৰোটাৰী নাঙল, লোহাৰ চকা আৰু কাঠৰ টুকুৰা (সমান কৰিবলৈ)\nট্ৰেইলাৰ ১-১.৫ টন\nসৰ্বোচ্চ ১৫ কি:মি: প্ৰতিঘণ্টাত\n৬ নং তালিকা: পাৱাৰটিলাৰৰ ব্যৱসায়িক দিশ\nপাৱাৰটিলাৰ চালিত যান্ত্ৰিক\nবজাৰ মুল্য (টকা)\nপ্ৰতিঘণ্টাত ব্য য়/ ভাৰা (পাৱাৰ টিলাৰৰ সৈতে)\nবছৰি আয় (টকা)\nমুঠ মুলধন (টকা)\nমুঠ মূলধন (টকা)\nমুলধন ঘুৰাই পাবলৈ লগা সময় (বছৰ)\nবীজ দিয়া যন্ত্ৰ\nশস্য চপোৱাৰ যন্ত্ৰ\n*যন্ত্ৰৰ আয়ুকাল ১০ বছৰ, বিক্ৰয়মূল্য ৫%, সূতৰ হাৰ ৮% বীমা, গেৰেজ আদিৰ খৰচ ক্ৰয়মুল্যৰ ২%, ডিজেলৰ দাম ৩৩ টকা প্ৰতিলিটাৰ , চালকৰ দিন হাজিৰা ১২০ টকা, বাৰ্ষিক ব্যৱহাৰ –ৰোটাৰী নাঙল (২৫০ ঘণ্টা), বীজ দিয়া যন্ত্ৰ (২০০ ঘণ্টা), নিৰণি যন্ত্ৰ (১৫০ টকা), স্প্ৰে’য়াৰ (১০০ ঘণ্টা), শস্য চপোৱা যন্ত্ৰ (১০০ ঘণ্টা)।\nপাৱাৰটিলাৰৰ ব্যৱহাৰৰ ক্ষেত্ৰত মাটি এটি আসোঁৱাহ হ’ল চালকৰ অত্যধিক দৈহিক শ্ৰম। পাৱাৰটিলাৰেদি মাটি চহ কৰোঁতে চালকে প্ৰতি বিঘা মাটিৰ বাবে প্ৰায় ডেৰ কি: মি: খোজকাঢ়িব লাগে। যদিও গৰু-ম’হেৰে হালবোৱাৰ তুলনাত (৭-৮ কি: মি:) এয়া কম, তথাপি উলাই কৰিব পৰা নহয়। পাৱাৰটিলাৰৰ কম্পনৰ বাবেও যথেষ্ট ভাগৰ লাগে। নিয়মিত জোখৰ এজন চালকে ৰোটাৰীৰ সৈতে পাৱাৰটিলাৰ চলালে প্ৰতিঘণ্টাত ১২ ৰ পৰা ২১ মিনিট পৰ্যন্ত জিৰণিৰ প্ৰয়োজন হয়। এম বি নাঙলৰ ক্ষেত্ৰত প্ৰতি দুঘণ্টাৰ মুৰে মুৰে ৯ ৰ পৰা ৩০ মিনিটলৈকে জিৰণিৰ প্ৰয়োজন। চালকৰ দৈহিক শ্ৰমৰ দিশ বিবেচনা কৰিলে পাৱাৰটিলাৰতকৈ ট্ৰেক্টৰ উত্তম।\nঅসমৰ কৃষিক্ষেত্ৰত শক্তিৰ উপলব্ধতাৰ নিৰ্ধাৰিত স্তৰ (প্ৰায় ২ কিলোৱাট প্ৰতি হেক্টৰ) তকৈ যথেষ্ট কম। ট্ৰেক্টৰ বা পাৱাৰটিলাৰৰ সংখ্যাও তেনেই নগণ্য (প্ৰতি ৬৪০ হেক্টৰত এখন)। অৰ্থনৈতিক বিশ্লেষণৰ পৰা দেখা গৈছে যে প্ৰতিকিলোৱাট শক্তিৰ মুল্য হিচাপত ট্ৰেক্টৰৰ শক্তি ব্যয় পাৱাৰটিলাৰতকৈ প্ৰায় ৪০ শতাংশ, পশুশক্তিতকৈ প্ৰায় ৩০০ শতাংশ আৰু মানুহৰ শক্তিতকৈ প্ৰায় ১৭০০ শতাংশ সুলভ। কেৱল বৈদ্যুতিক শক্তিহে ট্ৰেক্টৰৰ তুলনাত সুলভ, কিন্তু বৈদ্যুতিক শক্তিৰে কৃষিক্ষেত্ৰৰ সকলো কাম কৰিব নোৱাৰি। বৰ্তমান ভাৰতত দেশীয় আৰু বহুদেশীয় মিলাই ১৫ টাতকৈও অধিক ট্ৰেক্টৰ নিৰ্মাতা আছে। প্ৰত্যেক নিৰ্মাতাৰে আকৌ তিনি-চাৰিটামানকৈ মডেল থাকে। সেয়েহে তাৰ মাজৰ পৰা এখন ট্ৰেক্টৰ নিৰ্বাচন কৰিবলৈ তথ্য, জ্ঞান আৰু অভিজ্ঞতাৰ প্ৰয়োজন। মাটিকালিৰ পৰিমাণ, কামৰ ধৰণ অৰ্থাৎ কি কামৰ বাবে লাগে আৰু কামৰ পৰিমাণ আদি ট্ৰেক্টৰ নিৰ্বাচনৰ বাবে অতি প্ৰয়োজনীয় তথ্য। তদুপৰি মুল্য, ইন্ধন বয়য়, চালকৰ আৰাম, বোকাৰ কাৰণে উপযুক্ততা ইত্যাদি তথ্যবোৰো অতি দৰকাৰী। ভাৰত চৰকাৰৰ কৃষি মন্ত্ৰ্যালয়ৰ অধীনৰ ‘কৃষি যান্ত্ৰিক সঁজুলি প্ৰশিক্ষণ আৰু পৰীক্ষণ প্ৰতিষ্ঠানসমুহত নিৰ্মাতাসকলে ট্ৰেক্টৰৰ মডেলবোৰ পৰীক্ষণ কৰাটো বাধ্যতামুলক। ট্ৰেক্টৰ নিৰ্বাচন কৰাৰ পুৰ্বে এই পৰীক্ষণ ৰিপ’ৰ্টসমুহ খৰচি মাৰি অধ্যয়ন কৰাটো প্ৰয়োজন। অসমৰ কাৰণে সাধাৰণতে ১৮-২০ কিলোৱাট শক্তিসম্পন্ন আৰু বোকাত চলাৰ বাবে উপযুক্ত ট্ৰেক্টৰেই উত্তম।\nপাৱাৰটিলাৰ দৰে ট্ৰেক্টৰ ব্যৱহাৰৰ দ্বাৰা আৰ্থিকভাৱে লাভান্বিত হ’বলৈ বহু ব্যৱহাৰ অনিবাৰ্য। বহু-ব্যৱহাৰৰ বাবে প্ৰয়োজন হ’ব বিভিন্ন ট্ৰেক্টৰচালিত সঁজুলি। সুখৰ কথা যে প্ৰায় সকলোবোৰ কৃষিকৰ্মৰ বাবে ট্ৰেক্টৰচালিত সঁজুলি পোৱা যায়। এই সকলোবোৰ সঁজুলি হয়তো অসমৰ খেতিপথাৰৰ বাবে সময়সাপেক্ষে আৰু উপযুক্ত নহ’বও পাৰে। অসমৰ বাবে উপযুক্ত কেইটামান ট্ৰেক্টৰচালিত সঁজুলি ৭ নং তালিকাত দিয়া হৈছে। এই সঁজুলিবোৰ ব্যৱহাৰ অনুযায়ী দুটা ভাগত ব্যৱহাৰ কৰিব পাৰি- অধিক ব্যৱহাৰ (যেনে ৰোটাভেটৰ) আৰু কম ব্যৱহাৰ (বীজ দিয়া সঁজুলি)। অধিক ব্যৱহাৰৰ সঁজুলিসমুহ ব্যক্তিগতভাৱে লগত ৰাখি কম ব্যৱহাৰৰ সঁজুলিসমুহ ভাৰালৈ (custom hiring) দিয়াৰ ব্যৱস্থা কৰিলে অধিক লাভৱান হ’ব পাৰি।\n৭ নং তালিকা: অসমৰ বাবে উপযোগী ট্ৰেক্টৰচালিত সঁজুলি\n১) কাঁহীসদৃশ নাঙল\nশুকান, লিকটা শিপা আদি থকা মাটিত ৩০ চে.মি. পৰ্যন্ত দ’লৈকে প্ৰাথমিক চাহ\nব্যক্তিগত বা সামূহিক\n২) চিজেল নাঙল চাব চইলাৰ\nপথাৰত বহুদিন ধৰি ট্ৰেক্টৰ/ পাৱাৰ টিলাৰ আদি গধুৰ যন্ত্ৰ ব্যৱহাৰ কৰি থাকিলে ৪৫-৭০ চে.মি. তলত এক অভেদ্য তৰপৰ সৃষ্টি হয়। এই অভেদ্য তৰপ ভাঙিবলৈ ব্যৱহাৰ কৰা হয়\n৩৫ বা ততোধিক\n৩) কাঁহীসদৃশ হেৰ’\nপ্ৰথম আৰু দ্বিতীয় পৰ্যায়ৰ চহ\n৪) কাল্টিভেটৰ/ টিলাৰ\nদ্বিতীয় পৰ্যায়ৰ চহ নিৰণি কৰা\nপ্ৰথম আৰু দ্বিতীয় পৰ্যায়ৰ চহ, বোকা দিয়া\nবীজ দিয়া/ পুলি ৰোৱা\n৬) বীজ দিয়া সঁজুলি বহু উপযোগী শস্য বিশেষ\nশাৰী শাৰীকৈ বীজ আৰু লগতে সাৰ প্ৰয়োগ (বিভিন্ন শস্য)\n৭) কম চহৰ বীজ দিয়া সঁজুলি (zerotill drill)\nধান চপোৱাৰ পাছত মাটি চহ নকৰাকৈ ঘেঁহু বা মাহৰ বীজ দিবলৈ\nধানৰ বীজ দিয়া সঁজুলি\nআহুধানৰ বীজ দিবলৈ\n৯) পাচলি পুলিৰোপণ যন্ত্ৰ\nবেঙেনা, ফুলকবি, জলকীয়া আৰু বিলাহী পুলি ৰোপণ\n১০) শস্য চপোৱা যন্ত্ৰ\nঘেঁহু আৰু ধান কাটিবলৈ\n১১) মৰণা মৰা যন্ত্ৰ\nধান মৰণা মাৰিবলৈ\nস্বয়ংচালিত যান্ত্ৰিক সঁজুলি:\nস্বয়ংচালিত সঁজুলিৰ লগত এটা নিজাকৈ ইঞ্জিন সংলগ্ন কৰা থাকে যাতে ট্ৰেক্টৰ বা পাৱাৰটিলাৰৰ লগত বেলেগকৈ সংযোগ কৰিবলগা নহয়। অসমৰ বাবে উপযোগী কেইবিধমান স্বয়ংচালিত সঁজুলিৰ বিৱৰণ তলত দিয়া হৈছে।\nস্বয়ংচালিত ভূঁইৰোৱা যন্ত্ৰ:\nএটা অশ্বশক্তিসম্পন্ন ডিজেল ইঞ্জিনৰ সহায়ত চলোৱা এইবিধ যন্ত্ৰৰ দ্বাৰা আঠশাৰী কঠীয়া একেলগে ৰুব পৰা যায় আৰু এনেদৰে প্ৰতিঘণ্টাত প্ৰায় এবিঘা মাটি ৰুব পাৰি। এই যন্ত্ৰটিৰ কাৰ্যকাৰিতা বোকা দিয়াৰ গুণাগুণ (১০ চে.মি.ৰ বেছি আৰু ৩০ চে.মি. ৰ কম), জল ব্যৱস্থাপনা (২-৪ চে.মি. পানী) কঠীয়াৰ উচ্চতা (১০-২০ চে.মি) দলিচাৰ ঘনত্ব আদিৰ ওপৰত নিৰ্ভৰশীল। ঘন ঘনকৈ আলি দিয়া, অসমান আৰু কম আয়তনৰ খেতিডৰাত এই যন্ত্ৰটি বৰ উপযুক্ত নহয়। সমান, ডাঙৰ আৰু উপযুক্ত জল ব্যৱস্থাপনা থকা ধাননি পথাৰত এই যন্ত্ৰটি ব্যৱহাৰ কৰি কম সময়তে আৰু কম খৰচত ভূঁইৰোৱা কাম সমাধা কৰিব পাৰি।\nস্বয়ংচালিত শস্য চপোৱা যন্ত্ৰ:\n৪-৫ অশ্বশক্তিসম্পন্ন কেৰাচিন বা ডিজেল ইঞ্জিন এটাৰ সন্মুখভাগত এই যন্ত্ৰটি সংলগ্ন হৈ থাকে। ইঞ্জিনৰ দ্বাৰা গতিপ্ৰাপ্ত হৈ চলি গৈ থাকোঁতে শস্যকটা কামটো সম্পন্ন কৰি যায়। পিছফালে থকা হেণ্ডেলৰ সহায়ত খোজকাঢ়ি অহা চালকজনে ইয়াৰ দিশ নিৰুপণ কৰে। ইয়াৰ কাৰ্যক্ষমতা প্ৰায় ০.১৭ হেক্টৰ প্ৰতিঘণ্টাত। এইবিধ যন্ত্ৰৰ প্ৰধান আঁসোৱাহ হ’ল ই পৰি থকা শস্য কাটিবলৈ অসমৰ্থ। তথাপি অনুকূল খেতিপথাৰত এই যন্ত্ৰবিধে ৮০ শতাংশ পৰ্যন্ত কৰ্মদিন ৰাহি কৰিব পাৰে।\nউপৰোক্ত দুবিধ স্বয়ংচালিত যান্ত্ৰিক সঁজুলিৰ উপৰি পেট্ৰ’ল ইঞ্জিনযুক্ত ঘাঁহকটা যন্ত্ৰ (ধান কাটিবলৈকো ব্যৱহাৰ কৰিব পাৰি), গাঁত খন্দা যন্ত্ৰ আৰু নিৰণি যন্ত্ৰও স্থান আৰু শস্যবিশেষে ব্যৱহাৰ কৰিব পাৰি।\nঅসমৰ কৃষি যান্ত্ৰিকীকৰণ: ভৱিষ্যতৰ ৰেঙণি -\nঅসমৰ কৃষি পদ্ধতি এতিয়াও পৰম্পৰাগত। বেছিভাগ সঁজুলি স্থানীয়ভাৱে নিৰ্মিত। এই সঁজুলিবোৰৰ উপযোগিতা অনস্বীকাৰ্য যদিও অত্যধিক শাৰীৰিক শ্ৰম কৰিবলগীয়া হোৱাটো ইবোৰৰ প্ৰধান আসোঁৱাহ। পৰম্পৰাগত কৃষি পদ্ধতিৰ লগত খাপ খুৱাই মানৱশক্তি, পশুশক্তি আৰু যান্ত্ৰিকশক্তিৰ সমন্বয়ৰে এক সু-চিন্তিত কৃষি অভিযান্ত্ৰিক পৰিকল্পনাৰ অসমত বৰ্তমান নিতান্তই প্ৰয়োজন হৈছে। নিশ্চিত জলসিঞ্চিন আৰু নিৰ্বাচিত যান্ত্ৰিকীকৰণে অসমৰ কৃষিজগতলৈ এক বৈপ্লৱিক পৰিৱৰ্তন আনিব পাৰে। এইক্ষেত্ৰত নিন্মোল্লিখিত কথাকেইটা বিবেচনা কৰিব পাৰি।\nক) শক্তিৰ উপলব্ধতা:\nঅসমৰ শস্য প্ৰাবল্য বৰ্তমানৰ ১৫৪ শতাংশৰ পৰা বৃদ্ধি কৰি প্ৰায় ২০০ শতাংশ কৰিবলৈ কৃষিক্ষেত্ৰত গতিশীল শক্তি আৰু স্থিতিশীল শক্তিৰ উপলব্ধতা প্ৰতি হেক্টৰত ২-২.৫০ কিলোৱাট পৰ্যন্ত বৃদ্ধি কৰিব লাগিব। স্থিতিশীল কাম, যেনে- জলসিঞ্চন, মৰণা মৰা আদিৰ বাবে বৈদ্যুতিক শক্তিৰ সম্প্ৰসাৰণ হ’ব লাগিব।\nউন্নত সঁজুলিৰ ব্যৱহাৰ:\nক) অসমৰ কৃষি জলবায়ু ধানখেতিৰ বাবে অনুকূল হোৱা হেতুকে কৃষি যান্ত্ৰিকীকৰণৰ বাবে ধানক ভিত্তি হিচাপে লৈ কৰা যিকোনো শস্যক্ৰমে প্ৰাথমিকতা পোৱা উচিত।\nখ) ধাননি পথাৰত ট্ৰেক্টৰ আৰু পাৱাৰটিলাৰ ব্যৱহাৰে কিছু কিছু অঞ্চলত অভেদ্য তৰপৰ সৃষ্টি কৰিছে। ইয়াৰ বাবে চিজেল নাঙল বা ছাব চইলাৰৰ জৰিয়তে অভেদ্য তৰপ ভাঙি দ’কৈ চহ কৰাৰ প্ৰয়োজন হ’ব। বৰ্তমান এইবিধ সঁজুলিৰ ব্যৱহাৰ নায়েই বুলিব পাৰি।\nগ) বহুতৰপীয়া কৃষিৰ জৰিয়তে উৎপাদন বৃদ্ধি কৰিবলৈ হ’লে প্ৰয়োজনীয় কৃষিকৰ্মবোৰ খৰতকীয়া হোৱা বাঞ্চনীয়। সেয়েহে ট্ৰেক্টৰচালিত ৰোটাভেটৰ, বীজ দিয়া যন্ত্ৰ, চহ নকৰাকৈ বীজ দিয়া যন্ত্ৰ আদিৰ ব্যৱহাৰত উদগনি দিয়াৰ প্ৰয়োজন। বৰ্তমান ভূঁইৰোৱা, কুঁহিয়াৰ ৰোৱা, শস্য কটা আদি কামৰ যান্ত্ৰিকীকৰণ হোৱা নাই বুলিয়েই ক’ব পাৰি। এনেবোৰ কামৰ যান্ত্ৰিকীকৰণৰ আশু প্ৰয়োজন আছে।\nঘ) ধানৰ মৰণা মৰাৰ বাবে ট্ৰেক্টৰৰ পি টি অ’ (PTO)চালিত, পাৱাৰটিলাৰ চালিত বা বৈদ্যুতিক মটৰচালিত মৰণামৰা যন্ত্ৰৰ প্ৰয়োজন আছে। সম্ভৱ হ’লে পথাৰতে ধান মৰণা মৰাটো উৎসাহ দিব লাগে। তেনে কৰিলে ডাঙৰি কঢ়িয়াই আনোতে ধান সৰি হোৱা ক্ষতি কম হ’ব। ধান আৰু ঘেঁহুৰ মৰণা মৰা কামটোৰ যান্ত্ৰিকীকৰণে কৃষকৰ শাৰীৰিক শ্ৰম বহুখিনি লাঘৱ কৰিব।\nঙ) মানৱশক্তি আৰু পশুশক্তিৰ উপযুক্ত ব্যৱহাৰৰ বাবে বিজ্ঞানসন্মতভাৱে তৈয়াৰী উন্নত সঁজুলিৰ প্ৰদৰ্শন, প্ৰশিক্ষণ তথা কৃষি বিভাগৰ জৰিয়তে ৰেহাই মুল্যত ক্ষুদ্ৰ আৰু উপান্ত কৃষকক যোগান ধৰাৰ ব্যৱস্থা কৰিব লাগে। উন্নত যুৱলি, হস্তচালিত ভূঁইৰোৱা সঁজুলি, গৰুৰে টনা বোকা দিয়া সঁজুলি আদি অসম কৃষি বিশ্ববিদ্যালয়ে উদ্ভাৱন কৰা সঁজুলি অসমৰ জলবায়ু তথা থলুৱা গৰুৰ লগত খাপখোৱা বাবে এই সঁজুলিসমুহ উপৰিউক্তধৰণে জনপ্ৰিয় কৰাৰ দিহা কৰা উচিত।\nচ) বৰষুণৰ পানী সঞ্চয় কৰি ৰবিশস্যত জীৱনদায়ী জলসিঞ্চন, ড্ৰিপ, স্প্ৰিংকলাৰ আদি কম পানীৰে জলসিঞ্চন কৰিব পৰা ব্যৱস্থাৰ বৰ্ধিত ব্যৱহাৰ, পানীৰ অপব্যয় ৰোধ কৰিবলৈ প্লাষ্টিকৰ পানীৰ পাইপৰ ব্যৱহাৰ, শালি খেতিত জলসিঞ্চনৰ বাবে বিকল্প পাম্পছেটৰ (প্ৰপেলাৰ, ঢেঁকীপাম্প) ব্যৱহাৰ, বৈদ্যুতিক শক্তিচশালিত পাম্পছেটৰ ব্যৱহাৰ (গভীৰ নলীনাদৰ বাবে) ইত্যাদিত চৰকাৰৰ ফালৰ পৰা উৎসাহ যোগোৱাৰ প্ৰয়োজন আছে।\nউদ্যানশস্যৰ বাবে যান্ত্ৰিকীকৰণ -\nঅসমত বৰ্তমান ৰুপায়িত হৈ থকা উদ্যানশস্যৰ প্ৰযুক্তি অভিযানৰ পৰিপ্ৰেক্ষিতত উদ্যানশস্য বাণিজ্যিক ভিত্তিত কৰা এটা ধাৰাৰ প্ৰৱৰ্তন হৈছে বুলিব অপৰি। ফলমুলৰ (যেনে- কল, সুমথিৰা আদি) পুলি ৰোপণৰ বাবে গাঁত খান্দিবলৈ স্বয়ংচালিত বা ট্ৰেক্টৰ/ পাৱাৰটিলাৰচালিত গাঁত খন্দা যন্ত্ৰ, শাক-পাচলিৰ পুলি ৰোপণ যন্ত্ৰ, ফলমুলৰ গছৰ ডাল-পাত কাটিবৰ বাবে উপযুক্ত সঁজুলি, ওখ গছত স্প্ৰে’ কৰিবলৈ উপযুক্ত স্প্ৰে’য়াৰ, সুমথিৰা ছিঙিবলৈ উপযুক্ত সঁজুলি, আবতৰীয়া শাক-পাচলি, ফুলৰ উৎপাদন তথা পুলিৰ উৎপাদনৰ বাবে সেউজগৃহ প্ৰযুক্তি, প্লাষ্টিক ভু-আচ্ছাদনৰ ব্যৱহাৰ ইত্যাদি উদ্যানশস্য যান্ত্ৰিকীকৰণৰ বাবে কৰণীয়।\nক) কৃষি অভিযান্ত্ৰিক শিক্ষা আৰু গৱেষণা:\nঅসমত কৃষি অভিযান্ত্ৰিক শিক্ষা মাথোঁ ডিপ্ল’মা পাঠ্যক্ৰমতে সীমাবদ্ধ। কৃষি অভিযান্ত্ৰিক ক্ষেত্ৰত মানৱ সম্পদ সৃষ্টিৰ বাবে স্নাতক বা স্নাতকোত্তৰ পাঠ্যক্ৰম আৰম্ভ কৰাৰ প্ৰয়োজন হৈছে। এখন কৃষি অভিযান্ত্ৰিক মহাবিদ্যালয়ে কৃষি যান্ত্ৰিকীকৰণৰ বাবে উপযুক্ত গৱেষণা আৰু শিক্ষাৰ জৰিয়তে এক অনুকুল পৰিৱেশ সৃষ্টি কৰিব পাৰে।\nখ) কৃষক সচেতনতা:\nকৃষিত ব্যৱহৃত যান্ত্ৰিক তথা উন্নত সঁজুলিৰ বিষয়ে অসমৰ কৃষক সমাজৰ জ্ঞান সীমিত। সেয়েহে এইক্ষেত্ৰত কৃষি বিজ্ঞান কেন্দ্ৰসমুহে উল্লেখযোগ্য ভুমিকা ল’ব পাৰে।\nকৃষি অভিযান্ত্ৰিক সম্প্ৰসাৰণৰ কাৰণে অসমত একো আনুষ্ঠানিক কাঠামো নাই। অসমকে ধৰি উত্তৰ –পুৰ্বাঞ্চলৰ ৰাজ্যকেইখনৰ কৃষি যান্ত্ৰিকীকৰণৰ দিশত অনগ্ৰসৰতাৰ প্ৰতি লক্ষ্য ৰাখি ভাৰতৰ এজন আগশাৰীৰ কৃষি অভিযন্তা ড° নবাব আলীয়ে আটাইকেইখন ৰাজ্যতে বেলেগ কৃষি অভিযান্ত্ৰিক সঞ্চালকালয় খোলাৰ পোষকতা কৰিছে। ৰাজ্যিক ভিত্তিত এখন কৃষি যান্ত্ৰিকীকৰণ সমিতি য’ত কৃষি বিশ্ববিদ্যালয়, কৃষি বিভাগ , কৃষকৰ প্ৰতিনিধি আৰু ৰাইজৰ প্ৰতিনিধি, সকলোৱে এই বিষয়ে মত বিনিময় আৰু দিশ নিৰ্দেশনা দিয়াৰ সুবিধা থাকিব, এনে এখন সমিতি গঠনত চৰকাৰে আগভাগ লোৱা উচিত। এয়া কৃষি যান্ত্ৰিকীকৰণ পৰিকল্পনাৰ দিশত প্ৰথম পদক্ষেপ হ’ব পাৰে।\nঅসম তথা ভাৰতৰ পুৰ্বাঞ্চলত কৃষিক্ষেত্ৰত প্ৰয়োজনীয় প্ৰাকৃতিক সম্পদ বিশেষকৈ পানী আৰু মাটিৰ সম্পুৰ্ণ ব্যৱহাৰ হোৱা নাই। সেয়েহে ভাৰতবৰ্ষৰ বৰ্ধিত খাদ্যশস্যৰ চাহিদাৰ জোৰা মাৰিবলৈ হ’লে এই অঞ্চলৰ কৃষিক্ষেত্ৰৰ প্ৰগতি অনিবাৰ্য। নিশ্চিত জলসিঞ্চন আৰু নিৰ্বাচিত যান্ত্ৰিকীকৰণে কৃষিক্ষেত্ৰৰ প্ৰগতি ত্বৰান্বিত কৰাত সহায় কৰিব।\nলেখক: ড° পংকজ বৰুৱা


আলিয়া ভাট - অসমীয়া ৱিকিপিডিয়া\nনেটফ্লিক্সৰ ছবি 'গিল্টি'ৰ প্ৰদৰ্শনীৰ সময়ত আলিয়া ভাট\n১৫ মাৰ্চ, ১৯৯৩ (২৯ বছৰ)\nআলিয়া ভাট (ইংৰাজী: Alia Bhatt; জন্ম: ১৫ মাৰ্চ ১৯৯৩) হৈছে এগৰাকী ভাৰতীয় অভিনেত্ৰী আৰু গায়িকা। তেখেত ভাৰতৰ লগতে ব্ৰিটেইনৰ নাগৰিকত্বৰ অধিকাৰী। আলিয়াৰ সৰহভাগ কৰ্ম হিন্দী ছবি জগতত আবদ্ধ। ২০১৯ বৰ্ষৰ সৰ্বাধিক উপাৰ্জনকাৰী অভিনেত্ৰীৰ ভিতৰত অন্যতম আলিয়াই এতিয়ালৈকে চাৰিটা ফিল্মফেয়াৰ বঁটাৰ লগতে অনেক বঁটা-সন্মান আৰু স্বীকৃতি অৰ্জন কৰিছে। ২০১৭ চনত ফৰ্বছ-এছিয়াই যুগুত কৰা 'ফৰ্বছ থাৰ্টি আণ্ডাৰ থাৰ্টি'ৰ তালিকাত আলিয়া অন্তৰ্ভুক্ত হৈছে। ইয়াৰ লগতে ফৰ্বছ-ইণ্ডিয়াৰৰ এশগৰাকী চেলেব্ৰিটিৰ তালিকাতো আলিয়াৰ নাম সংযোজিত হৈছে।\nবলিউডৰ খ্যাত ভাট পৰিয়ালত জন্মগ্ৰহণ কৰা আলিয়াই ছবিনিৰ্মাতা মহেশ ভাট আৰু অভিনেত্ৰী ছনি ৰাজদানৰ জীয়ৰী। ১৯৮৯ চনৰ থ্ৰিলাৰধৰ্মী ছবি 'সংঘৰ্ষ'ত প্ৰথমবাৰৰ বাবে আলিয়াই শিশু শিল্পী ৰূপে ভূমুকি মাৰে। কৰণ জোহৰৰ কিশোৰ-ড্ৰামা 'ষ্টুডেণ্ট অৱ দ্য ইয়েৰ' (২০১২) আছিল আলিয়াই শীৰ্ষ চৰিত্ৰত অভিনয় কৰা প্ৰথমখন ছবি। পৰৱৰ্তী পৰ্যায়ত আলিয়াই ধৰ্মা প্ৰযোজনা গোষ্ঠীৰ উদ্যোগত নিৰ্মিত হোৱা বহুকেইখন ছবি যেনে, 'টু ষ্টেটছ্' (২০১৪), 'হাম্পটি শৰ্মা কি দুলহনীয়া'(২০১৪), 'বদ্ৰীনাথ কি দুলহনীয়া'(২০১৭), 'ডিয়েৰ জিন্দেগী'(২০১৬)ত অভিনয় কৰে। ২০১৪ চনৰ অপহৰণমূলক ড্ৰামা ছবি 'হাইৱে'ৰ বাবে ফিল্মফেয়াৰৰ পৰা সমালোচনাৰ শ্ৰেষ্ঠ অভিনেত্ৰী বঁটা লাভ কৰে। ইয়াৰ লগতে 'উড়তা পঞ্জাব', 'ৰাজী', 'গালী বয়'ৰ বাবে অইন তিনিটা ফিল্মফেয়াৰৰ শ্ৰেষ্ঠ অভিনেত্ৰীৰ বঁটা লাভ কৰে।\nছবিত অভিনয় কৰাৰ উপৰি, আলিয়া ভাটৰ বস্ত্ৰ আৰু হাতমোনাৰ নিজস্ব ব্যৱসায় আছে। সমান্তৰালভাৱে আলিয়াৰ 'CoExist' নামৰ পাৰিপাৰ্শ্বিক উদ্যোগ এটাৰো প্ৰতিষ্ঠাতা। ২০১৭ চনত প্ৰতিষ্ঠিত হোৱা এইটো অনুষ্ঠানে ৰাস্তাত থকা জন্তুৰ কল্যাণৰ হকে কাম কৰি আহিছে। ২০১৪ চনত কণ্ঠদান কৰা 'ছমজাৱা'কে ধৰি আলিয়াই এতিয়ালৈকে ছটাকৈ ছবিৰ গীতত কণ্ঠ নিগৰাইছে।\n১৯৯৩ চনৰ ১৫ মাৰ্চত আলিয়া ভাটৰ জন্ম হৈছিল। জন্মস্থান আছিল বোম্বাই। পিতৃ আছিল বলিউডৰ যশস্বী ছবি-নিৰ্মাতা মহেশ ভাট আৰু মাতৃ আছিল অভিনেত্ৰী ছনি ৰাজদান। পিতৃ হৈছে গুজৰাটী জাত্যাংশৰ আৰু আৰু মাতৃ হৈছে কাশ্মিৰী পণ্ডিত আৰু জাৰ্মান বংশদ্ভূত। আলিয়াই ব্ৰিটেইনৰো নাগৰিকত্ব অৰ্জন কৰিছে। আলিয়াৰ জ্যেষ্ঠ ভগ্নীৰ নাম হৈছে শ্বাহীন। আনহাতে পূজা ভাট আৰু ৰাহুল ভাট হৈছে আলিয়াৰ অৰ্ধ ভাই-ভগ্নী। অভিনেতা ইমৰাণ হাছমী আৰু পৰিচালক মোহিত ছুৰী হৈছে আলিয়াৰ পিতৃসম্বন্ধীয়। পৰিচালক মুকেশ ভাট হৈছে আলিয়াৰ খুড়ায়েক। আলিয়াই যমনাবাই নাৰ্ছি স্কুলৰ পৰা শিক্ষাগ্ৰহণ কৰে।\nতেনেই কম বয়সতে আলিয়াৰ মনত অভিনেত্ৰী হোৱাৰ বাসনা জাগ্ৰত হৈছিল। কিণ্ডাৰগাৰ্টেনত পঢ়ি থকাৰ সময়ত এটা কোৰাছত অভ্যাস কৰি থকাৰ সময়তে আলিয়াৰ প্ৰথমটো উপলব্ধি হৈছিল। পৰৱৰ্তী কালত শ্যামক দাৱৰৰ নৃত্য প্ৰতিষ্ঠানত আলিয়াই নৃত্য-শিক্ষা ল'বলৈ আৰম্ভ কৰিছিল।১৯৯৯ চনত পিতৃৰ দ্বাৰা পৰিচালিত ছবি 'সংঘৰ্ষ'ত মাত্ৰ পাঁচ বছৰ বয়সীয়া আলিয়াই এটি শিশুৰ চৰিত্ৰত অভিনয় কৰে। তেখেতে প্ৰীতি জিণ্টাৰ শৈশৱৰ চৰিত্ৰটো ৰূপায়ণ কৰিছিল। নিজৰ অভিজ্ঞতাৰ বিষয়ে ক'বলৈ গৈ আলিয়াই মন্তব্য কৰে যে, “I don’t remember much of the shoot. I would go to the sets only for the food.”\n২০১২ চনত নিৰ্মিত হোৱা কৰণ জোহৰৰ ছবি 'ষ্টুডেণ্ট অৱ দ্য ইয়েৰ' আছিল আলিয়াৰ প্ৰথমখন ছবি। ছবিখনত আলিয়াই সিদ্ধাৰ্থ মলহোত্ৰা আৰু বৰুণ ধাৱানৰ সৈতে অভিনয় কৰিছিল। ছবিখনৰ বাবে ৫০০ গৰাকী ছোৱালীৰ সৈতে আলিয়াই অডিশ্যন দিছিল আৰু ১৬ কেজি ওজন কমোৱাৰ পাছত আলিয়াক চৰিত্ৰটোৰ বাব নিৰ্বাচিত কৰা হয়।\n↑ 1.0 1.1 Singh, Prashant (3 April 2014). "Alia Bhatt can't vote in 2014, encourages youth to cast their votes". Hindustan Times. http://www.hindustantimes.com/entertainment/alia-bhatt-can-t-vote-in-2014-encourages-youth-to-cast-their-votes/story-O0cEnVn13dMi85tnQIiJmK.html.\n↑ "Alia Bhatt champions the welfare of street cats and dogs". The Times Of India. 25 July 2017. https://timesofindia.indiatimes.com/entertainment/hindi/alia-bhatt-stands-for-welfare-of-street-cats-dogs/articleshow/59752081.cms.\n↑ "Samjhawan (Unplugged by Alia Bhatt) [From "Humpty Sharma Ki Dulhania" - Single"]. iTunes (Apple Inc.).7July 2014. https://itunes.apple.com/in/album/samjhawan-unplugged-by-alia-bhatt-from-humpty-sharma/895407623। আহৰণ কৰা হৈছে:7February 2018.\n↑ Sharma, Sarika (15 March 2014). "Alia Bhatt celebrates birthday shooting for 'Humpty Sharma Ki Dulhania'". The Indian Express. http://indianexpress.com/article/entertainment/bollywood/alia-bhatt-celebrates-birthday-shooting-for-humpty-sharma-ki-dulhania/.\n↑ Saxena, Kashika (11 October 2013). "I am sometimes retarded, sometimes composed: Alia Bhatt". The Times of India. http://timesofindia.indiatimes.com/entertainment/hindi/bollywood/news-interviews/I-am-sometimes-retarded-sometimes-composed-Alia-Bhatt/articleshow/23967163.cms.\n↑ Gupta, Priya (14 January 2013). "I have great reverence for women: Mahesh Bhatt". The Times of India. http://timesofindia.indiatimes.com/entertainment/bollywood/news-interviews/I-have-great-reverence-for-women-Mahesh-Bhatt/articleshow/18006519.cms?referral=PM.\n↑ Varma, Lipika (13 April 2014) (13 April 2014). "State of affairs: Arjun Kapoor and Alia Bhatt". Deccan Chronicle. http://www.deccanchronicle.com/140413/entertainment-bollywood/article/state-affairs-arjun-kapoor-and-alia-bhatt। আহৰণ কৰা হৈছে: 16 April 2014.\n↑ @Soni_Razdan (23 November 2013). "@PoojaB1972 @MaheshNBhatt @AdrianMLevy I'm half Kashmiri Pandit and Half German..also an atheist and have not imposed any faith on my kids". https://twitter.com/Soni_Razdan/status/404503733880385536। আহৰণ কৰা হৈছে: 18 January 2014.\n↑ Shedde, Meenakshi (17 February 2014). "Berlin diary: Alia Bhatt's family connection to the German city". Firstpost. http://www.firstpost.com/bollywood/berlin-diary-alia-bhatts-berlin-connection-even-before-highway-1393603.html। আহৰণ কৰা হৈছে: 8 March 2014.\n↑ Dubey, Bharati (12 February 2014) (12 February 2014). "Alia Bhatt's German roots". Mid-Day. http://www.mid-day.com/articles/alia-bhatts-german-roots/15089076। আহৰণ কৰা হৈছে: 8 March 2014.\n↑ Dutta, Pradeep (30 January 2001). "I'll voice the worries of Kashmiri Pandits'". Indian Express. http://expressindia.indianexpress.com/news/ie/daily/20010130/ian30059.html। আহৰণ কৰা হৈছে: 8 March 2014.\n↑ Sharma, Neha (2 May 2010). "Another Bhatt on the block". Hindustan Times. http://www.hindustantimes.com/news-feed/archives/another-bhatt-on-the-block/article1-538439.aspx। আহৰণ কৰা হৈছে: 29 March 2014.\n↑ Anubha Sawhney (18 January 2003). "The Saraansh of Mahesh Bhatt's life". The Times of India. http://timesofindia.indiatimes.com/city/delhi-times/The-Saraansh-of-Mahesh-Bhatts-life/articleshow/34774326.cms.\n↑ "Alia bhatt lesser Known facts". The Times of India. http://timesofindia.indiatimes.com/entertainment/hindi/bollywood/Alia-Bhatt-Lesser-known-facts/criphotostory/47565521.cms.\n↑ 15.0 15.1 15.2 Upadhyay, Karishma (18 December 2014). "Alia Bhatt: The little old star". Forbes. https://www.forbesindia.com/article/2014-celebrity-100/alia-bhatt-the-little-old-star/39209/1.\n↑ 16.0 16.1 Khilnani, Rohit (17 September 2012). "Alia Bhatt's silver screen debut". Rediff.com. https://www.rediff.com/movies/slide-show/slide-show-1-interview-with-alia-bhatt/20120917.htm#1। আহৰণ কৰা হৈছে: 16 May 2020.\n↑ Joshi, Sonali; Varma, Lipika (28 May 2012). "Alia Bhatt's silver screen debut". India Today. প্ৰকাশক New Delhi. http://indiatoday.intoday.in/story/alia-bhatts-silver-screen-debut/1/197880.html। আহৰণ কৰা হৈছে: 1 August 2012.\n↑ "The new stars of Bollywood". Hindustan Times. 31 December 2010. http://www.hindustantimes.com/Entertainment/Bollywood/The-new-stars-of-Bollywood/Article1-644946.aspx। আহৰণ কৰা হৈছে: 27 September 2012.\nৱিকিমিডিয়া কমন্সত আলিয়া ভাট সম্পৰ্কীয় মিডিয়া ফাইল আছে।\nটুইটাৰত আলিয়া ভাট\nইনষ্টাগ্ৰামত আলিয়া ভাট\nআলিয়া ভাট সম্পৰ্কে ইণ্টাৰনেট মুভি ডাটাবেছত থকা তথ্য।\n"https://as.wikipedia.org/w/index.php?title=আলিয়া_ভাট&oldid=294107"ৰ পৰা অনা হৈছে


কোকৰাঝাৰ জিলা - অসমীয়া ৱিকিপিডিয়া\n(Kokrajhar districtৰ পৰা পুনঃনিৰ্দেশিত)\nঅসমত কোকৰাঝাৰৰ অৱস্থান\n3,129 বৰ্গ কি.মি. (1 বৰ্গ মিটাৰ)\n280 /km2 (730 /sq mi)\n[kokrajhar.gov.in আনুষ্ঠানিক ৱেবছাইট]\nএই প্ৰবন্ধটো কোকৰাঝাৰ জিলাখনৰ বিষয়ে। একে নামৰ নগৰৰ বাবে কোকৰাঝাৰ চাওক।\nকোকৰাঝাৰ জিলা (ইংৰাজী: Kokrajhar district) ভাৰতৰ অংগৰাজ্য অসমৰ ২৭ খন জিলাৰ ভিতৰত এখন। ই উত্তৰ-পূৰ্বাঞ্চলৰ বাবে ই এক প্ৰৱেশদ্বাৰ স্বৰূপ। ২০০৩ চনত Bodoland Territorial Areas District চমুকৈ বি টি এ ডি ৰ মূল কাৰ্য্যালয় বা বিটিচি সঢিবালয় কোকৰাঝাৰ জিলাতে অৱস্থিত।\n1 ভৌগোলিক বৰ্ণনা\n5.1 বিমান বন্দৰ\n5.2 ৰেল ষ্টেচন\n6 অৰ্থনৈতিক ব্যৱস্থা\n8 বৰ্তমানৰ ৰাজনৈতিক অৱস্থা\nভৌগোলিক বৰ্ণনা[সম্পাদনা কৰক]\nকোকৰাঝাৰ জিলা ব্ৰহ্মপুত্ৰৰ উত্তৰ পাৰত অৱস্থিত এখন জিলা। কোকৰাঝাৰ জিলাৰ ভৌগোলিক অৱস্থান ৮৯ ডিগ্ৰী ৪৬ মিনিটৰ পৰা ৯০ ডিগ্ৰী ৩৮ মিনিট দ্ৰাঘিমাংশলৈ আৰু ২৬ ডিগ্ৰী ১৯ মিনিটৰ পৰা ২৬ ডিগ্ৰী ৫৪ মিনিট অক্ষাংশলৈ বিস্তৃত। কোকৰাঝাৰ জিলাৰ উত্তৰে ভূটান, পূবে বঙাইগাঁও জিলা, পশ্চিমে পশ্চিম বংগ ৰাজ্য, দক্ষিণে ধুবুৰী জিলা অৱস্থিত। কোকৰাঝাৰ জিলাৰ মাটিকালি ৩১৬৯ বৰ্গ কিলোমিটাৰ।\nকেইখনমান উল্লেখযোগ্য নৈ-উপনৈ হৈছে: মানাহ, আই, চম্পাৱতী, সৰলভঙা, সোণকোষ় গৌৰাং হেল লঙা ইত্যাদি।\nকোকৰাঝাৰ পূৰ্বতে অবিভ্ক্ত গোৱালপাৰা জিলাৰ এক অংশহে আছিল। ১৯৫৬ চনলৈকে, এটা সৰু ৰেল ষ্টেচনৰ সৈতে ই এখন সৰু গাঁৱহে আছিল। ১৯৫৭ চনত, সেই সময়ৰ অসমৰ মুখ্য মন্ত্ৰী বিমলা প্ৰসাদ চলিহাদেৱে ধুবুৰী মহকুমাৰ উত্তৰ ভাগৰ এক অংশ আৰু গোৱালপাৰা জিলাৰ কিছু অংশ লৈ এটা নতুন মহকুমাৰ সৃষ্টি কৰিছিল। এই নতুন মহকুমাটোক কোকৰাঝাৰ মহকুমা বোলা হৈছিল। গোৱালপাৰা জিলাখন্ এনেদৰে তিনিটাকৈ মহকুমাত ভাগ কৰা হৈছিল। বিজনী, ছিডলী, ছিৰাং, ৰিপু আৰু গোমা অঞ্চলৰ সৈতে সেই সময়ৰ কোকৰাঝাৰ মহকুমাৰ মুঠ মাটিকালি আছিল ৪০৬৫.৮৮ বৰ্গ কিঃমিঃ(১৫৬৯.৯ বৰ্গ মাইল)।\n১৯৮৩ চনৰ ১ জুলাইত, কোকৰাঝাৰ চহৰক জিলাখনৰ সদৰ কোকৰাঝাৰ মহকুমাটো কোকৰাঝাৰ জিলালৈ উন্নীত হয়। কোকৰাঝাৰ চহৰক জিলাখনৰ সদৰ বনোৱা হয়। নতুন জিলাখনত চাৰিটাকৈ পুলিছ থানা আছিল: বিজনী, ছিডলী, কোকৰাঝাৰ আৰু গোসাঁইগাঁও। জিলাখন পূবে মানাহ নদীৰপৰা পশ্চিমে সোণকোষলৈকে বিস্তৃত আছিল।\nকোকৰাঝাৰ জিলাত অৱস্থিত এটি ব্ৰহ্ম ধৰ্মৰ মন্দিৰ\nকোকৰাঝাৰ জিলাক তিনিটা মহকুমাত ভাগ কৰা হৈছে। সেই তিনিটা হ’ল: কোকৰাঝাৰ, গোঁসাইগাঁও আৰু পৰ্বতঝোৰা। গঙেয়া নদীখনে ("টিপকাই" নামে পৰিচিত) জিলাখনৰ দক্ষিণ অংশত জিলাখনক দুটা ভাগত ভাগ কৰিছে।\nকোকৰাঝাৰ জিলাৰ সমতল আৰু ভূটানৰ পাৰ্বত্য অঞ্চলৰ লোকসকলৰ জীৱনৰ মাজত এক জটিল সম্পৰ্কই গঢ় লৈ উঠিছে। ইয়াত লোকসকলে বেপাৰ বাণিজ্য আৰু ভ্ৰমণৰ কাৰণে কোনো অসুবিধা অবিহনে আন্তঃৰাষ্ট্ৰীয় সীমান্ত পাৰ হয়।\nকোকৰাঝাৰ জিলাৰ মুঠ জনসংখ্যাৰ অধিকাংশই বড়ো সম্প্ৰদায়ৰ লোক। ইয়াৰ উপৰিও বহুল সংখ্যাত [কোচ-ৰাজবংশী]নাথযোগী দেশী মুছল মান আৰু চাওতাল লোকো আছে।\nগুৱাহাটীৰপৰা প্ৰায় ২১২ কিঃমিঃ দূৰত্বত কোকৰাঝাৰ জিলা অৱস্থিত। ইয়াৰপৰা জিলাখনলৈ যাবলৈ প্ৰায় তিনি ঘণ্টা সময় লাগে। গুৱাহাটী আন্তঃৰাজ্যিক বাছ আস্থানৰ পৰা জিলাখনলৈ দৈনিক বাছ চলাচল কৰে।\nবিমান বন্দৰ[সম্পাদনা কৰক]\nকোকৰাঝাৰত কোনো বিমান বন্দৰ নাই। ইয়াৰ নিকটতম বিমান বন্দৰ হৈছে গুৱাহাটীৰ লোকপ্ৰিয় গোপীনাথ বৰদলৈ আন্তঃৰাষ্ট্ৰীয় বিমান বন্দৰ। ইয়াৰ পৰা বাছ আৰু টেক্সীৰ দ্বাৰা কোকৰাঝাৰলৈ যোৱাৰ সু-ব্যৱস্থা আছে।\nৰেল ষ্টেচন[সম্পাদনা কৰক]\nকোকৰাঝাৰ ষ্টেচন হৈছে উত্তৰ-পূব সীমান্ত ৰেলৱেৰ প্ৰৱেশদ্বাৰ। গুৱাহাটী আৰু কোকৰাঝাৰৰ মাজত দৈনিক যাত্ৰীবাহী ৰেল চলাচল কৰে। ৰেলৰ দ্বাৰাও জিলাখনলৈ যোৱাৰ সু-ব্যৱস্থা আছে।\nজিলাখনৰ এখন শস্যৰ পথাৰ\nজিলাখনৰ অৰ্থনৈতিক ব্যৱস্থা মূলতঃ কৃষিৰ ওপৰতে নিৰ্ভৰশীল। ইয়াৰ প্ৰায় ৮০% লোক কৃষিকৰ্মৰ লগত জড়িত হৈ আছে। জিলাখনৰ মুঠ মাটিকালিৰ প্ৰায় শতকৰা ২৫ভাগেই হৈছে কৃষিভূমি।\nউল্লেখযোগ্য শিক্ষানুষ্ঠান কেইখনমানৰ নাম হৈছে:\nকেন্দ্ৰীয় প্ৰযুক্তিবিদ্যা প্ৰতিষ্ঠান\nকোকৰাঝাৰ গভ: কলেজ\nকমাৰ্চ কলেজ, কোকৰাঝাৰ\nবিজ্ঞান মহাবিদ্যালয়, কোকৰাঝাৰ\nবুনিয়াদী প্ৰশিক্ষন কেন্দ্ৰ\nসংগীত আৰু চাৰু-কাৰু কলা মহাবিদ্যালয়\nআই টি আই (ধাউলীগূৰী )\nবৰ্তমানৰ ৰাজনৈতিক অৱস্থা[সম্পাদনা কৰক]\nঅসমৰ ভৈয়াম জনজাতি সকলে স্বায়ত্ব শাসিত দাবীৰ প্ৰভাৱ জিলাখনৰ বড়ো লোকসকলৰ মাজতো ইয়াৰ পৰে। প্ৰথমতে "ভৈয়াম জনজাতি পৰিষদ"ৰ নেতৃত্বত ব্ৰহ্মপুত্ৰৰ উত্তৰপাৰে বসবাস কৰা ভৈয়াম জনজাতি সকলৰ কাৰণে সুকীয়াকৈ উদয়াচল ৰাজ্যৰ দাবী কৰিছিল। পাছত, "সদৌ বড়ো ছাত্ৰ সন্থা"ৰ নেতৃত্বত এখন সুকীয়া "বড়োলেণ্ড"ৰ দাবীত আন্দোলন আৰম্ভ কৰিছিল। এই আন্দোলনে ১৯৮৫ চনৰপৰা ১৯৯২ চনলৈ হিংসাত্মক ঘটনাৰ ৰূপ লোৱাত অসম চৰকাৰে "সদৌ বড়ো ছাত্ৰ সন্থা"ৰ লগত হোৱা এক চুক্তি কৰিছিল। ইয়াৰ ফলতহে এই আন্দোলনৰ শাম কাটে। সৰ্বশেষত, ২০০৩ চনৰ ১০ ফেব্ৰুৱাৰী তাৰিখে "বড়োলেণ্ড সন্ধি"ত অসম চৰকাৰে স্বাক্ষৰ কৰাত "বড়োলেণ্ড স্বায়ত্ব শাষিত পৰিষদ" গঠন হৈছিল। \n↑ 1.0 1.1 1.2 1.3 1.4 "census Kokrajhar". censusindia.co.in. http://www.census2011.co.in/census/district/159-kokrajhar.html। আহৰণ কৰা হৈছে: March 18, 2017.\n↑ 2.0 2.1 "কোকৰাঝাৰ জিলাৰ তথ্য". http://www.assaminfo.com/districts/17/kokrajhar.htm। আহৰণ কৰা হৈছে: June 27, 2012.\nকোকৰাঝাৰ জিলাৰ চৰকাৰী ৱেবছাইট\nজলপাইগুৰি জিলা, পশ্চিমবঙ্গ চিৰাং জিলা\nকোচবিহাৰ জিলা, পশ্চিমবঙ্গ ধুবুৰী জিলা বঙাইগাঁও জিলা\nস্থানাংক: 26°24′00″N 90°16′12″E / 26.4°N 90.27°E / 26.4; 90.27\n"https://as.wikipedia.org/w/index.php?title=কোকৰাঝাৰ_জিলা&oldid=176346"ৰ পৰা সংকলিত\nএই পৃষ্ঠাখন শেষবাৰৰ বাবে শুধৰোৱা হৈছিল 1 March 2018ৰ 03:20 বজাত


সেউজীয়া অৰ্থনীতি কিমান সেউজীয়া?৷৷ ইন্দ্ৰজিৎ বৰা৷৷ - বৌদ্ধিক বিচাৰ\nচ’ৰাঘৰ / প্ৰকৃতি / সেউজীয়া অৰ্থনীতি কিমান সেউজীয়া?৷৷ ইন্দ্ৰজিৎ বৰা৷৷\nজুন 6, 2018\tপ্ৰকৃতি, সমকাল মন্তব্য কৰক 120 দৰ্শন\nপৰিৱেশ বিজ্ঞানৰ অগ্ৰগতিয়ে বিশ্ব পৰিৱেশ দিৱসৰ আনুষ্ঠানিকতাকেই প্ৰত্যাহ্বান জনাব পাৰে নেকি? বিজ্ঞান আৰু প্ৰযুক্তিগত ক্ষমতাৰ সম্প্ৰসাৰণ আৰু পৰিৱেশ সঞ্চালনৰ মাপকাঠি উন্নিতকৰণৰ কোনো গত্যন্তৰ নাই। পৰিবেশ বিজ্ঞান নতুবা জলবায়ুৰ পৰিৱৰ্তনৰ ক্ষেত্ৰত প্ৰতিষ্ঠিত জ্ঞানৰ সহায়ত এক কাৰ্যকৰী মাপকাঠিৰ ভিত্তিত মানৱ প্ৰযুক্তিৰ পৰিৱেশৰ ওপৰত থকা প্ৰভাৱ নিৰ্ধাৰণ (Environmental Impact Assessment) কৰা হয়। গতিকে সঠিক মাপকাঠি আৰু দক্ষ পৰিৱেশ প্ৰশাসন দুয়োটাই অনিবাৰ্য৷ চিন্তনীয় যে এই প্ৰশাসনিক গতানুগতিকতাই বান্ধি ৰখা পৰিধিৰ ভিতৰত পৰিৱেশকেন্দ্ৰিক বাহ্যিকতাৰ প্ৰত্যাহ্বান প্ৰায় অসাধ্য হৈ পৰে৷ আজি ক্ষয়িষ্ণু সম্পদৰ ব্যৱহাৰৰ পটভূমিতেই মানৱতাৰ সন্মুখত প্ৰমূল্য, অগ্ৰাধিকাৰ, দক্ষতা, সমতা আদি ঐতিহাসিক প্রশ্নবোৰ আহি পৰিছে৷\nমানৱ প্ৰতিষ্ঠিত ব্যবস্থাই মানৱতাকেই বহিৰাগতলৈ প্ৰত্যাৱৰ্তন কৰিব পাৰে নেকি? উল্লেখযোগ্য যে পৰিৱেশকেন্দ্ৰিক বাহ্যিকতাবোৰ মানৱ নিৰ্মিত ব্যৱস্থাৰ সৰলীকৰণ তথা সূষমভাবে সাঙুৰি লোৱাৰ ক্ষেত্ৰত থকা ব্যর্থতাৰ সৃষ্টি৷ এই পটভূমিত বহনীয়তাৰ প্ৰতি জাগৰণ হ’ল এই আধুনিক মানৱীয় ব্যৱস্থাবোৰৰ পার্শ্বপ্রতিক্রিয়াবোৰ অতিক্রম কৰাৰ সংকল্প৷ প্ৰশ্ন হয়, তথাকথিত পাশ্চাত্যৰ উন্নত দেশবোৰ বহনক্ষম বিকাশৰ পথ প্ৰদৰ্শক হ’ব পাৰে নেকি ? প্রকৃতপক্ষে, এই দেশবোৰ ঐতিহাসিকভাৱে পৃথিৱীৰ কিছু বিশেষাধিকাৰপ্ৰাপ্ত ৰম্যভূমি যি মানৱীয় বাহ্যিকতাৰ নিৰ্মাণকেন্দ্ৰলৈ ৰূপান্তৰ হয়। আনুষ্ঠানিকভাৱে বহনক্ষম মানৱ উন্নয়ন পুঁজিৰ সৰবৰাহৰ উৎকৃষ্ট সঞ্চালন, সমষ্টিগত অৰ্থনীতিৰ নিয়ন্ত্ৰণ তথা জাতীয় আৰু বিশ্বস্তৰীয় পৰিকল্পনাৰ মাজত সৌহাৰ্দ আৰু উচিত ব্যবস্থাপনাৰ ওপৰত বৃহৎ পৰিমাণে নির্ভৰ কৰে। এই প্রক্রিয়াত, জাতিসঙ্ঘৰ পৰিৱেশ যোজনাৰ (United Nations Environment Plan) দ্বাৰা সংজ্ঞায়িত ”সেউজীয়া অর্থনীতি”ৰ মাজত সামাজিকতা, সমতা আৰু উন্নয়নৰ দিশবোৰ অন্তৰ্নিহিত হৈ আছে আৰু অৰ্থায়নেৰে ভৱিষ্যত প্রযুক্তি বিকাশৰ পৰিকল্পনা অন্তৰ্ভুক্ত কৰা হৈছে। এই ক্ষেত্ৰত তাৎকালীনভাৱে বিশেষকৈ উন্নয়নশীল দেশবিলাকৰ অর্থনীতিক পৰিৱেশগতভাবে অধিক বন্ধুত্বপূর্ণ কৰি তোলাৰ ক্ষেত্ৰত প্ৰত্যাহ্বান আহি পৰিছে। সেয়ে, ”সেউজীয়া অর্থনীতি” এটা বহুপাক্ষিক আলোচনাৰ প্রক্রিয়া যি এতিয়াও সম্পূর্ণৰূপে এক নিখুঁত কৰ্মসূচী, বিশ্বস্তৰীয় ঐক্যমত নতুবা চুক্তিলৈ ৰূপান্তৰ হোৱা নাই।\nএইখিনিতে বহনীয়তাৰ সৈতে ভৌতিক বিজ্ঞানৰ যোগসূত্ৰ বিচাৰি চোৱা যাওঁক । তাপগতি বিজ্ঞানৰ প্রথম সূত্ৰৰ ওপৰত প্ৰতিষ্ঠিত শাস্ত্রীয় অর্থনীতিৰ সীমাবদ্ধতাই হ’ল বহনীয়তাৰ পটভূমি । তাপগতি বিজ্ঞানৰ দ্বিতীয় সূত্ৰই এনট্রপিৰ (Entropy) ধাৰণা দিয়ে আৰু অপৰিবর্তনীয় প্রক্রিয়াক (Irreversible Process) সংজ্ঞায়িত কৰে । এই অপৰিবর্তনীয় প্রক্রিয়াবোৰেই সম্পদৰ অৱক্ষয় আৰু জলবায়ু পৰিবর্তনৰ মূল । মানৱ উন্নয়নৰ এই দিশত পদক্ষেপ আৰু তাৰ দীৰ্ঘকালীন প্ৰভাৱবোৰৰ ওপৰত বিতৰ্ক আহি পৰে। তেনেকৈ অভিযোজনৰ (Adaptability) ক্ষেত্ৰত লব লগা মানৱীয় পদক্ষেপবোৰো বহনক্ষম বিকাশৰ পৰিকল্পনাৰ অংশ। প্ৰশ্ন হয়, নিম্ন শক্তিৰ উৎপাদন-বিনিয়োগ অনুপাত সূচকযুক্ত (Energy Return On Energy Invested) পুনর্নবীকৰণযোগ্য শক্তিৰ (Renewable Energy) উৎসবোৰৰ বৰ্ধিত ব্যৱহাৰে ক্ষয়িষ্ণু জীবাশ্মৰ ইন্ধনবোৰ (Non-renewable Fossil Fuels) সংৰক্ষণ কৰিবনে ? শক্তি দক্ষতাৰ অভিযানবিলাকৰ (Energy Efficiency Drives) বাবে প্ৰয়োজনীয় পুঁজিৰ বিনিয়োগৰ ক্ষেত্ৰতো শক্তি প্ৰাবল্যতাৰ প্ৰশ্নটো আহিব। তেনেহলে, স্কেন্ডিনেভিয়ান দেশবিলাকৰ পৰা আমাৰ কিবা গ্ৰহনযোগ্য আছেনে ? নিজ দেশক উদ্যোগিক উৎপাদনৰ পৰা মুক্ত কৰি কেৱলমাত্ৰ তৃতীয় সেৱা খণ্ডৰ সম্প্ৰসাৰণ কৰি পৰিৱেশগত বাহ্যিকতাক অন্য দেশলৈ স্থানান্তৰিত কৰিব পাৰি । অন্য দেশত উৎপাদিত উইন্ডমিল আৰু চ’লাৰ পেনেল আমদানি কৰি নিজ দেশত ব্যৱহাৰ কৰিব পাৰি। কিন্তু অন্য দেশত হ’লেও জীবাশ্মৰ ইন্ধনবোৰ নোহোৱাকৈ আমি উইন্ডমিল উৎপাদন কৰিব পাৰিমনে ? তেন্তে অর্থনৈতিক বিকাশৰ হাৰ বজাই ৰাখিবলৈ প্ৰয়োজনীয় হৈ উঠা বৰ্ধিত শক্তিৰ চাহিদা পূৰণ কৰাৰ বাবে ৰাজস্বভাৱে আৰ্থিক ৰেহাইপ্ৰাপ্ত পুনর্নবীকৰণযোগ্য শক্তি উৎপাদনত বিশ্বব্যাপী জীবাশ্মৰ ইন্ধনবোৰৰ ব্যৱহাৰ অধিক নহ’বনে? তেনেহ’লে এয়া বিশ্বস্তৰৰ নে কেৱল ক্ষেত্ৰবিশেষৰ “সেউজীয়া অৰ্থনীতি”?\nমূল প্ৰত্যাহ্বান হ’ল সমষ্টিগত অৰ্থনীতিৰ পৰিধি তথা বর্তমান আৰু ভবিষ্যতৰ কল্যাণৰ মাজত ভাৰসাম্যশীলতা বজাই ৰখাৰ ক্ষেত্ৰত এনট্রপিৰ সীমাবদ্ধতা নিৰূপণ আৰু তাৰ প্ৰতিকাৰ । অৰ্থনীতিৰ তৃতীয়াকৰণ বৃহৎ উৎপাদনৰ ক্ষেত্ৰত থকা অৰ্থনৈতিক মুনফাৰ ওপৰতেই প্ৰতিষ্ঠিত আৰু ই আচলতে অর্থনীতিৰ বস্তুগত সমৃদ্ধিৰেই পৰোক্ষ সূচক । সেয়ে প্ৰকৃততে তৃতীয় খণ্ডৰ ঐতিহাসিক বিকাশে ক্ষেত্ৰ বিশেষে প্ৰতি উৎপাদন এককৰ শক্তিৰ ব্যৱহাৰ হ্ৰাস কৰিলেও সামগ্ৰিকভাৱে জনমূৰী শক্তিৰ ব্যৱহাৰ হ্ৰাস কৰিব পাৰিবনে ? ৰাজহুৱা পুঁজিৰ সহায়ত শক্তিৰ বৰ্ধিত চাহিদা পূৰণৰ বাবে নিম্নমানৰ শক্তিৰ উৎপাদন-বিনিয়োগৰ অনুপাত থকা শক্তি সম্পদৰ ক্রমবর্ধমান ব্যবহাৰে ক্ষয়িষ্ণু সম্পদসমূহৰ দ্রুত অৱক্ষয় ঘটাব পাৰে ৷ ফলস্বৰূপে অৰ্থনীতিত বিনিয়োগক্ষম শক্তিৰ (Discretionary Energy) পৰিমান হ্ৰাস পোৱাৰ লগে লগে দীৰ্ঘকালীন ভাৱে অর্থনৈতিক অৱনতি ঘটিব পাৰে নেকি? এইখিনিতে, মানৱ উন্নয়নৰ অধিকাৰ অৱশ্যেই পূৰণ কৰা উচিত যাতে বর্তমান আৰু ভবিষ্যত প্রজন্মৰ উন্নয়নমূলক আৰু পৰিবেশগত প্ৰয়োজনীয়তাক সমানে গুৰুত্ব দিয়া হয় । সেউজীয়া অর্থনীতিৰ ভিত্তি হিচাবে পৰিবেশৰ সুৰক্ষা আৰু উন্নয়ন দুয়োটাই অপৰিহার্য হোৱা উচিত ৷ এই পৰিবেশ আৰু উন্নয়ন দুয়োটা দিশক সন্মিলিত কৰিব পাৰিব এক সামগ্ৰিক নীতি আৰু কাৰ্যসূচীয়েহে । অৱশ্যে সমৃদ্ধিৰ সীমা (Limits to Growth) আৰু শিখৰ পেট্ৰোলিয়ামৰ (Peak Oil) দৰে তত্বই সৃষ্টি কৰা আশংকাই ইতিমধ্যে বিদ্যয়তনিক ক্ষেত্ৰবোৰ দখল কৰিছে ।\nগতিকে বিকল্প শক্তি সম্পদ আৰু শক্তি দক্ষতা দুটি সুস্পষ্ট পদক্ষেপ কিন্তু দুয়োটাৰে সুস্পষ্ট সীমাবদ্ধতাও আছে । বিকল্প শক্তি সম্পদৰ গুণগত মান, তীব্রতা আৰু শক্তিৰ উৎপাদন আৰু বিনিয়োগৰ অনুপাত সূচক খুব কম আৰু সেয়ে ইয়াৰ ওপৰত নিৰ্ভৰশীল মানে হ’ল কম বিনিয়োগক্ষম শক্তি । অন্যহাতেদি, শক্তি দক্ষতাৰ অভিযানো এক বিতৰ্কিত প্ৰশ্ন কিয়নো ব্যৱহাৰৰ ক্ষেত্ৰত হোৱা সঞ্চয়ে পুঁজি বিনিয়োগক পৰিশোধ কৰিব পাৰিবনে, কাৰণ এই বিনিয়োগ সদায় শক্তি প্ৰধান। তেন্তে সেউজীয়া ৰাশিৰ বিনিয়োগ মানেই পদ্ধতিগত অৱনমিত বিকাশৰ পথ গ্রহন নেকি? কিয়নো ৰাজস্ব উপাদান অবিহনে এই সেউজীয়া ৰাশি আর্থিকভাবে সম্ভৱপৰ নহয় । প্ৰাসঙ্গিক প্ৰশ্নটো হ’ল সেউজীয়া লেবেলবোৰ ব্যয়বহুল কিয়, অৰ্থাৎ আজি সেউজীয়া হ’বলৈ আমাক অতিৰিক্ত পুঁজিৰ কিয় প্ৰয়োজন ?\nসেউজীয়া অর্থনীতি আচলতে এক ৰেহাই হাৰৰ (Discount Rate) ওপৰত প্ৰতিষ্ঠিত যি ভবিষ্যত প্রজন্মৰ কল্যাণৰ স্বাৰ্থত ভবিষ্যতৰ অর্থনৈতিক কার্যক্রমৰ ওপৰত বিৰূপ প্রভাৱ নপৰাকৈ পৰিৱেশগত ক্ষতিৰ প্ৰতিৰোধৰ বাবে লোৱা বৰ্তমানৰ অর্থনৈতিক সিদ্ধান্তৰ মূল্যাঙ্কন কৰে। এই ক্ষেত্ৰত প্ৰজন্মবিলাকৰ পূর্ণ সমতাৰ বাবে প্রযুক্তিগত পৰিবর্তনৰ প্রত্যাশিত হাৰৰ সমতুল্য এক ৰেহাই হাৰৰ ব্যৱহাৰ হয়তো যুক্তিযুক্ত। জাতিসঙ্ঘৰ পৰিৱেশ যোজনাৰ কৰ্তৃত্বত সেউজীয়া আৰ্থনৈতিক প্রতিবেদনত (Green Economic Report) প্ৰকাশ কৰা মতে সেউজীয়া অর্থনীতিৰ ক্ষেত্ৰত বিনিয়োগৰ পুনর্নির্ধাৰণৰ আঁচনিৰ অধীনত প্ৰাকৃতিক পুনর্নবীকৰণযোগ্য শক্তি ব্যৱহাৰৰ বাবে কিছু বছৰ অর্থনৈতিক বিকাশৰ হাৰ হ্ৰাস পাব, কিন্তু দীৰ্ঘকালীনভাৱে দ্রুত অর্থনৈতিক বিকাশৰ সম্ভাৱনা আছে ।\nপৰিবেশগত মানৰ ওপৰত বৰ্ধিত মানৱ সাম্ৰাজ্যৰ দীৰ্ঘদিনীয়া প্রভাৱ সুপ্রতিষ্ঠিত। পৰিবেশগত সমস্যাবোৰৰ ক্ষেত্ৰত বিকাশৰ সীমাবোৰ প্ৰায়ে উনুকিওৱা হয়। সেয়ে বহনক্ষম বিকাশৰ অৰ্থায়ন তেতিয়াহে সম্ভৱ হব যেতিয়া মানৱ সাম্ৰাজ্যৰ সম্প্রসাৰণত অহা সীমাবদ্ধতাৰ কোনো কাৰ্যকৰী বিকল্প থাকিব। সেয়ে বহনীয়তাৰ প্ৰশ্ন হৈছে এটা ঐতিহাসিক প্ৰশ্ন যি কেৱল এক বিনিয়োগৰ ক্ষেত্ৰ আৰু তাৰ অৰ্থায়নতেই সীমাবদ্ধ নহয় ।\nপূৰ্বৱৰ্তী লেখা হিন্দুত্ববাদীৰ অহৈতুকী প্ৰীতি৷৷ জিতেন বেজবৰুৱা৷৷\nপৰৱৰ্তী লেখা এলপ্ৰাজোলাম৷৷ মমিন বৰা৷৷


Village Bans Ginger-Garlic: এখন গাঁও আছে, ইয়াত নহৰু-পিঁয়াজ নিষিদ্ধ ! ভুলতো কোনেও ক্ৰয় নকৰে নহৰু-পিঁয়াজ ...– News18 assam\nএখন গাঁও আছে, ইয়াত নহৰু-পিঁয়াজ নিষিদ্ধ ! ভুলতো কোনেও ক্ৰয় নকৰে নহৰু-পিঁয়াজ ...\nVillage Bans Ginger-Garlic: এই গাওঁখনৰ নাম ত্ৰিলোকী বিঘা। এই গাওঁখনত, যোৱা কেইবা দশক ধৰি, কোনেও নহৰু, পিঁয়াজ স্পৰ্শ কৰা নাই।\nভাৰতৰ বেছিভাগ ঘৰত, পিয়াজ আৰু নহৰু খোৱা হয়। খাদ্য পৰীক্ষা বৃদ্ধিত এই দুটা বস্তুৱে অতি গুৰুত্বপূৰ্ণ ভূমিকা পালন কৰে। কেৱল তেওঁলোকৰ পৰা খোৱাৰ পৰীক্ষাই বৃদ্ধি নহয়, কিন্তু সেইবোৰ স্বাস্থ্যৰ বাবে যথেষ্ট ভাল (Benefits Of Ginger-Garlic) বুলিও গণ্য কৰা হয়। কিন্তু আপুনি জানেনে যে ভাৰতত এখন গাওঁ আছে য'ত পিঁয়াজ আৰু নহৰু নিষিদ্ধ? গাওঁখন বিহাৰৰ জেহানাবাদৰ জিলাখনৰ পৰা প্ৰায় ৩০ কিলোমিটাৰ দূৰত।\nএই গাওঁখনৰ নাম ত্ৰিলোকী বিঘা। এই গাওঁখনত, যোৱা কেইবা দশক ধৰি, কোনেও নহৰু, পিঁয়াজ স্পৰ্শ কৰা নাই। ইয়াত কেৱল এই দুটা কথা কোৱাৰ ওপৰত নিষেধাজ্ঞা নাই, কিন্তু কোনেও ইয়াক ক্ৰয় কৰি ঘৰলৈ অনা নাই। এই গাওঁখনৰ মানুহে কয় যে তেওঁলোকৰ পূৰ্বপুৰুষসকলেও পিঁয়াজ আৰু নহৰু খোৱা নাছিল। এনে পৰিস্থিতিত, তেওঁলোকে আৰু এই পৰম্পৰা ভংগ কৰিব নোৱাৰে।\nএই গাওঁখনৰ মানুহে কৈছে যে তেওঁলোকৰ মুখ্য কাৰণ হৈছে পিঁয়াজ-নহৰু নাখোৱা, এই গাওঁখনত এটা মন্দিৰ আছে, যাক ঠাকুৰবাৰী বুলি কোৱা হয়। এই মন্দিৰৰ দেৱতাসকলৰ অভিশাপৰ বাবে, তেওঁলোকে পিঁয়াজ-নহৰু খাব নালাগে। গাওঁখনত বাস কৰা এগৰাকী মহিলাৰ মতে, বহু বছৰ আগতে, এটা পৰিয়ালে এই পৰম্পৰা ভংগ কৰিবলৈ চেষ্টা কৰিছিল, যাৰ ফলত তেওঁৰ ঘৰত বহুতো দুৰ্ঘটনা সংঘটিত হৈছিল। তেতিয়াৰ পৰা, ইয়াত কোনেও এনে ভুল কৰা নাই।\nগাঁৱত নহৰু-পিঁয়াজ নিষিদ্ধ\nমানুহে আনকি ক্ৰয় নকৰে। গাঁৱৰ মুৰব্বীয়ে কৈছিল যে তেওঁৰ গাঁৱত প্ৰায় ৩০ ৰ পৰা ৩৫ ঘৰ মানুহ আছে। কিন্তু কোনেও তেওঁলোকৰ ঘৰৰ খাদ্যত নহৰু পিঁয়াজ মিহলি নকৰে। ইয়াক আনকি ক্ৰয় কৰা নহয় আৰু ঘৰলৈ অনা নহয়। বহুতে ইয়াক অন্ধবিশ্বাস বুলি গণ্য কৰে, কিন্তু বহুতে ইয়াক বিশ্বাস বুলি কয়। এই গাওঁখনত, কেৱল নহৰু, পিঁয়াজ নহয়, মাংস আৰু সুৰাও নিষিদ্ধ। যেতিয়া বহুলোকে এই গাওঁখনৰ অনন্য কথাটো জানিব পাৰিছিল, তেওঁলোকে কৈছিল যে পিঁয়াজৰ বৰ্ধিত মূল্যই এই গাওঁখনৰ লোকসকলৰ ওপৰত কোনো প্ৰভাৱ পেলাব নোৱাৰে।


মূল নাটক : বক্স এণ্ড কক্স,লেখক : জন মেডিচন মৰ্টন-ভাৱানুবাদ : যোগেশ ভট্টাচাৰ্য্য – ফটাঢোল\nDecember 1, 2020 অনুবাদ\tOne comment\nমূল নাটক : বক্স এণ্ড কক্স,লেখক : জন মেডিচন মৰ্টন-ভাৱানুবাদ : যোগেশ ভট্টাচাৰ্য্য\nজন বক্স : এজন চপাশাল কৰ্মী\nজেমচ কক্স : এজন টুপী ব্যৱসায়ী\nমিচেচ বাউন্সাৰ : ভাৰাঘৰৰ মালিকনী\nএটা আটোমটোকাৰীকৈ সজাই থোৱা কোঠালি। সোঁ-মাজত এখন পুৰণি আৰ্হিৰ বিছনা চাৰিওফালৰপৰা পৰ্দাৰে ঢাকি ৰখা দেখা গৈছে। কোঠালিৰ বাওঁফালে এখন দুৱাৰ দেখা গৈছে। দুৱাৰৰ কাষত এটা আলমাৰি আৰু এটা ড্ৰয়াৰ লগোৱা বাকচ আছে। কোঠালিৰ পিছফালৰ দেৱালখনৰ ঠিক সোঁঁ-মাজত এখন খিৰিকী আছে। কোঠালিৰ সোঁফালে আৰু এটা আলমাৰি দেখা গৈছে। আলমাৰিটোৰ কাষত এটা পকী জুহাল আৰু তাৰ ওপৰত খোৱা বস্তু গৰম কৰিব পৰাকৈ ব্যৱস্থা কৰা আছে। কোঠালিটোৰ এচুকত এখন টেবুল, দুখন চকী আৰু কিছুমান সাধাৰণ আচবাব আছে।\nকামলৈ ওলাই যাবলৈ সাজ-পাৰ পৰিধান কৰি হাতত সৰু আইনা এখন লৈ নিজৰ চুটি চুলিখিনি চাই মিষ্টাৰ কক্সে নিজকে নিজে কিবা কৈ আছে৷\nকক্স : মই আৰু চুলি নকটাওঁ কেতিয়াও। মূৰ্খ নাপিতটোৱে ইমান চুটিকৈ চুলি কাটি দিছে যেন মই মিলিটেৰী ট্ৰেইনিংৰ বাবেহে যাবলৈ ওলাইছোঁ। তাক অলপ কাটিবলৈ কৈছিলোঁ। সি মূৰ্খই আকৌ অলপ ৰাখি বাকীখিনি কাটি দিলে। ধুৰ…! (হাতৰ ঘড়ীটোলৈ চাই) ইচ ৰাম! আঠ বাজি গ’ল। আৰু এক মিনিটও পলম কৰিব নোৱাৰি। দুৰ্ভাগ্যবশত মই কাম কৰা টুপী দোকানৰ মালিকজন অত্যন্ত সময়ানুৱৰ্তী গতিকে মই সময়ত গৈ পাবই লাগিব। (তেনেতে দুৱাৰত কাৰোবাৰ টোকৰ পৰিল)। কোন সেয়া? সোমায় আহক।\nঘৰৰ মালিকনী মিচেচ বাউন্সাৰ সোমাই আহে৷\nমিচেচ বাউন্সাৰ : সুপ্ৰভাত মি: কক্স। আশাকৰোঁ ৰাতি আপোনাৰ ভালদৰে টোপনি আহিছে।\nকক্স : ঠিক ভালদৰে বুলি ক’ব নোৱাৰি। আপুনি যদি অলপ মোটা গাৰু এটা দিলেহেঁতেন, আপোনাক মই ধন্যবাদ দিলোঁহেঁতেন। আপুনি যিটো গাৰু দিছে সেইটোৰ ভিতৰত দুয়োকাষে ডেৰমুঠিমান তুলা আছে আৰু মাজত হাৱাৰ বাহিৰে আন একো নাই।\nমিচেচ বাউন্সাৰ : অহ, আৰু কিবা অসুবিধা আছে যদি কওক, মই চেষ্টা কৰিম অসুবিধাবোৰ দূৰ কৰিবলৈ।\nকক্স : অ’, তেনেহ’লে আপুনি মোৰ আইনাখন অলপ দেৰি ধৰি থাকক। মই মূৰটো ফণীয়াই লওঁ।\nমিচেচ বাউন্সাৰ : নিশ্চয়, দিয়ক। (আইনাখন তেওঁ হাতত লয়। কক্সে টাই বান্ধিবলৈ ধৰে)। আপুনি ইমান চুটিকৈ চুলিখিনি কিয় কটাইছে বাৰু?\nকক্স : কিয় কটাইছোঁ? কিয় খুৰাইছোঁ বুলি সোধক! মুৰ্খ নাপিতৰ কাম এইবোৰ। পিচে আপুনি উল্লেখ নকৰিলেও মই গম পাইছোঁ মোক কিমান বেয়া দেখাইছে। (কোটটো পিন্ধি লয়)। টুপীটো ক’ত মোৰ? (টুপী এটা টেবুলত পৰি থকা দেখা পাই পিন্ধি লয়)ছেঃ! চুলিবোৰ ইমান চুটিকৈ কাটি দিলে মুৰ্খটোৱে, এতিয়া টুপীটোও ঢিলা হৈছে। (বাওঁফালৰ আলমাৰিটোৰ দৰ্জাখন খুলি তিনিটামান টুপী পিন্ধি আকৌ খুলি থয়) উপায় নাই, আজি ঢিলা টুপীৰেই কাম চলাব লাগিব বুজিছে মিচেচ বাউন্সাৰ। মই যাওঁ এতিয়া। বাই বাই। (যাবলৈ খুজি হঠাৎ থমকি ৰয়)। অ’, আৰু এটা কথা ক’বলৈ আছিল আপোনাক। মোৰ জুহালৰ কয়লাখিনি বৰ সোনকালে শেষ হ’বলৈ ধৰিছে কেইদিনমানৰপৰা।\nমিচেচ বাউন্সাৰ : হয় নেকি?\nকক্স : অকল কয়লাই নহয়, মিচেচ বাউন্সাৰ। মই লক্ষ্য কৰিছোঁ যে কেইদিনমানৰপৰা মোৰ মমবাতি, খৰি, মেচকাঠি, চেনী ইত্যাদিবোৰো সোনকালে শেষ হ’বলৈ ধৰিছে।\nমিচেচ বাউন্সাৰ : আপুনি মোক সন্দেহ কৰা নাইতো?\nকক্স : মই তেনেকৈ কোৱা নাই কিন্তু আপুনি যদি মেকুৰীটোক বদনাম দিব খোজে, মই কিন্তু সেইটোও মানি নল’ম।\nমিচেচ বাউন্সাৰ : আপোনাৰ আৰু কিবা ওজৰ-আপত্তি আছে যদি কওক। মই বিচাৰ কৰিম।\nকক্স : আপত্তি? আপোনাৰ লগত অভিধান বোলা বস্তুবিধ আছে নে বাৰু?\nমিচেচ বাউন্সাৰ : নাই, কিয়?\nকক্স : তেনেহ’লে আপোনাক মই এখন উপহাৰ দিম। সেইখনত ওজৰ-আপত্তি শব্দটোৰ অৰ্থ বিচাৰি চালে পাব যে সেইটোৱে বিনা কাৰণত অসন্তোষ দেখুৱাই থকা বুজায়। গতিকে মোৰ ক্ষেত্ৰত শব্দটিৰ ব্যৱহাৰ সঠিক হোৱা নাই। মই বিনা কাৰণত আপত্তি কৰা নাই আৰু যেতিয়া আপত্তি কৰাৰ কথা ওলাইছেই তেনেহ’লে মই এইটো জানিব বিচাৰিম যে মোৰ ৰূমটো প্ৰায়েই ধোঁৱাৰে ভৰি থাকে কিয়?\nমিচেচ বাউন্সাৰ : কেতিয়াবা চিমনিৰ ধোঁৱা সোমায় চাগে।\nকক্স : মই চিগাৰেটৰ ধোঁৱাৰ গোন্ধ পাইছোঁ কেইবাদিনো। আপোনাৰ চিমনিটোৱে ধূমপান নকৰে নিশ্চয়? নে আপুনি নতুনকৈ অভ্যাস কৰিছে?\nমিচেচ বাউন্সাৰ : না না। মই এইবোৰ বস্তু চুইয়ে পোৱা নাই।\nকক্স : তেনেহ’লে ধঁপাতৰ ধোঁৱা ক’ৰপৰা আহে?\nমিচেচ বাউন্সাৰ : মানে কথাটো হ’ল যে, মই ভাবোঁ যে… হমম… সেইটোৱেই কাৰণ হ’ব।\nকক্স : হয়,মই আপোনাৰ সৈতে একমত। নহৈও উপায় নাই, কাৰণ আপুনি কি ক’ব খুজিছে মই একো বুজা নাই।\nমিচেচ বাউন্সাৰ : কিয়? চাদৰ ওপৰৰ সৰু ৰূমটোত থকা মানুহজন যে। তেওঁ ধূমপান নকৰাকৈ এখন্তেকো নাথাকে বুজিছে? তেওঁ ঘণ্টাৰ পিছত ঘণ্টা ধৰি জুহালৰ কাষত বহি চিগাৰেট টানি থাকে।\nকক্স : হয়, আপুনি ঠিকেই সন্দেহ কৰিছে। পিচে তেওঁৰ চিগাৰেটৰপৰা ওলোৱা ধোঁৱাখিনি আন সকলো ধৰণৰ ধোঁৱাৰ নিচিনাকৈ ওপৰলৈ নগৈ তলত থকা মোৰ ৰূমলৈ কিয় আহিছে সেইটোহে বুজিবপৰা নাই মই।\nমিচেচ বাউন্সাৰ : হমম, চাগে…\nকক্স : আৰু আপুনি উল্লেখ কৰা মানুহজন চাগে সেইজনেই যিজনক সদায় মই চিৰিয়েদি নামি যাওঁতে উঠি অহা দেখা পাওঁ আৰু মই উঠি আহোঁতে তেওঁক নামি যোৱা দেখা পাওঁ?\nমিচেচ বাউন্সাৰ : হ..হয়৷ কিয়?\nকক্স : তেওঁক দেখিলে প্ৰিণ্টিং প্ৰেছত কাম কৰা মানুহ যেন লাগে। হয়নে?\nমিচেচ বাউন্সাৰ : হয়৷ তেখেত এজন সন্মানীয় ব্যক্তি। এজন ভদ্ৰলোক।\nকক্স : ঠিক আছে। মই যাওঁ তেনেহ’লে। দেৰিয়েই হ’ল আজি।\nমিচেচ বাউন্সাৰ : নিশ্চয়৷ আপুনি চাগে অইন দিনাৰ সময়তে উভতিব?\nকক্স : হয়৷ সন্ধিয়া ন বজাত। আৰু আপুনি মোৰ বাবে জুহাল সাজু কৰি থ’ব নালাগে। মই আহি নিজেই জ্বলাই ল’ম। আৰু ভাল গাৰু এটা দিবলৈ নাপাহৰিব৷ (দুখোজ গৈ আকৌ ৰৈ যায়) টেবুলত আধা পেনিৰ গাখীৰ আছে, চাব যাতে এইখিনিও নাইকিয়া হৈ নাযায়।\nবাওঁফালৰ দুৱাৰেদি কক্স ওলাই যায়৷\nমিচেচ বাউন্সাৰ : ৰক্ষা, গ’ল যে তেওঁ। সদায় এইটোৱেই ভয় যে কোনোবাদিনা মি: কক্স ওলাই যোৱাৰ আগতে মি: বক্স আহি পালে কমখন পয়মাল হ’বনে। ভাগ্যে এজনে আনজনক লগ পোৱা নাই। অৱশ্যে লগ পোৱাৰ সম্ভাৱনাও নাই; কাৰণ মি: বক্সে গোটেই ৰাতি প্ৰেছত কাম কৰি পুৱাহে ৰূমলৈ আহে আৰু তাৰ আগতেই মি: কক্স দিনটোৰ বাবে কামলৈ ওলাই গৈ ৰাতি হ’লেহে উভতে। সেইবাবেইতো মই এটা ৰূম দুজনক ভাৰাত দি দুগুণ ভাৰা পাবলৈ সক্ষম হৈছোঁ, আৰু তেওঁলোকে একো ভূ-কে পোৱা নাই। এতিয়া মি: বক্স আহি পোৱাৰ আগতেই মি: কক্সৰ বস্তুখিনি আঁতৰাই মি: বক্সৰ বস্তুখিনি আগৰ দৰে থৈ দিলেই হ’ল। (মিচেচ বাউন্সাৰে কক্সৰ টুপীকেইটা, নাইটড্ৰেছ আৰু চেণ্ডেলযোৰ সামৰি বাওঁফালৰ আলমাৰিটোত ভৰাই থৈ ৰূমটো তলা মাৰি দিলে। তাৰ পিছত ৰূমৰ চাবিটো আগৰাতি মি: বক্সে থৈ যোৱা ঠাইত থৈ দিলে।) মই মি: বক্সক বেছিকৈ ধূমপান নকৰিবলৈ অনুৰোধ কৰিব লাগিব। মি: কক্সে ধোঁৱাৰ কথা সোধোঁতে মই ধৰা পৰিলোঁ বুলিয়েই ভাবিছিলোঁ। যি নহওক, অলপ সাবধান হ’ব লাগিব। এতিয়া কক্সৰ গাৰুটো বিছনাৰ যিটোফালে আছে, বক্সৰ বাবে ওলোটাফালে থৈ দিলেই কাম শেষ। মানুহৰো যে ওলোটা পচন্দ থাকে নহয়।\nমিচেচ বাউন্সাৰে বিছনাখনৰ এমূৰে থকা গাৰুটো আনি আনটো মূৰত সজাই থয়, ঠিক যেনেকৈ মি: বক্সে এৰি গৈছিল।\nবক্স : (দূৱাৰৰ বাহিৰত) হেই হেই, অলপ চাব! আপুনি নিজৰফালেদি নামিবলৈ এৰি মই উঠি অহা ফালেৰে আহি কিয় বাট ভেটি ধৰিছে?\nকক্স : (নামি গৈ উভতি চাই) আপুনি মই নামি অহা ফালেৰে কিয় উঠি আহিছে?\nমিচেচ বাউন্সাৰ : (পৰ্দাৰ পিছফালৰপৰা ৰূমত প্ৰবেশ কৰে) কিবা অসুবিধা হ’ল নেকি মি: বক্স?\nবক্স : বাদ দিয়ক। আপুনি নিজৰ কাম কৰক।\nমিচেচ বাউন্সাৰ : অহ, আপুনি কিয় খং কৰিছে নো? আপোনাৰ মুখ ৰঙা পৰি আছে?\nবক্স : গোটেই ৰাতি উজাগৰে প্ৰিণ্টিং প্ৰেছত কাম কৰা মানুহ এজনৰ মুখত বেলেগ কি ৰং ফুটি উঠিব তেন্তে?\nমিচেচ বাউন্সাৰ : ঠিকেই। পিচে দিনটো আছে নহয় আৰাম কৰিবলৈ।\nবক্স : হয়৷ পিচে এতিয়া আপুনি ইয়াৰপৰা গ’লেহে মই কাপোৰ সলাই অলপ আৰাম কৰিব পাৰিম।\nমিচেচ বাউন্সাৰ : অ, আচ্ছা। হয় হয়৷\nমিচেচ বাউন্সাৰ যাবলৈ লয়৷\nবক্স : ৰ’বচোন একমিনিট। এই যে মই সদায় উঠি আহোঁতে মানুহ এজনক নামি যোৱা দেখা পাওঁ আৰু মই নামি যাওঁতে তেওঁক উঠি অহা দেখা পাওঁ, কোন সেই ভদ্ৰলোক?\nমিচেচ বাউন্সাৰ : অহ তেখেত! কিয়? চাদৰ ওপৰৰ সৰু ৰূমটোত থাকে যে।\nবক্স : অ, হয় নেকি? তেওঁক প্ৰায় একে ড্ৰেছতে দেখা পাওঁ সদায়, কিন্তু টুপী সলাই সলাই পিন্ধে। ৰঙা টুপী, ক’লা টুপী, পখৰা টুপী, কাওবয় টুপী, পটি লগোৱা আৰু নলগোৱা টুপী কত কিমান ধৰণৰ যে টুপী নিপিন্ধে মানুহজনে। তেওঁ বাৰু টুপীৰ দোকানত কাম কৰে নেকি?\nমিচেচ বাউন্সাৰ : আপুনি ঠিকেই অনুমান কৰিছে। অ’, তেওঁ আজি মোক অনুৰোধ কৰিছে আপোনাক ক’বলৈ যে আপুনি যেন ৰূমত বেছিকৈ ধূমপান নকৰে।\nবক্স : অহ, হয় নেকি? তেনেহ’লে আপুনি তেওঁক ক’ব যে তেওঁ যদি ধঁপাতৰ ধোঁৱাৰ গোন্ধ বেয়া পায়, তেওঁ অন্য এটা ৰূম ভাৰালৈ লওক।\nমিচেচ বাউন্সাৰ : আপুনি মোক তেওঁৰপৰা মাহিলী ঘৰ ভাৰাৰ বাবদ পোৱা টকাকেইটাৰপৰা বঞ্চিত কৰিব খুজিছে কিয়?\nবক্স : চাওক, মই সেইবোৰ নাজানো। কিন্তু আপুনি যদি মোৰ ৰূমৰপৰা ধঁপাত খোৱা পাইপডাল আঁতৰাব খোজে মই আপোনাক এতিয়াই ৱাৰ্নিং দিছোঁ যে…\nমিচেচ বাউন্সাৰ : কি ৱাৰ্নিং দিছে?\nবক্স : মই আপোনাক ৱাৰ্নিং দিছোঁ যে মোৰ ধঁপাত খোৱা পাইপডাল আঁতৰালে লগে লগে আপোনাক আৰু এটা ৱাৰ্নিং দিম।\nমিচেচ বাউন্সাৰ : ভাল বাৰু। আৰু কিবা ক’বলগীয়া আছে আপোনাৰ?\nবক্স : নাই। ৰাতিপুৱাই আপুনি যথেষ্ট বিৰক্ত কৰিলে মোক।\nমিচেচ বাউন্সাৰ : কিবা প্ৰয়োজন হ’লে জনাব৷\nবাওঁফালৰ দুৱাৰখনেৰে ওলাই গৈ ধাম কৈ জপাই থৈ যায়৷\nবক্স : উসঃ এই কালান্তক মহিলাজনীয়ে সদায় ৰাতিপুৱা মোৰ আগত মুখখন নেদেখুৱালে নহয় নেকি বাৰু! ৰাতিটো কষ্ট কৰি পুৱা শুবলৈ আহোঁ, আৰু এইজনীয়ে মোৰ ৰূমত মুখ চুপতি মাৰিবলৈ আহে। ধেই। এতিয়া কিবা অলপ খাই শোৱাহে কথা আৰু। চিকেন লেগ পিচ এটা আনিছিলোঁ যে ক’ত থ’লোঁ বাৰু? (পকেটত খেপিয়াই চাই) অহ পালোঁ। (পকেটৰপৰা কাগজেৰে মেৰিয়াই অনা চিকেন লেগপিচ এটুকুৰা আৰু ৰোল এটা টেবুলত থয়) এতিয়া জুইকুৰা জ্বলাই লওঁ। মেচবক্সটো ক’ত গ’ল! (জুহালৰ ওচৰত মেচবক্সটো বিচাৰি পাই খুলি লয়। মেচবক্সটোৰ ভিতৰত মাত্ৰ এডাল মেচকাঠি দেখি উচ্চস্বৰত ক’বলৈ ধৰে) মিচেচ বাউন্সাৰে এইটো বৰ ফাল্টু কাম কৰে। মোৰ বস্তুবোৰ ব্যৱহাৰ কৰি থাকে। পৰহি নতুন মেচবক্স এটা আনিছিলোঁ আৰু আজি মাত্ৰ এডাল মেচকাঠি আছে। মিচেচ বাউন্সাৰে মোৰ কয়লা, খৰি, মমবাতি আৰু চেনীও ব্যৱহাৰ কৰি আছে বুলি মই নিশ্চিত। (জুহালৰ কাষৰপৰা মমবাতিৰ সৰু টুকুৰা এটা হাতত লয়) মই ৰাতিটো ৰূমত নাথাকোৱেই। কেৱল দিনত শুবলৈহে আহোঁ। তেনেস্থলত পৰহি অনা মমবাতিডালৰ আধাতকৈ বেছি কেনেকৈ শেষ হৈ যায়! (জুহালৰ ওপৰত মাংস পোৰা গ্ৰীলডাল থয়) আৰু এই গ্ৰীলডালো মিচেচ বাউন্সাৰে ব্যৱহাৰ কৰি আছে। কালি ৰাতিয়েই এইডাল ব্যৱহাৰ কৰিছিল বুলি দেখিলেই গম পায়। এতিয়াও অলপ গৰম হৈয়েই আছে। উসঃ বৰ টোপনি ধৰিছে (হামিয়ায়)। কোনোবাই মোৰ চিকেন লেগপিচ টুকুৰা পুৰি দিলে মই এঘুমটি মাৰি ল’ব পাৰিলোঁহেঁতেন৷ (আকৌ হামিয়ায়) এফাল পোৰা যায় মানে অলপ শুই লওঁ।\nবিছনাৰ পৰ্দা আঁতৰাই বাগৰ দি আকৌ পৰ্দা টানি দিয়ে৷\nৰূমত কক্সৰ প্ৰবেশ\nকক্স : ধেই। অথন্তৰৰ অন্ত নাই। মাত্ৰ চাৰে এঘাৰ মিনিট পলম হোৱাৰ বাবেই চিকতা মালিকে আজিৰ দিনটোৰ বাবে চুটি কাটি দিলে। বাছ, ফেৰি আৰু ৰিক্সাৰ অহাযোৱা ভাৰা এনেই গ’ল। এতিয়া দিনটোৰ দৰমহা কটা যাবই যিহেতু ৰূমতে শুই থাকোঁ। অ, মাটন এপিচ আনিছিলোঁ নহয় (পকেটত খেপিয়াই মাটন এপিচ উলিয়াই টেবুলত থয়)। এইপিচ খাই শুই দিওঁ। আজি ৰাতিৰ সাজ নাখালেও চলিব। (হঠাৎ টেবুলত থকা ৰোলটো চকুত পৰে)। আৰে, এই ৰোলটো কেনেকৈ আহিল ইয়ালৈ! এঃ ভালেই হ’ল। মই ব্ৰেড আনিবলৈ পাহৰিলোঁ৷ এতিয়া জুই জ্বলাই মাটন টুকুৰা পুৰি লওঁ। মেচবক্সটো ক’ত?(মেচবক্সটো বিচাৰি পাই খুলি এডালো কাঠি নেদেখি আচৰিত হয়) আৰে, মই এডাল কাঠি এৰি গৈছিলোঁ। কোনে নিলে? উৱা, জুহালত জুই জ্বলিয়েই আছে দেখোন। আৰু গ্ৰিলৰ ওপৰত চিকেন লেগপিচ ক’ৰপৰা আহিল? এতিয়া মই নিশ্চিত যে মিচেচ বাউন্সাৰে মোৰ অনুপস্থিতিত মোৰ জুহালত মোৰ খৰি, কয়লা, চেনী ব্যৱহাৰ কৰি নিজৰ বাবে আহাৰ ৰান্ধে। আৰু সহ্য কৰিব নোৱাৰি৷\nগ্ৰীলৰপৰা চিকেন টুকুৰা আনি প্লেটত থৈ নিজে অনা মাটন টুকুৰা গ্ৰীলত বহুৱাই দি বাওঁফালৰ দুৱাৰেদি ষ্ট’ৰ ৰূমলৈ ওলাই গৈ ধাম কৈ দুৱাৰখন বন্ধ কৰি দিয়ে।\nবক্স : ( সাৰ পাই উঠি আহে) কোন সেয়া? মিচেচ বাউন্সাৰ নেকি? সোমাই আহক। (হঠাৎ মনত পৰে গ্ৰীলত পুৰিবলৈ থৈ অহা চিকেন টুকুৰাৰ কথা) ভগৱান, কিমান দেৰি শুই আছিলোঁ বা। চিকেন টুকুৰা পুৰি শেষ হ’ল চাগে। (একেজাঁপে বিছনাৰপৰা নামি জুহালৰ ওচৰলৈ যায়।) আৰে, ইয়াত মাটন ক’ৰপৰা আহিল! মই শুই থাকোঁতেই মিচেচ বাউন্সাৰে মোৰ চিকেন পিচ আঁতৰাই নিজৰ ব্ৰেকফাষ্ট সাজু কৰি ল’ব খুজিছে। কি ধুৰ্ত তিৰোতা এইজনী। (খিড়িকী খুলি মাটন টুকুৰা দলিয়াই দি খিড়িকী জপাই দিয়ে।) মিচেচ বাউন্সাৰৰ ব্ৰেকফাষ্ট কৰা হৈ গ’ল। মোৰ চিকেন টুকুৰা সেকি লওঁ৷\nপ্লেটৰপৰা চিকেন টুকুৰা আনি আকৌ গ্ৰীলত বহুৱাই দি সোঁফালৰ ষ্ট’ৰ ৰূমৰ দুৱাৰেদি ওলাই গৈ দুৱাৰখন জপাই দিয়ে। বক্স ওলাই যোৱাৰ লগে লগে বাওঁফালৰ ষ্ট’ৰ ৰূমৰ দুৱাৰেদি কক্স প্ৰবেশ কৰে। হাতত চাহৰ কাপ, চামুচ ইত্যাদি লৈ জুহালৰ ওচৰলৈ যায়।\nকক্স : আৰে মোৰ মাটন টুকুৰা ক’লৈ গ’ল। আকৌ চিকেন টুকুৰা গ্ৰীলত উঠাই থৈছে। মোৰপৰা ৰূমৰ ভাৰাও ল’ব আৰু মোৰ জুহালত মোৰ খৰি ব্যৱহাৰ কৰি আহাৰো ৰান্ধিব। সহ্যৰ সীমা চেৰাই গৈছে এই বদমাচ বাউন্সাৰজনীয়ে।\nগ্ৰীলৰপৰা চিকেন টুকুৰা লৈ খিড়িকীৰে দলিয়াই চাহৰ যোগাৰ কৰিবলৈ ষ্ট’ৰ ৰূমলৈ যাওঁতেই সোঁফালৰ ষ্ট’ৰ ৰূমৰপৰা চাহৰ বাচন লৈ অহা বক্সৰ লগত কক্সৰ মুখামুখি হয়৷\nবক্স : আপুনি কোন?\nকক্স : আগতে আপুনি উত্তৰ দিয়ক আপুনি কোন?\nবক্স : মোৰ ৰূমত সোমাই আপুনিয়েই মোক সোধে মই কোন। আপুনি টুপীৰ দোকানৰ কৰ্মচাৰীজন নহয়নে?\nকক্স : আপোনাক কিয় লাগে? আপুনি নিশ্চয় প্ৰিণ্টিং প্ৰেছত কাম কৰা নিশাচৰজন।\nবক্স : সেইবোৰ আপোনাক কিয় লাগিছে। আপুনি মোৰ ৰূমৰপৰা ওলাই যাওক।\nকক্স : মই নিজৰ ৰূমতে আছোঁ মহাশয়। আপুনি ভুলতে মোৰ ৰূমত সোমাইছে।\nবক্স : মোৰ ভুল হোৱা নাই। আপুনি অনুগ্ৰহ কৰি চাদৰ ওপৰত থকা আপোনাৰ জুপুৰীটোলৈ যাওক।\nকক্স : মোৰ জুপুৰী? সেইটো আপোনাৰহে। আপুনি যাওক।\nবক্স : মোৰ খং উঠাই ল’লে কথা বিষম হ’ব কিন্তু। মোৰ ৰূমৰপৰা ভালে ভালে ওলাওক।\nকক্স : আপোনাৰ ৰূম? হাঃহাঃ! এইটো মোৰ ৰূম। এয়া চাওক, ৰূমৰ ভাৰা দিয়াৰ ৰচিদ আছে মোৰ ওচৰত৷\nপকেটৰপৰা ৰচিদ এখন উলিয়াই দিয়ে৷\nবক্স : তেনেহ’লে এইখন কি চাওক।\nপকেটৰপৰা হুবহু ৰচিদ এখন উলিয়াই দিয়ে৷\nকক্স : (হঠাৎ চিঞৰি উঠে) ডকাইত।\nবক্স : মাৰ্ডাৰ\nকক্স/বক্স : (চিঞৰি) মিচেচ বাউন্সাৰ।\nমিচেচ বাউন্সাৰ দৌৰি আহি বাওঁফালৰ দুৱাৰেদি সোমায়।\nমিচেচ বাউন্সাৰ : কি হ’ল? কিয় চিঞৰিছে ইমান?\nদুয়োৱে তেওঁৰ দুহাতত ধৰি জোকাৰিবলৈ ধৰে৷\nকক্স : এই প্ৰিণ্টাৰজনক এতিয়াই মোৰ ৰূমৰপৰা উলিয়াই দিয়ক।\nবক্স : এই টুপীৱালাজনক গতিয়াই বাহিৰ কৰি দিয়ক।\nমিচেচ বাউন্সাৰ : ৰ’বচোন, মোৰ কথা শুনকচোন।\nকক্স : (মিচেচ বাউন্সাৰক নিজৰফালে ঘূৰাই লৈ) কওক কাৰ ৰূম এইটো।\nবক্স : (মিচেচ বাউন্সাৰক নিজৰ ফালে ঘূৰাই লৈ) হয়, কাৰ ৰূম এইটো আপুনিয়েই কৈ দিয়ক।\nকক্স : মোৰ ৰূম নহয় নেকি এইটো?\nমিচেচ বাউন্সাৰ : নহয়\nবক্স : সেয়া, কৈছিলোঁ নে এইটো মোৰ ৰূম বুলি?\nমিচেচ বাউন্সাৰ : আপোনাৰো নহয় মি: বক্স।\nকক্স/বক্স : তেনেহ’লে কাৰ ৰূম এইটো?\nমিচেচ বাউন্সাৰ : দুয়োৰে।\n« বন্দিতা জৈন\nবাওনা বৰুৱাৰ মহাজীৱনী-ড° সৰোজ কাকতি »\nকিছু বঢ়িয়া নাটক অ, অনুবাদো খুব ভাল লাগিল।


চিকিৎসালয়ৰ ষ্টেচাৰতে প্ৰসূতিয়ে জন্ম দিলে সন্তান - sangbad365.com\nচিকিৎসালয়ৰ ষ্টেচাৰতে প্ৰসূতিয়ে জন্ম দিলে সন্তান\nশিৱসাগৰত মানৱতাক ভূ-লুণ্ঠিত কৰা ভয়ংকৰ ঘটনা৷ স্বাস্থ্যমন্ত্ৰী শিৱসাগৰত থাকোতেই চিকিৎসালয়ৰ ষ্টেচাৰতে প্ৰসূতিয়ে জন্ম দিলে সন্তান, কভিড পৰীক্ষাৰ নামত চিকিৎসালয় কৰ্তৃপক্ষৰ অমানৱীয় নিৰ্যাতন।এখন চৰকাৰী চিকিৎসালয়ৰ কভিড পৰীক্ষা ৰিপৰ্ট মানি নলয় আন এখন চৰকাৰী চিকিৎসালয়ে। শিৱসাগৰ অসামৰিক চিকিৎসালয়ৰ কভিড চেণ্টাৰত ষ্টেচাৰত সন্তান প্ৰসৱ।\nকভিড-১৯ ৰ গইনা লৈ শিৱসাগৰ অসামৰিক চিকিৎসালয়ত সংঘটিত হ’ল এক আজৱ কাণ্ড।মানৱতাৰ ভূ-লুণ্ঠনেৰে ষ্টেচাৰতে এগৰাকী প্ৰসূতিয়ে জন্ম দিলে সন্তান। কভিড পৰীক্ষাৰ নামত চিকিৎসালয় কৰ্তৃপক্ষই চলোৱা নিৰ্যাতনক লৈ সৃষ্টি হৈছে প্ৰতিক্ৰিয়াৰ৷ কোনো চিকিৎসক তথা নাৰ্ছ নোহোৱাকৈ কভিড পৰীক্ষা কেন্দ্ৰত ষ্টেচাৰতে ভুমিষ্ঠ সন্তান। নাড়ী নকটাকৈ কভিড টেষ্ট সম্পন্ন। এনে আজৱ ঘটনা সংঘটিত হৈছে শিৱসাগৰ অসামৰিক চিকিৎসালয়ত।\nশুকুৰবাৰে নিশা গেলেকী সোনাপুৰৰ পদ্মাণী নায়ক নায়ৰ এগৰাকী মহিলাক জৰুৰীকালীনভাৱে শিৱসাগৰ অসামৰিক চিকিৎসালয়ত ভৰ্তি কৰোৱা হৈছিল। আঠ মাহৰ গৰ্ভৱতী পদ্মাণীক প্ৰথমে গেলেকী প্ৰাথমিক স্বাস্থ্যকেন্দ্ৰত নিয়া হৈছিল যদিও অৱস্থাৰ প্ৰতি লক্ষ্য ৰাখি নাজিৰা মহকুমা চিকিৎসালয়লৈ প্ৰেৰণ কৰা হয় মহিলা গৰাকীক। লিগিৰী পুখুৰী চিকিৎসালয়ত কভিড পৰীক্ষা সম্পন্ন কৰাৰ পাছত ৰিপৰ্ট নিগেটিভ অহাত চিকিৎসকে চাই শিৱসাগৰ অসামৰিক চিকিৎসালয়লৈ প্ৰেৰণ কৰে মহিলা গৰাকীক৷ পেচাত শ্ৰমিক পদ্মাণীৰ স্বামী শম্ভু নায়কে ততাতয়াকৈ শিৱসাগৰ অসামৰিক চিকিৎসালয়লৈ মহিলা গৰাকীল লৈ আহে যদিও পুনৰ কভিড পৰীক্ষা নকৰিলে চিকিৎসা প্ৰদান নকৰে বুলি শিৱসাগৰ অসামৰিক চিকিৎসালয়ৰ নাৰ্ছ এগৰাকীয়ে স্পষ্ট কৰি দিয়ে।\nলিগিৰী পুখুৰী চিকিৎসালয়ত কিছু সময় পূৰ্বে কভিড পৰীক্ষা কৰি ৰিপৰ্ট নিগেটিভ অহা বুলি বাৰম্বাৰ কোৱাৰ পাছতো চিকিৎসা প্ৰদান কৰিবলৈ সন্মত নোহোৱাত পদ্মাণীক এখন ষ্টেচাৰত উঠাই শম্ভু আৰু মীৰা বাৰাইক নামৰ মহিলা এগৰাকীয়ে চিকিৎসালয় চৌহদত থকা কভিড পৰীক্ষা কেন্দ্ৰলৈ আনে। উক্ত পৰীক্ষা কেন্দ্ৰত কভিড টেষ্ট কৰিব লোৱাৰ সময়তে কোনো চিকিৎসা কৰ্মী নথকাৰ অৱস্থাত পদ্মাণী নায়কে ষ্টেচাৰতে এক সন্তান প্ৰসৱ কৰে।তেনে অৱস্থাতে কভিড টেষ্ট সম্পন্ন কৰি ৰিপৰ্ট নিগেটিভ অহাৰ পাছতহে পদ্মাণী নায়ক আৰু সদ্যোজাতক চিকিৎসালয়ত ভৰ্তি কৰোৱা হয়।\nযি সময়ত দুখীয়া ৰাইজৰ সুবিধাৰ অৰ্থে চৰকাৰী চিকিৎসালয় সমূহত উন্নত চিকিৎসা ব্যৱস্থা কৰা হৈছে বুলি চৰকাৰখনে সঘনাই ঘোষণা কৰি আহিছে, সেই সময়ত কভিডৰ দোহাই দি একেই চৰকাৰী চিকিৎসালয়ত কৰা পৰীক্ষাৰ ৰিপৰ্ট মানিবলৈ অস্বীকাৰ কৰি শিৱসাগৰ অসামৰিক চিকিৎসালয়ত পুনৰ টেষ্ট কৰাবলৈ বাধ্য কৰোৱা হৈছে আপাতকালীন ৰোগীক। ফলত অতি সংকটজনকভাৱে প্ৰসূতিয়ে ষ্টেচাৰতে সন্তান জন্ম দিব লগীয়া হৈছে৷\nএতিয়া কথা হ’ল কভিডৰ নামত ৰোগীৰ সৈতে হেতালি খেলা হৈছে নেকি? কিয় মহকুমা চিকিৎসালয়ৰ কভিড পৰীক্ষা ৰিপৰ্ট মানি ততালিকে প্ৰসূতি গৰাকীৰ চিকিৎসা ব্যৱস্থা কৰিব পৰা নগ’ল? কিয় এগৰাকী প্ৰসূতিয়ে ষ্টেচাৰত সন্তান দিব লগা হ’ল? যি সময়ত স্বাস্থ্যমন্ত্ৰী হিমন্ত বিশ্ব শৰ্মাই জৰুৰী ক্ষেত্ৰত প্ৰথমতে চিকিৎসা আৰু পিছতহে কভিড পৰীক্ষাৰ কথা উল্লেখ কৰি আহিছে সেই সময়তেই শিৱসাগৰত সংঘটিত এই ঘটনাই মানৱতাৰ ভূ-লুণ্ঠিত হোৱাৰ প্ৰকৃত ছবিখনহে উদঙাই তুলিছে৷


ৰুষ্ট প্ৰকৃতিৰ নিষ্ঠুৰ ৰূপ! মুষলধাৰ বৰষুণৰ ফলত চলন্ত অটোৰ ওপৰতে উভালি পৰে প্ৰকাণ্ড গছ; থিতাতে কৰুণ মৃত্যুক সাৱটিলে অটো চালকজনে\nলোভে পাপ, পাপেই মৃত্যু! ১০ হাজাৰ ঘোচ (Bribe) লৈ হাতে-লোটে গ্ৰেপ্তাৰ গাণনিক বিষয়া; অৱসৰপ্ৰাপ্ত চৰকাৰী কৰ্মচাৰীৰ পৰা লৈছিল এই টকাখিনি\nৰাজ্যত এতিয়া দিনে-নিশাই হৈ আছে প্ৰৱল বৰষুণ (Rainfall)। এই মুষলধাৰ বৰষুণৰ বাবে ক'ৰবাত হৈছে ভূমিস্খলন, ক'ৰবাত হৈছে কৃত্ৰিম বানপানী\nৰাজ্যত এতিয়া দিনে-নিশাই হৈ আছে প্ৰৱল বৰষুণ (Rainfall)। এই মুষলধাৰ বৰষুণৰ বাবে ক’ৰবাত হৈছে ভূমিস্খলন, ক’ৰবাত হৈছে কৃত্ৰিম বানপানী। মুঠতে সমগ্ৰ ৰাজ্য এতিয়া কৃত্ৰিম বানপানীৰ কবলত। এইবোৰৰ মাজতে কৰিমগঞ্জত (Karimganj) সংঘটিত হৈছে এক শোকাৱহ ঘটনা (Tragic Incident)।\nমুষলধাৰ বৰষুণৰ ফলত চলন্ত অটোৰ ওপৰতে উভালি পৰে এডাল প্ৰকাণ্ড গছ। ঘটনাস্থলীতে কৰুণ মৃত্যুক সাৱটি লয় অটো চালকে (Auto Driver Died)। বুধবাৰে দুপৰীয়া সংঘটিত হয় এই ঘটনাটো।\nজানিব পৰা অনুসৰি, চহৰৰ মাজমজিয়াত থকা অগ্নিনিৰ্বাপক বাহিনীৰ কাৰ্যালয়ৰ সন্মুখতে এই দুৰ্ঘটনা সংঘটিত হয়। কৰুণ মৃত্যুক সাৱটি লোৱা অটোচালকজনৰ নাম আজহাৰ উদ্দিন বুলি জানিব পৰা গৈছে। দুৰ্ঘটনাত পতিত অটোখনৰ নম্বৰ AS-10AC-5197। ঘটনাস্থলীত স্থানীয় আৰক্ষী উপস্থিত হৈ স্থানীয় ৰাইজৰ সহযোগত অটো চালকজনৰ মৃতদেহ উদ্ধাৰ কৰে।\nআৰু পঢ়কঃ https://khatangkhobor.com/miscellaneous/health/health-tips-plum-benefits-for-health/9782/\nTags: AssamAuto Driver DiedKarimganjKarimganj PoliceKhoborRainfallTragic Incidentঅসমকৰিমগঞ্জকৰিমগঞ্জ আৰক্ষীকৰুণ মৃত্যুক সাৱটি লয় অটো চালকেখবৰপ্ৰৱল বৰষুণশোকাৱহ ঘটনা